[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés őszi ülésszakának negyedik ülésnapját megnyitom. Tájékoztatom önöket, hogy az ülés vezetésében Simicskó István jegyző úr aki később érkezik és Szilágyi György jegyző urak lesznek segítségemre. Köszöntöm kedves vendégeinket és mindenkit, aki figyelemmel kíséri munkánkat. Tisztelt Országgyűlés! Bejelentem, hogy Mirkóczki Ádám, Jobbik, képviselő úr arról tájékoztatta az Országgyűlés elnökét, hogy 2019. október 25-én képviselői mandátumáról lemondott. Bejelentem, hogy az országgyűlési képviselők létszáma jelenleg 198 fő. Tisztelt Országgyűlés! A mai napon napirend előtti felszólalásokkal kezdjük munkánkat. Ezt követően 12 óra 15 perctől 13 óra 45 percig a kérdésekre, majd körülbelül 13 óra 45 perctől 14 óra 45 percig az azonnali kérdések és válaszok órájára kerül sor. Végül a napirend utáni felszólalásokkal fejezzük be az Országgyűlés ülését. Tisztelt Országgyűlés! Napirend előtti felszólalásra jelentkezett Gurmai Zita képviselő asszony, MSZP-képviselőcsoport: „Társadalmi befogadás” címmel. Képviselő asszony, öné a szó.
Köszönöm szépen. Tisztelt Elnök Úr! Államtitkár Urak! Képviselőtársaim! A Down-szindróma az egyik leggyakoribb veleszületett rendellenesség, 700 gyermekből egy ezzel a kromoszómahibával jön világra. Mivel ez nem betegség, hanem egy genetikai rendellenesség, nem lehet gyógyítani. Éppen ezért elengedhetetlenül fontos, hogy az állam mindent megtegyen annak érdekében, hogy a Down-szindrómás embereket a társadalom elfogadja, és minden segítséget megkapjanak ők és az őket nevelő szülők. Mondjuk ki: az ilyen segítség egy civilizációs minimum.Ehhez képest sajnálatos módon a magyar kormány a Down-szindróma által érintetteknek sokszor az alapvető segítséget sem adja meg. Egyrészt nem készíti fel a szülőket arra, hogy Down-kóros gyermeket fognak a világra hozni. A társadalombiztosítás által támogatott tesztek ugyanis pontatlanok; sokszor olyan esetekben sem ismerik fel a kockázatot, amikor az megvan, vagy épp ellenkezőleg, egy egészséges baba esetén is elképesztően magas kockázatot jeleznek. Ez a pontatlanság pedig arra kényszeríti a várandós anyákat, hogy magánúton, magánegészségügyi intézményekben fizessék meg azokat a szűréseket, amelyek pontos eredményt adnak. Ugyanakkor rengetegen vannak, akik anyagi okokból nem engedhetik meg maguknak ezeket a 100-200 ezer forintba kerülő vizsgálatokat. Ráadásul a kormány a gyermekek felnevelésében sem nyújt megfelelő támogatást érthetetlen módon , ugyanis a kormány nem biztosítja az otthongondozási díjat a Down-szindrómás gyereket nevelő szülők számára, annak ellenére, hogy ezt a fajta ellátást az autista gyerekeket nevelő szülők például megkapják. Csak mellékesen jegyzem meg, hogy egyébként a krónikus betegséggel, súlyos epilepsziával, cukorbetegséggel és ritka betegséggel élő gyermekeket nevelő szülők sem jogosultak az otthongondozási díjra. Ez a kettős mérce érthetetlen. Egy Down-szindrómás gyermek legtöbbször egész napos felügyeletet igényel, így a szülő egyszerűen nem tud mellette dolgozni. Ennek ellenére az állam az otthon maradó szülőt mégsem támogatja, pedig ez is munka, ráadásul azok közül is az egyik legnehezebb. Azt se felejtsük el, hogy a Down-szindrómás gyermek fejlődése is speciális. Másfajta gondoskodásra szorul, másképpen kell vigyázni rá, mint az egészséges gyermekekre. Miért hagyja figyelmen kívül ezt a kormány? Ha ez a kormány komolyan gondolja a „Nekünk a család az első” szlogenjét, akkor sokkal több segítséget kellene nyújtani a Down-szindrómás gyermeküket segítő családoknak. Ráadásul a kormányzat a felnőtt Down-szindrómások foglalkoztatása esetében sem tesz eleget, így kérdezem, mit terveznek a foglalkoztatásuk javítása érdekében. Végül pedig engedjenek meg néhány szót a Down-szindrómás és általában a fogyatékkal élő emberek elfogadásáról. Ebben a témában az Európai Bizottság nemrégiben készített egy vizsgálatot, ami lesújtó képet fest Magyarországról. Ez a jelentés arról árulkodik, hogy a fogyatékkal élők elfogadottsága Magyarországon alacsonyabb, mint Európa más országaiban, gyakrabban éri őket hátrányos megkülönböztetés. Sokkal kisebb eséllyel kapnak munkát, mivel a munkáltatók nem szívesen alkalmazzák őket. De még a munkatársak is nehezebben viselik el, ha Down-szindrómás vagy más rendellenességgel élő emberekkel kell dolgozniuk. Ez a felmérés tehát azt mutatja, hogy a magyar társadalom nem befogadó a fogyatékossággal élők iránt, a hétköznapi életben nem fogadja el őket. Ennek azonban nem kellene így lennie, mert lehetne ezen változtatni szemléletformálással, a Down-szindrómás gyermekekkel foglalkozók megbecsülésével. Mondjuk ki, a tízmilliárdokba kerülő gyűlöletkeltő propaganda helyett a kormánynak segítséget kellene nyújtania, és akkor talán eljutunk oda, hogy a most kirekesztővé nevelt emberek a Down-szindrómás embereknek is kezet nyújtanak. Köszönöm szépen, hogy meghallgattak.
Köszönöm, képviselő asszony. Tisztelt Országgyűlés! A kormány nevében Rétvári Bence államtitkár úr kíván válaszolni az elhangzottakra. Öné a szó, államtitkár úr.
Köszönöm szépen a szót, elnök úr. Tisztelt Képviselő Asszony! Tisztelt Ház! Azt hiszem, hogy minden jóérzésű embernek és minden kormányzatnak az a feladata, hogy a Down-szindrómások számára, a fogyatékkal élők számára érezhető, kézzelfogható segítséget nyújtson, és bővítse is azokat a különböző juttatásokat, ellátásokat vagy pedig azokat a különböző alkalmakat, amikor segítséget tud a számukra nyújtani. Ön is említette az otthon ápolás kérdését és a gyermekek otthongondozási díját. Önök a tavalyi év végén és az idei év legelején azt próbálták sulykolni mindenki számára, hogy az otthonápolási díj igaz, hogy megemelkedett ezt önök nem támogatták akkor, erre még visszatérek a későbbiekben , de a megemelkedés mellett olyan feltételrendszer alakult ki, amely akár autisták, Down-szindrómások, mások esetében nehézséget fog jelenteni, és csökkenni fog az ápolási díjra jogosultak száma, mindamellett, hogy elismerték, hogy a gyermekek otthongondozási díjának emelkedett a mértéke. Az élet önökre cáfolt, hiszen több ezer fővel emelkedett azoknak a száma, akik ápolási díjban részesültek. Azok a riogatások tehát, amelyeket önök korábban mondtak, hogy ez a szám érezhetően csökkenni fog, nemhogy nem csökkent, hanem emelkedett, és az erre fordítható költségvetési kiadások is érezhető módon emelkedtek, ráadásul, ha az önök időszakával összehasonlítom, még inkább. Arra, amire 27 milliárd forintot fordítottunk tavaly ápolási díj kapcsán, idén már 45 milliárdot, jövőre pedig 55 milliárd forintot fordítunk, pontosan azért, hogy akik nehéz helyzetben vannak, úgy nevelik a gyermeküket, nemcsak nevelik, hanem gondozzák is napról napra, ők nagyobb segítséget kapjanak. És ahogy mondtam, itt két év alatt 27 milliárd forintról 55 milliárd forintra nő az az összeg, amit mi ápolási díjra tudunk fordítani a költségvetésből. Azt kifejezetten sajnáljuk, hogy amikor erről az ellenzék szavazhatott volna december 12-én itt, a Parlament épületében akár arról, hogy az ápolási díjat radikálisan megemeljük, amit előtte önök hónapokon keresztül egyébként követeltek, akár hogy a nevelőszülők számára más esetben, ez egy másfajta szociális ellátás, de náluk is bővítsük például azt, hogy gyedre jogosultak legyenek , ezeknél a szavazásoknál önök inkább sípoltak, dudáltak, szelfizgettek, és ezt nem támogatták itt a parlamentben, amikor erre lehetőség lett volna. Beszélt még ön, képviselő asszony, a fogyatékkal élők foglalkoztatásáról. Itt is élesen látható a különbség az önök kormányzásának időszaka és a mi kormányzásunk időszaka kapcsán, szemléletben és eredményességben egyaránt. Önök ezen a téren a segélyezésre helyezték a hangsúlyt. Mi arra helyeztük a hangsúlyt, hogy segítsünk az embereknek olyan képességek megszerzésében, amelyek őket a munkaerőpiacra segítik, és utána segítsünk is nekik munkát vállalni. Így vannak különböző képzések, amelyeken gyakorlati úton sajátíthatják el a fogyatékkal élők is azokat a különböző tudásokat, képességeket, amelyek szükségesek a munkavégzéshez. És bevezettük a rehabilitációs kártyát, amivel a munkáltatókat is érdekeltté tettük abban, nagyon nagy mértékű munkáltatóiadó-kedvezménnyel, járulékkedvezménnyel, hogy rehabilitációs kártyával rendelkező embereket foglalkoztassanak, tehát megváltozott munkaképességűeket foglalkoztassanak. [[11.10]] Így emelkedett az e téren való foglalkoztatottság szintje 18 ezerről 41 ezerre, képviselő asszony. Ez azért egy érezhető módosulás, és ez annak is köszönhető, hogy a szociális rendszert így átalakítottuk, meg annak is, hogy a gazdaságunk nem lejtmenetben, hanem felfelé ívelő szakaszban van. De kellett hozzá nemcsak a gazdaság élénkítése, hanem a rehabilitációs kártya bevezetése és az ehhez nyújtott plusztámogatás, hiszen itt adókedvezményről van szó, ami nyilván kieső költségvetési bevétel, de ezt most már a magyar költségvetés tudta állni. Éppen ezért tudott itt is szerencsésen 18 ezerről 41 ezerre nőni a foglalkoztatottság szintje. Azok a kérdések tehát, amelyeket ön fölvet itt akár a fogyatékkal élők, akár a Down-szindrómások esetében, nyilván fontos kérdések. Az ezeknek a szervezeteknek amelyek autistákat, Down-szindrómásokat vagy másokat tömörítenek járó támogatásokat tekintve ön is ismerheti a költségvetési törvény számait: többszörösére növeltük azokat a támogatásokat, amelyeket különböző fogyatékkal élőket segítő szervezeteknek adunk. Ön is most már tudja, ismeri, hogy ha valaki, mondjuk, jeltolmács-szolgáltatást igényelne, és bemegy egy kormányablakba, most már azt online megkaphatja, pontosan a Siketek Szövetségével való együttműködésünk révén, költségvetési forrást, pályázati támogatást nyújtva. Az elmúlt években azokból a többletekből, amik a költségvetésben szerencsésen keletkeztek a kormány gazdaságpolitikája nyomán, igyekeztünk ezeknek a családoknak az életét is érezhetően javítani, és az intézkedéseinknek azért az elmúlt ciklusokban már az előbb említett pozitív hatásai meg is voltak. Bízunk benne, hogy még sokat tudunk ezeknek az embereknek is segíteni. Köszönöm szépen. [[Taps a kormánypártok soraiban.]]
Köszönöm szépen az államtitkár úr a válaszát. Tisztelt Országgyűlés! Szintén napirend előtti felszólalásra jelentkezett Arató Gergely képviselő úr, Demokratikus Koalíció: „Iszlám iskola Budapesten kormányzati támogatással” címmel. Öné a szó, képviselő úr.
Köszönöm szépen. Tisztelt Elnök Úr! Tisztelt Ház! Itt a parlamentben is számos alkalommal hallhatjuk, hogy önök mennyire fontosnak tartják a radikális iszlám visszaszorítását, az iszlám terrorizmus megelőzését, és azt hiszem, hogy ez az az kérdés, amiben nincs köztünk vita, ebben az Országgyűlés mindkét oldala tökéletesen egyetért. Ezen túl sokat hivatkoznak a keresztény kultúra védelmére is; arról a múlt héten fejtettem ki az álláspontomat, hogy önök ezen mit értenek. Mindenesetre akár ezt, akár azt a tényt nézzük, meglepő, hogy arról értesülhetett a közvélemény, hogy kormányzati támogatással hozhat létre a török Maarif Alapítvány egy iszlám iskolát Budapesten. Ez egy olyan iskola, ahol a Korán kötelező tantárgy, és ahol az egyik legfontosabb tudnivaló a Koránon kívül Erdoğan elnök korlátlan szeretete és tisztelete. Elég sajátos az, hogy egy ilyen típusú iskola működhet Budapesten. Tudnunk kell azt is, hogy ugyan az alapítvány azt állítja, hogy ő független a török kormánytól és a török elnöktől, de ez egy sima hazugság. A valóságban Erdoğan elnök személyesen nevezi ki az alapítvány 12 tagú kuratóriumának hét tagját, és a török oktatási minisztérium jelentős mértékű támogatással járul hozzá ennek az alapítványnak a működéséhez. Az alapítvány iskoláinak működését világszerte botrányok kísérik. Afganisztánban van a legtöbb iskolájuk, ott például az az eset keltett nagy izgalmakat, amikor kiderült, hogy egy isztambuli pizzaárus kapott tanári lehetőséget ebben az iskolában, mert megfelelően hűséges volt a párthoz és az elnökhöz. Vagy éppen kiderült, hogy a batumi iskolaigazgatót és ez sokkal komolyabb ügy azért rakták ki egy törökországi vallási iskolából, mert diáklányokat molesztált, de ebben az alapítványban még lehetett iskolaigazgató. Még aggasztóbb és még nagyobb probléma, hogy az alapítványt számos szál köti a radikális iszlámhoz és ezen belül az iszlám terrorizmushoz. Az alapítvány egyik albániai iskolájában azért tartóztattak le egy tanárt, mert az órán az Iszlám Állam terrorszervezet propagandavideóját vetítette, és azt magyarázta, hogy tulajdonképpen a terroristák jó emberek, akiknek az elsődleges célja megvédeni a muszlimokat. Maga a Maarif Alapítvány több szálon is kötődik különböző iszlamista terrorszervezetekhez. Jelenlegi alelnöke alapítója volt az IHH nevű, úgynevezett jótékonysági szervezetnek. Ez egy olyan szervezet, amit a CIA már 1996-ban radikális szervezetnek minősített, és amelyik az egyiptomi Muzulmán Testvériségtől a Hamaszon át az al-Káida csecsenföldi részlegéig mindenkivel kapcsolatban van. A szervezet jogásza rendszeresen találkozik a Hamasz vezetőjével, a csecsen iszlám milicistákat vezető Baszajev 2006-os halálakor jelképes temetést tartottak neki Isztambulban, Oszáma bin Ládenre pedig úgy tekintenek, mint az amerikai terrorizmus ártatlan áldozatára. Izrael terrorszervezetnek tartja az IHH-t, Németországban 2010-ben betiltották mindenfajta tevékenységét, a legtöbb nyugati titkosszolgálat pedig állandó megfigyelés alatt tartja. Nemcsak ezzel az ágával van kapcsolata ennek az alapítványnak a radikális iszlámnak, hanem Szaúd-Arábia is bent van a támogatói között, és a vahabita iszlám is az egyik támogatójának tekinthető, vagy azzal is kapcsolatban van. Ez az az iszlám irányzat, amely szerint a Koránban nincs megemlítve a demokrácia, ezért rendes muszlim ezt nem is fogadhatja el államformának. Ezek után talán nem meglepő, hogy ennek az alapítványnak az iskolái sehol Európában nem kapnak működési engedélyt, csak Romániában és most már Magyarországon. Nem meglepő, hogy sehol nem látják szívesen ezt az alapítványt, amelyiknek a fő célja a diktatórikus török elnök támogatása és az iszlám terjesztése, nem véletlen, hogy mindenütt gyanakvással fogadják ezt az alapítványt, kivéve persze Magyarországon, ahol úgy harcolnak a radikális iszlám ellen, és úgy védik a keresztény kultúrát, hogy örömmel fogadnak egy ilyen radikális iszlámhoz kötődő szervezetet. Kérdezhetnénk, hogy ezt hogy képzelik, de persze tudjuk. Amíg a magánbizniszek mennek Erdoğan elnökkel, addig semmi nem számít önöknek, addig nem számít a kisgyerekek bombázása, nem számít az, hogy barátkozni kell azokkal az iszlám rendszerekkel, amelyek a keresztényeket üldözik, addig nem számít semmi, addig kinyitják az ajtót a radikális iszlámnak és az iszlám terrorizmusnak. Addig önök csak beszélnek Európa védelméről, és valójában ennek éppen az ellenkezőjét teszik. Köszönöm szépen.
Köszönöm. Tisztelt Országgyűlés! A kormány nevében Menczer Tamás államtitkár úr kíván válaszolni az elhangzottakra. Államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Próbáljunk meg rendet vágni ebben a mérhetetlen mennyiségű katyvaszban, amit volt kedves itt felvázolni az elmúlt percekben. Az iskolával szeretném kezdeni, ha már erre fordította a legnagyobb figyelmet, és röviden azt szeretném mondani, hogy ne haragudjon, de ön nincs tisztában a kontextussal, és nincs tisztában a tényekkel sem. Ön olyan állításokat fogalmaz meg, amik jól árulkodnak arról, hogy önnek fogalma sincs arról, hogy itt valójában milyen a kontextus. [[Arató Gergely: Cáfolja meg, államtitkár úr! Az elnök csenget.]] A kontextussal kapcsolatban a parlament ülése nem alkalmas arra, hogy minden részletet nyilvánosságra hozzunk [[Felzúdulás és közbeszólások az ellenzéki pártok soraiban.]] azonban javaslom önnek higgadtság, higgadtság, elvtársak! [[Dr. Brenner Koloman: Ezt Kövér elvtársnak mondd, barátom!]] , javasolom önnek, hogy nézzen szét a tekintetben, hogy milyen iskolák működnek Budapesten, akármilyen török kötődésű iskolák. Nézze meg, hátha talál olyat, amely önnek szimpatikus, próbálja a kirakósokat összerakni, és akkor még az is elképzelhető, hogy a magyar kormányt megdicséri ezzel kapcsolatban; bár ilyenfajta dicséretre önnel kapcsolatban és az ön vonatkozásában nem tartunk igényt. Tehát még egyszer: azt javasolom önnek, hogy ismerje meg a kontextust [[Ungár Péter: De milyen kontextust?]] , anélkül ne mondjon véleményt. Tisztelt Elnök Úr! Tisztelt Ház! Azonban ennél súlyosabbnak tartom azt, hogy önök is, mint ahogyan Európában másutt is sokan, sportot űznek abból, hogy Törökországot, a török vezetőket és Erdoğan elnököt bírálják. Ne haragudjanak, de ezt nem tartom egészen összeegyeztethetőnek a józan ésszel [[Közbeszólások az ellenzéki pártok soraiban.]] ugyanis a külpolitikában nem baj, ha az ember figyelembe veszi a realitásokat. A külpolitika úgy általában a politika, de a külpolitika különösen is már csak olyan műfaj, hogy a realitásokat nem baj, ha figyelembe vesszük. És a realitás az, hogy négymillió bevándorló van Törökországban, és amikor ön terroról meg Európa megvédéséről beszél, nem beszélve a keresztények védelméről… sajnálom, hogy a múlt héten nem voltam itt, amikor hallottam önt keresztényekkel kapcsolatban fölszólalni, az mégiscsak egy izgalmas pillanata volt a magyar parlamentáris életnek, de most maradjunk Európánál és a terrorveszélynél. Tehát az a helyzet és a realitás, hogy négymillió bevándorló van Törökországban, és Erdoğan elnök világossá tette, hogy Törökország a kapacitásai végéhez ért, két lehetőség van: vagy Európa felé indítja őket, vagy pedig Szíriába telepíti vissza őket. [[Gréczy Zsolt: Mi van az iskolával?]] S az a még súlyosabb baj, hogy évek óta a bevándorláspárti politikusok, önök és egyébként az önök brüsszeli elvbarátai sportot űznek abból, hogy a török elnököt ilyen-olyan okok kapcsán bírálják. Holott kinek a kezében van Európa biztonsága? Kinek a kezében, tisztelt hölgyeim és uraim? Törökország és Erdoğan elnök kezében van Európa biztonsága. [[11.20]] Énszerintem nem logikus az, ha olyasvalakit bírálnak folyamatosan, akinek a kezében van egyébként az európai biztonság. És azért van a kezében, mert az önök brüsszeli bevándorláspárti barátai az elmúlt években semmit nem tettek Európa biztonságának érdekében, az európai biztonság megerősítése érdekében. Sőt, ahelyett, hogy lépéseket tettek volna az irányban, hogy megvédjék az európai kontinenst, folyamatosan bírálták azokat, akik ezt megteszik például a magyar kormányt , a migrációt pedig nem megállítani, hanem megszervezni akarták. [[Arató Gergely: Hazudsz!]] Így tehát ha önök bírálják a török elnököt, Erdoğan elnököt, és ő egyszer azt a döntést hozza, hogy bevándorlók százezreit és millióit irányítja Európa felé, akkor tudja, hogy mi tudja ettől a döntésétől eltántorítani a török elnököt: semmi. Egészen pontosan semmi, mert Európa, az európai külső határok továbbra is védtelenek azért, mert a bevándorláspárti politikusok e tekintetben nem tettek semmit. Az egyetlen, ami működött és többé-kevésbé működik, tisztelt hölgyeim és uraim, a migráció vonatkozásában, az az EU és Törökország között megkötött, illetve létrejött megállapodás, amit egyébként önök pont most próbálnak aláaknázni. Szeretném felhívni a figyelmet, hogy Görögországban már most 2015-ös állapotok uralkodnak, folyamatosan jönnek a jelentések a görög szigetekről, elviselhetetlen a helyzet, beviszik a bevándorlókat a kontinensre, Görögország belsejébe, és mindenki elindul Európa belseje felé. S ha ez százezres vonatkozásban történik, a magyar kerítés és a magyar határ lesz az első olyan pont, ahol megálljt tudunk ennek parancsolni. De mi nem szeretnénk még egyszer olyan állapotokat, amilyeneket láthattunk Röszkénél és a magyar határnál 2015-ben. Tisztelt Hölgyeim és Uraim! Még talán annyit, feltételezem, hogy Arató képviselő úr következő felszólalása majd Putyin elnök úrral kapcsolatban lesz így megy szépen a DK-s hármas: kereszténység, Erdoğan, Putyin , és ha majd odajutunk, akkor szívesen folytathatjuk, és feleleveníthetjük Gyurcsány Ferenc és Totó kutya történetét is. Köszönöm, hogy meghallgattak. [[Taps a kormánypártok soraiban.]] [[Dr. Simicskó István elfoglalja jegyzői székét.]]
Köszönöm szépen államtitkár úr válaszát. Tisztelt Országgyűlés! Napirend előtti felszólalásra jelentkezett Hohn Krisztina képviselő asszony, LMP-képviselőcsoport: „Beszéljünk róla, mert beszélnünk kell róla!” címmel. Öné a szó, képviselő asszony.
Köszönöm szépen a szót. Tisztelt Elnök Úr! Tisztelt Képviselőtársaim! Van néhány olyan téma, amelyről nehéz beszélni. Az egyik ilyen a gyermekbántalmazás. A WHO definíciója szerint, mint az ismert, a gyermek bántalmazása és elhanyagolása, a rossz bánásmód magába foglalja a fizikai és/vagy szellemi rossz bánásmód, a szexuális visszaélés, az elhanyagolás vagy hanyag bánásmód, a kereskedelmi vagy egyéb kizsákmányolás minden formáját, mely a gyermek egészségének, túlélésének, fejlődésének vagy méltóságának tényleges vagy potenciális sérelmét eredményezi egy olyan kapcsolat keretében, amely a felelősségen, a bizalmon vagy a hatalmon alapul. Tisztelt Képviselőtársaim! Tudták önök, hogy Magyarországon például 2013-ban harminc gyermek halt meg gyermekbántalmazás vagy elhanyagolás következtében? Tudták azt, hogy a gyermekbántalmazás túlnyomó többsége a családon belüli erőszak kategóriájába tartozik, mely hivatalosan 7-8 ezer gyermeket is érint évente? Tudták, hogy a valóságban sok olyan eset van, amely nem kerül felszínre, nem ér el a gyermekvédelmi szakemberekhez? Tudták, hogy a szexuális abúzust csak az esetek körülbelül 7 százalékában követi el ismeretlen? Ami azt jelenti, hogy 93 százalékban rokon vagy családi jó barát, esetleg szomszéd az elkövető. Hogy apák, nagyapák, nagybácsik, testvérek, nevelőapák követik el nagy többségben gyerekek, sokszor egészen kis gyermekek ellen ezeket a cselekményeket. Tudták, hogy az elkövetők több mint 90 százaléka férfi, és csak 20-30 százalékuk serdülőkorú? Tudták, hogy a magas iskolai végzettséggel rendelkezők ugyanolyan arányban bántalmaznak gyermekeket, mint az alacsony végzettségűek? Sajnos a magas társadalmi státuszú vagy éppen köztiszteletnek örvendő személyek által elkövetett abúzus ritkábban kerül napvilágra, mert ilyen esetekben az áldozatok joggal arra számítanak, hogy a környezetük nem fog hinni nekik. Jogosan vetődik fel a kérdés, hogy hogyan lehet ez. Csukott szemmel járunk, vagy nem akarjuk észrevenni a sok esetben nyilvánvaló jeleket? Az iskolában, a szomszédoknál, a rokonságban nem vesznek észre semmit? Hogyan lehetne az érintetteknél, a családoknál és a hozzátartozók esetében a szégyenérzést feloldani, hogy el merjék mondani, hogy baj van, és segítségre van szükségük? Miért van az, hogy ha a gyermek vagy valamelyik családtag, például az édesanya mégis segítségért fordul, akkor vagy már a közvetlen környezetükben nem hisznek neki, de nem is próbálnak utánajárni, vagy olyan eljárás következik, hogy az áldozat újra és újra át kell élje a borzalmakat? Tudták, hogy a legtöbb esetben a bizonyítási eljárás során ezek az ügyek elakadnak? De miért? Tudták, hogy azért nem készül minden esetben felvétel a gyermek meghallgatása során, mert nem ki-, hanem meghallgatás történt? Tudták, hogy sok esetben a kirendelt szakértő felnőttpszichológus? Tudták, hogy a nyomozóknak nincs felelősségük, ha nem megfelelően teszik fel a kérdéseket, vagy ha nem a szakmai előírásoknak megfelelően járnak el, és használhatatlan lesz a gyermek kihallgatása? A kormánynak és a társadalomnak első számú feladata lenne, hogy oly módon támogassa a családokat, hogy minél több nehézséget, gondot átvállaljon tőlük. De az oktatási-nevelési intézmények szerepét is kiemelném, ahol a pedagógusok nagyobb erkölcsi és anyagi megbecsülése révén kevesebb feszültségre, konfliktusra, abúzusra kerülhetne sor. Illetve pedagógusok aktívan részt vehetnének a jelzőrendszer működésében, a felvilágosítás, az egészséges étrend és a családi életre nevelés közvetítésében. A szakszolgálatok, orvosok, védőnők szerepét fontos lenne megerősíteni mind a prevenció, mind a kialakult helyzetek megoldása terén is, hiszen rajtuk is múlik, hogy e kóros folyamat megszakadjon. Ezenkívül törvényi szinten még jobban kéne szigorítani a valós gyermekkori bántalmazások elkövetőinek a büntetését. A bántalmazott gyermekek, illetve szülők, felnőttek számára fontos lenne egy állami finanszírozású befogadóotthon-rendszert kiépíteni, ami nemcsak befogadásról, hanem rehabilitációról, pszichoterápiás támogatásról szólna, ahonnan lelkileg megerősödve tudnának ki-, illetve visszakerülni a társadalomba. A felszólalásomat egyébként több olyan történet ihlette, amelyet érintettek szüleitől hallottam. Sajnos nemrégiben egy 17 éves gyerek öngyilkosságot kísérelt meg egy régi szexuális folyamatos abúzus miatt, amire a mai napig nincs még megoldás. Szerencsére nem sikerült meghalnia, de azért úgy gondolom, hogy erről mindenképp beszélnünk kell. Beszéljünk róla, mert beszélnünk kell róla! Ugye, önök is így gondolják? Köszönöm szépen.
Köszönöm szépen, képviselő asszony. Tisztelt Országgyűlés! A kormány nevében Rétvári Bence államtitkár úr kíván válaszolni. Öné a szó, államtitkár úr.
Köszönöm szépen a szót, elnök úr. Tisztelt Képviselő Asszony! Tisztelt Ház! Egyetlen gyermek sem tehet arról, hogy milyen családba születik, gazdagabb vagy szegényebb családba, olyan családi környezetbe, ahol szeretik, gondoskodnak róluk, és olyan áldozatokat is hoznak értük a szüleik, amiket önmagukért sem tennének meg a szülők, vagy olyan családba, ahol elhanyagolják őket, vagy esetleg olyan családba vagy környezetbe, ahol bántalmazzák is a gyermeket. Ezért fontos, hogy az állam minden eszközzel segítse azt, hogy megelőzhetővé váljanak ezek az erőszakos vagy visszaéléssel kapcsolatos esetek, ha pedig ilyen megtörténik, akkor jogilag felelősségre vonható legyen az, aki ezt elkövette, azért is, hogy a méltó büntetését megkapja, és azért is, hogy a későbbiekben őt is és másokat is visszatartson attól, hogy ilyen és hasonló cselekményeket kövessenek el. Ez ügyben a kormány számtalan lépést tett, mind a megelőzés, mind pedig a felderítés érdekében. Ön is tudja és ismeri, hogy mind az Alaptörvényben, mind az újonnan elfogadott büntető törvénykönyvben a gyermekek kiemelt védett csoportba kerültek, fokozott jogi védelem illeti meg az új büntető törvénykönyv szerint amit az ellenzéki képviselők nem szavaztak meg a gyermekeket, pontosan azért, hogy minél nagyobb fokú legyen a védelem az ő esetükben is. Azért, hogy minél több helyen felderíthetők legyenek ezek az esetek, hogy legyen kihez fordulni akár a szomszédnak, a másik szülőnek, bárki másnak vagy magának a gyermeknek, úgy alakítottuk át öt évvel ezelőtt a szociális gyermekjóléti rendszert, hogy minden járásban legyen családvédelmi és gyermekjóléti szolgálat, ezzel ezek számát meg is többszöröztük, pontosan azért, hogy minden esethez közel, a járásban utolérhető legyen a segítség. Minden megyében, minden megyei rendőrkapitányságon gyermekbarát meghallgatószobákat hoztunk létre. Szabályozva van, hogy természetes bevilágítás kell hogy legyen; mint egy gyerekszoba, úgy vannak ezek berendezve. Pár ember lehet csak a teremben, a többieknek csak egy üvegfalon keresztül van lehetőségük figyelni a párbeszédet, ami elhangzik a meghallgatás során, pontosan azért, mert a gyermekeknek bizonyára ön is tudja , amikor elmondják ezeket az eseteket, hogy mi történt velük és újra átélik, az újabb és újabb traumát jelent. Tehát minél kevesebbszer és minél gyermekbarátabb környezetben mondják el ezeket. Ezért minden megyében, minden megyei rendőrkapitányságon gyermekbarát meghallgatószobát hoztunk létre. Az eljárási törvényeket is úgy módosítottuk, hogy az kevésbé a maga strikt, felnőttes rendszerében zajlódjék le, amikor a gyermek az áldozat, hanem a gyermekek számára érthetőbb nyelven, jobban elmagyarázva zajlódjék az egész eljárás akár a rendőrségi, akár a bírósági fázisában, pontosan azért, hogy ezt a traumát ne hozzuk elő újra-újra a gyerekből, és ne állítsuk olyan helyzet elé, mint egy felnőtt áldozatot, aki ezt valamelyest jobban tudja kezelni. Bár nem hiszem, hogy bármelyik áldozat is könnyen kezel egy erőszakos bűncselekményt. [[11.30]] Fontos volt, amit ön is mondott, hogy a kapcsolati erőszak tényállása megjelent a büntető törvénykönyvben is a 2012. évi C. törvénnyel. Ezt az ellenzéki képviselők nem támogatták, az ön LMP-frakciójának az akkor éppen független tagjai sem, amikor pedig egy külön módosító indítvánnyal ezt be lehetett volna tenni a büntető törvénykönyvbe, és az egész büntető törvénykönyvet sem támogatták. Sem a szigorító külön tényállási elemet, sem a teljes büntető törvénykönyvet nem támogatták. Amikor a gyermekvédelmi törvényt módosítottuk 2015-ben és létrehoztuk a titkos menedékházakat, amelyek nagyon fontos szerepet töltenek be ön szerint, az ellenzék ezt a törvénymódosítást nem támogatta itt a parlamentben, pedig megvolt rá a lehetősége. Ettől függetlenül igyekeztünk ezeknek a különböző segítségnyújtó helyeknek a számát növelni. 2018-ban sikerült öt új krízisközpontot felállítanunk, 7 új titkos menedékházat felállítanunk, 7 kríziskezelő ambulanciát és 15 félutas kiléptetőházat létrehoznunk. Ez több milliárd forint, körülbelül 3 milliárd forintos fejlesztés, amit a gyermekek és a bántalmazott feleségek, szülők, édesanyák védelmére létre tudtunk hozni. Ez éves szinten sok emberen tud segíteni, tisztelt képviselő asszony. Az Országos Kríziskezelő és Információs Telefonszolgálatba 2018-ban 9391 hívás érkezett, és ezeket feldolgozták nyilván, van olyan eset, amelyben több telefonhívás is érkezett, volt, amelyik nem volt beazonosítható, de ezek nyomán 335 nőt, 901 gyermeket, tehát majdnem háromszor annyi gyermeket, mint amennyi nőt és 7 férfit sikerült biztonságba helyezni, legalábbis egy olyan átmeneti vagy középtávú helyre vinni, ahol biztonságban él és nem kell a konkrét fizikai erőszaktól tartani. Emellett, mivel az időm végére járok, csak megemlítem, volt a „Vedd észre!” kampány szintén a kormányzat támogatásával, iskolásokat megcélzó, áldozattá válást megelőző program több ezer diák részvételével, a médiahatóságnak is voltak lépései, a kríziskezelő szolgálatok fejlesztésére volt külön pályázati felhívás, a „Családbarát ország” programnak ez is fontos része. Tehát több téren igyekeztünk ezeknek a gyermekeknek segíteni. Azt kérem öntől, győzze meg a képviselőtársait, szavazzák meg a parlamentben, amikor ilyen előterjesztés van az Országgyűlés előtt. Köszönöm szépen. [[Taps a kormánypártok padsoraiból.]]
Köszönöm szépen államtitkár úr válaszát. Tisztelt Országgyűlés! Szintén napirend előtti felszólalásra jelentkezett Tordai Bence képviselő úr, Párbeszéd képviselőcsoport: „Aktuális ügyekről” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Kedves Polgártársak a képernyők előtt! Október 13-án, amikor a Fidesz hegemóniáját elsöpörték a magyar választók a fővárosban és más nagyvárosokban, egy új korszak kezdődött Magyarország történetében. Egy új korszak kezdődött, amelyben már nincs egyeduralma a Fidesznek, és talán már nem is értelmes kormányról és ellenzékről beszélni, hiszen azt mondja Orbán Viktor nemrég erősítette meg újra , hogy a „Haza nem lehet ellenzékben”. A friss kutatások már azt mutatják, hogy bizony az ellenzék van többségben, tehát kérem önöket, hogy akkor a továbbiakban ne azonosítsák magukat a hazával, ne hivatkozzanak Magyarországra, ha a haza nem lehet ellenzékben, akkor önök ne tegyenek úgy, mintha ellenzékben lennének.Új korszak van tehát, amit teljesen új megközelítéssel, új szemlélettel, új világnézettel és új szótárakkal lehet csak értelmezni. Egy olyan képet javaslok önöknek látni és láttatni, ahol van két világ, két alternatíva. Van egyrészt Orbán Viktor önkényuralmi államkapitalizmusa, és van a Karácsony Gergely vezette Budapest köztársasági eszméje. Ezek nagyon-nagyon eltérő világok. Önök biztos sivalkodni fognak, hogy nincs itt önkényuralom, de amikor maga Kövér László, az Országgyűlés elnöke mondja azt, hogy szó szerint idézem a fékek és egyensúlyok rendszere értelmetlen és ezt felejtsék el ő mondta, hogy egyensúlyok, mi ellensúlyokban hiszünk, de ő azt mondta, hogy fékek és egyensúlyok, de még ennek sincs semmi értelme és ez már a múlt , akkor talán nem probléma, ha kimondjuk, hogy önök egy önkényes uralkodási gyakorlatot követnek. Ezzel szemben Budapesten és más, az ellenzék által irányított városokban a köztársasági eszme fog diadalmaskodni, az jut érvényre, amely befogadó, szolidáris, inkluzív, és amelyet jól mutat a „Budapest mindenkié” szlogen is. Az önök államformája már nem köztársaság, de az az eszme, amit Karácsony Gergely képvisel Budapesten, és amit a köztársaságpárti ellenzék épít számos magyar nagyvárosban, az bizony éppen az egyenlő polgárok köztársaságának az alapját jelenti. Nézzünk néhány területet, hogy ez a két világ, ez az önkényuralmi államkapitalizmus és a szabad köztársasági világ miben különbözik egymástól! [[Dr. Rétvári Bence: A szemkilövetés is ebbe tartozik?]] Egyrészt itt van a korrupció [[Dr. Rétvári Bence: 4-es metró!]] [[Dr. Rétvári Bence: 4-es metró!]] [[Dr. Rétvári Bence: 4-es metró!]] , az önök talán legfontosabb tevékenységi köre. (Dr. Rétvári Bence: 4-es metró!) Friss hír, hogy az EU 300 milliárd forintos büntetést ró ki (Dr. Rétvári Bence: 4-es metró!) a Mészárosok, Tiborczok meg hát a Borkaik áldásos tevékenysége nyomán a magyar adófizetőkre. Ezzel szemben, ahogy már Zuglóban is tette, Karácsony Gergely első intézkedése lesz az első testületi ülésen az átláthatóság és antikorrupciós csomag bevezetése Budapesten is. Vagy nézzük meg, milyen, amikor önök a lakhatásról, emberek elhelyezéséről gondoskodnak! Önök 50 milliárdot költenek arra, hogy egy fél minisztériumot, a Pénzügyminisztérium néhány főosztályát a Várba költöztessék. Ebből a pénzből kétezer család otthonteremtését lehetne megoldani úgy, hogy őket semmilyen költség ne terhelje. Ehhez képest Karácsony Gergely Budapestjén megállítják a kilakoltatásokat, és már korábban is Zuglóban a szociális modell részeként visszavezették az önök által megszüntetett lakásfenntartási támogatást. Vagy nézzük meg, egyáltalán hogy használják a közös tereinket! Orbán Viktor a Várba költözik, hogy onnan nézzen le, és közben, ha mondjuk, egy másik fontos köztérről, a Parlamentről beszélünk, innen meg kitiltják az újságírókat [[Dr. Rétvári Bence: A Parlament köztér?]] , ehhez képest Karácsony Gergely az első közös ünneplésen kinyitotta a Városháza eddig lezárt udvarát, hogy ott ne a hatalom embereinek autói parkoljanak, hanem az emberek hatalmát ünnepelhessék a budapestiek. Nézzük meg, mondjuk, a gazdasági modellt! Önök kiszolgáltatják a magyar dolgozókat a nemzetközi és hazai multicégeknek, kizsákmányolják őket, bevezetik a rabszolgatörvényt, és közben meg éppen azokat támogatják és kényeztetik agyon, akik erre nem szorulnak rá, a nagyvállalatokat. Ehhez képest Karácsony Gergely egyik első intézkedése lesz, hogy a rabszolgatörvény alkalmazását megtiltja a fővárosi cégeknek, és kiveti például a Tiborcz-adót [[Dr. Rétvári Bence: Gyurcsány Ferencre?]] a NER-lovag milliárdosokra, akik felvásárolták Budapest legdrágább ingatlanait. [[Dr. Rétvári Bence: Gyurcsány Ferenc is fog fizetni? Gyurcsányt is adóztatja? Gyurcsány és Bajnai is fizet?]] És ha lenne még időm, hosszan folytathatnám azzal, ahogy Orbán Viktor puncsol a keleti despotákkal, és egyszerűen szégyent hoz Magyarországra különösen ami a kurdok ellen elkövetett török népirtás ügyét illeti. Ehhez képest Karácsony Gergely kitűzi a kurd zászlót a Városházára, és lemossa azt a gyalázatot, amit Orbán Viktor kent a nemzet nevére. Köszönöm szépen.
Tisztelt Országgyűlés! A kormány nevében Dömötör Csaba államtitkár úr kíván válaszolni az elhangzottakra. Öné a szó, államtitkár úr.
Köszönöm a szót, elnök úr. Tisztelt Képviselő Úr! Ami a számokat illeti, sajnálom, hogy ezt a vitát változatlanul le kell folytatnunk, de úgy látom, muszáj. A kormánypártokat 1,8 millió ember támogatta október 13-án [[Közbeszólások a kormánypárti padsorokból: Így van! Dr. Rétvári Bence: Olvasd el a HVG-t!]] az ellenzéki pártokat pedig 1,3 millió ember. [[Menczer Tamás: Friss kutatás, még ropogós!]] Ennyi! Ez világos eredmény, és teljesen zárójelbe teszi azt ez a legenyhébb kifejezés , amiről ön beszélt.A helyzet az, hogy önök össze vannak zavarodva, mert évek óta azt harsogják, hogy ebben a választási rendszerben az ellenzéki pártok nem tudnak labdába rúgni. Erre kiderült, hogy október 13-án pár helyen nyertek [[Tordai Bence közbeszól.]] köztük a fővárosban is, és ezt a két dolgot, hogy ennek örülni szeretnének, és azt az állítást, hogy az ellenzéki pártok nem tudnak ebben a választási rendszerben nyerni, nem tudják összehangolni. Ennek oka van, mégpedig az, hogy kiderült, amit önök az elmúlt években állítottak, az nettó hazugság volt [[Németh Szilárd István: Bruttó is!]] azért, mert a magyar választási rendszer és ez az igazság minden pártnak megadja a lehetőséget, hogy ha jó teljesítménye van, van valamilyen teljesítménye, akkor nyerjen. [[Dr. Rétvári Bence: Így van! Tordai Bence közbeszól.]] Ennyi, tisztelt képviselő úr! Ami a budapesti vonatkozásokat illeti, ön erről elfeledkezett. Lezajlottak az átadás-átvételek a fővárosi önkormányzatokban is és a főpolgármesteri hivatalban is. Ezzel kapcsolatban alapvető körülmény az, hogy a leköszönő polgármesterek jelentős pénzügyi többlettel adják át a városvezetést, egész pontosan 93 milliárdos többlettel. Ez teljesen ellentétes gyakorlat a Demszky-korszakhoz képest [[Tordai Bence közbeszól.]] [[Tordai Bence közbeszól.]] , amelynek az egyik lecsúfosabb következménye volt, hogy a kormánynak több mint 200 milliárdos adósságot kellett átvállalnia a fővárostól. (Tordai Bence közbeszól.) [[11.40]] Budapest akkor még a csőd szélén táncolt. [[Közbeszólások. Az elnök csenget.]] Tarlós István rendbe tette a pénzügyeket [[Felzúdulás az ellenzéki padsorokban.]] , és most minden kerületvezetőnek és a főpolgármesternek is megvan a lehetősége arra, hogy Budapest tovább fejlődjön és erősödjön. Ez közös érdekünk egyébként. Csak halkan jegyzem meg, hogy a Karácsony Gergely vezette Zugló számláján a hírek szerint szeptemberben csupán 50 millió forint volt [[Tordai Bence: 2 milliárd forinttal több volt!]] amely összeg egy kerület számára nem túl vaskos tartalék. Talán ennek is köszönhető az, hogy a Népszava 8. oldalán arról ír, hogy Zugló értékesíteni akar kisebb és nagyobb ingatlanokat. Nem túl rózsás a helyzet; eddig sem volt az, és csak reméljük, hogy a fővárosban nem ezt a gyakorlatot akarja bevezetni. [[Dr. Rétvári Bence: Megint jön a privatizáció.]] Ami az önkormányzati választás egyéb vonatkozásait illeti, sajnos a múlt héten csak tovább erősödött az az érzésünk, hogy Karácsony Gergellyel nem a jövő, hanem a múlt köszönt be Budapestre. Önök hiába vonultatnak fel fiatalokat a színpadon, hiába adják elő teátrálisan, hogy menő várost csinálunk Budapestből, a paravánok mögött a múlt figuráit látjuk ragadós kezekkel. És az már önmagában is abszurd, hogy felmerült Demszky Gábor kitüntetése. Miért kellene azt a politikát kitüntetni, kitüntetéssel díjazni, amely majdnem csőbe taszította Budapestet?! [[Tordai Bence: Tarlós István!]] Mondjuk, azoktól nem túl meglepő, akik a 2006-os rendőrattak levezénylőit is kitüntetésekkel díjazták. Aztán nézzük a főpolgármester-helyetteseket, ha már a bürokráciánál tartunk! Ha jól értjük, még nem dőlt el, de akár 5, azaz öt főpolgármester-helyettes is gyámkodhat majd Karácsony Gergely felett. [[Tordai Bence felnevet.]] Hol van az a híres bürokráciacsökkentés, amelyre annyit hivatkoznak?! Helyettesjelölt például egy bizonyos Tüttő Kata is. Na, ő sem ma kezdte a szocialista ipart. Tudják, hol volt Tüttő Kata 2002-2010 között? Tudják, hogy melyik bizottságban? Hát, a közbeszerzési bizottságban. Karácsony Gergely olyanra bízná a helyettességet, aki simán végignézte Hagyó Miklós ámokfutását. Ilyen körülmények között nagyon nagy a veszélye annak, hogy újra széthordják a fővárost. Hogy a gyakorlatban mire lehet számítani, azt jól mutatja Horváth Csaba példája is. Nemrég száradt meg a tinta a kinevezésén, de máris gyengíteni akarta az átláthatóságot, és meg akarta kerülni a képviselő-testületet, mégpedig úgy, hogy meg akarta emelni azt az összeghatárt, amely saját hatáskörben is eljárhat a testület feje fölött. Ingatlanok esetében 250 millióra, tehát negyedmilliárdra akarta emelni ezt az összeghatárt. Na, ez erős kezdés, és akkora volt a felháborodás, hogy ezt végül visszavonta, de az egész eset jól mutatja, hogy az új baloldali vezetésnek mi is jár a fejében. Hogy is mondta ezt az ön főnöke, Karácsony Gergely? Idézem: „Csabának legalább annyi esze van, hogy tudja mi az, amiért börtönbe lehet menni. Ez nyilván kifelé nagyon ciki, meg tartalmiakban is sok szempontból is ciki.” Na ilyen az, tisztelt képviselő úr, amikor a baloldal visszaveszi Budapestet. Ez a csapat annyira új, mint amennyire Hagyó Miklós nokiás doboza és parizere. [[Az elnök a csengő megkocogtatásával jelzi az időkeret leteltét.]] Nem telt el még sok idő, de nem fogjuk engedni, hogy visszahozzák a Demszky-korszakot, ebben biztos lehet! Köszönöm, hogy meghallgatott. [[Taps a kormánypárti padsorokban.]]
Megköszönöm államtitkár úr válaszát. Tisztelt Országgyűlés! Szintén napirend előtti felszólalásra jelentkezett Juhász Hajnalka képviselő asszony, KDNP-képviselőcsoport: „A helyben való segítés, mint a leghatékonyabb humanitárius segítségnyújtás” címmel. Öné a szó, képviselő asszony.
Köszönöm a szót, elnök úr. Tisztelt Ház! Tisztelt Képviselőtársaim! A magyar kormány a helyben való segítéssel és azzal a megközelítéssel, hogy a problémát ne engedjük be Európába, egyedülálló humanitáriusválság-kezelést hozott létre. Meggyőződésem, hogy a közel-keleti egyházi vezetőkkel való személyes kapcsolatfelvétel és annak az azonosítása, hogy ezeknek a közösségeknek mire van szükségük a megmaradásukhoz, a leghatékonyabb humanitárius segítségnyújtás. Ugyanis a keresztény közösségek kilátásai és kihívásai a vallás legősibb központjaiban, Szíriában, Egyiptomban és Irakban jelentősen eltérőek, ezért sem lehet egy általános, homogén humanitárius együttműködési választ adni a különböző problémákra, amelyeket a nemzetközi szervezetek erőltetni próbálnak. Úgy tűnik, hogy a dzsihádisták egyes területeken, például Irakban meg akarják valósítani egyik legfontosabb céljukat, a kereszténység nyomának eltörlését, míg az egyiptomi keresztények megfélemlítése egyre nagyobb és szisztematikusabb mértéket ölt. Az emberiség alapvető érdeke, hogy az ősi keresztény közösségek ne kényszerüljenek szülőföldjük és kultúrájuk elhagyására. Fennmaradásuk záloga az, hogy az egyetemes emberi jogok és a vallási pluralizmus érvényre jusson a kereszténység bölcsőjében. Hazánk eddig is kezdeményező szerepet játszott abban, hogy hangot adjon az egyre nagyobb mértékű keresztényüldözésnek. A 2017 októberében megtartott, a keresztényüldözés valóságát nemzetközi fórumokon bemutatni kívánó nemzetközi konferencia sikerét követően az üldözött kereszténység megsegítéséért és a „Hungary Helps” program megvalósításáért felelős államtitkárság immár második alkalommal rendezi meg a világ egyik legnagyobb politikai, egyházi és tudományos nemzetközi fórumát a keresztényüldözésről. A második nemzetközi konferenciarendezvény 2019. november 26-28. között kerül megrendezésre Budapesten. A tanácskozással a valós humanitárius cselekvés alapjait szeretné lefektetni a magyar kormány. Az idei nemzetközi konferencia küldetése az is, hogy választ és megoldást találjunk korunk legelhallgatottabb humanitárius civilizációs válságára, a keresztényüldözés tragikus jelenségére. A konferencián olyan egyházi méltóságok, magas rangú politikai és kormányzati vezetők, parlamenti képviselők, nemzetközi civil szervezetek és a tudományos élet képviselői vesznek részt, akik együttes erővel képesek reményt és valódi létbiztonságot nyújtani a vallásuk miatt üldözött keresztény közösségeknek. A nagyszabású rendezvény egyúttal arra is törekszik, hogy a felekezetközi párbeszéd szellemében különleges fórumot biztosítson a nyugati és keleti keresztény egyházi vezetőik számára, a személyes találkozókra és az eszmecserékre. A folyamatos párbeszéd biztosítása mellett a magyar kormány eddig is több ezer, háborús konfliktus által sújtott családon segített a Közel-Keleten, hogy az elvándorlás helyett a szülőföldjükön maradhassanak. Az iraki Tell-Aszkuf városába a magyar kormány segítségével közel ezer család térhetett vissza. Örömmel osztom meg önökkel a helyben segítés terén végzett diplomáciai munkánk legújabb eredményét. Az elmúlt évben az Egyesült Államok Nemzetközi Fejlesztési Ügynökségével aláírt együttműködési megállapodás keretében Irak legnagyobb keresztény városa, a Ninivei-fennsíkon lévő Karakos és Sinjar városának helyreállítását kezdi meg a magyar kormány az Egyesült Államokkal. A magyar-amerikai összefogás keretében a város helyi kereskedelmi központjainak és üzleteinek helyreállításával, valamint lakóházak újraépítésével biztosítja a keresztény közösség biztonságos visszatérését. Magyarország tehát amerikai együttműködéssel továbbra is helyben segíti az üldözött közösségeket, követendő modellt állítva a „Hungary Helps” program keretében és a Hungary Helps Ügynökség által megvalósított humanitárius projektekkel. Ezért nemcsak beszélünk az üldözött keresztények megsegítéséről, hanem valós, kézzelfogható eredményei vannak a magyar kormánynak. Tisztelt Képviselőtársaim! Kereszténydemokrata képviselőként újra és újra szeretném felhívni a figyelmet a helyben való segítésre, mint a leghatékonyabb humanitárius együttműködés jelentőségére. Hiszek abban, hogy a nemzetközi párbeszédfórumok a figyelemfelhívás mellett a valóságra reflektálva lehetőséget adnak helyes megoldásokat találni a valódi megbékélés és biztonság feltételeinek megteremtésére a Közel-Keleten. Köszönöm szépen. [[Taps a kormánypárti padsorokban.]]
Köszönöm szépen, képviselő asszony. Tisztelt Országgyűlés! A kormány nevében Orbán Balázs államtitkár úr kíván válaszolni az elhangzottakra.
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! Először is szeretném megköszönni azt az érdeklődést, amit ez iránt a téma iránt mutat, és köszönjük szépen, hogy az ország Háza elé hozza hétről hétre ezt a témát, ami megítélésünk szerint kulcsfontosságú.Ez egy konfliktusos téma, ha keresztény kultúráról beszélünk, de itt azt szeretném először is egyértelművé tenni, hogy Magyarország és Magyarország Kormánya nem azt mondja, hogy mindenkinek hinnie kell vagy mindenkinek vallásos életet kell élnie. A keresztény kultúrára épülő európai civilizáció azt jelenti, hogy elfogadjuk azokat az alapvetéseket, amelyeket egyébként Európában a keresztény hívők és az ateisták is magukénak vallanak. Az egész civilizációnk, azok a jogelvek, azok a gazdasági alapelvek, amiket mindannyian magunkénak vallunk, a keresztény kulturális gyökerekből táplálkoznak. Szokás azt mondani, hogy Európában az ateista is keresztény. Önmagában az a megközelítési mód, amit például Arató képviselő úr magáénak vall ő többször mondta is, hogy ő ateistának tekinti magát , ezt is csak egy keresztény kulturális közegben tudja megtenni, mert az emberi méltóságnak a kereszténységen alapuló felfogása az, ami lehetővé teszi az állam és az egyház, az állam és a vallás szétválasztását, illetőleg lehetővé teszi azt, hogy mindenkinek a gondolat- és vallásszabadsága meglegyen. [[11.50]] Ez az a közös alap, amiből tudunk indulni. Másrészt azt is látjuk, hogy a világon, ha más területekre megyünk, például Európán kívüli területekre, akkor a kereszténység és a keresztény dogmatika meg teológiai alapvetés azokon a területeken stabilizáló tényezőt jelent, pontosan azért, amit a kereszténység Európában jelent. Ugyanazt jelenti a Közel-Keleten is, ugyanúgy toleranciára, ugyanúgy az Isten képére teremtett emberekre épülő vallásként működik akár Ázsiában, akár a Közel-Keleten, akár Dél-Amerikában, akár Afrikában vallja valaki magát kereszténynek. Ez pedig azért fontos, mert civilizációs értelemben és geopolitikai értelemben is egy stabilizáló erőt jelent ott, abban a térségben. Tehát nekünk, európaiaknak, teljesen függetlenül attól, hogy hitéleti kérdésekben mit gondolunk, hogy hitéleti kérdésekben egyetértünk-e, nekünk civilizációs és geopolitikai érdekünk az, hogy a keresztény közösségeket szerte a világon, az Európán és Észak-Amerikán meg általában a nyugati keresztényalapú világon kívüli térségekben is támogatni tudjuk. Ez egyébként felelősségünk is, mert a tények és a kutatások egyértelműen azt mutatják, hogy a kereszténység a világon a legüldözöttebb vallás. Ebből pedig az következik, hogy a leginkább támogatott vallásnak is kellene lennie az európai civilizáció részéről. A valóság azonban éppen ennek az ellentétje: miközben az egyik legüldözöttebb vallásról van szó, az európai keresztény kultúrára és gyökerekre épülő országok döntő többsége elfordul ezektől a keresztény közösségektől, aminek köszönhetően ezek a keresztény közösségek támogatásukat és talapzatukat vesztik, és egyre csak fogyatkoznak azokban a térségekben, ahol kulcsfontosságú lenne, hogy a számuk legalább stabil maradjon, de ha lehet, akkor gyarapodjon is. S ahogy ez megtörténik, úgy fordulnak át ezek a területek egyre inkább instabil területekké. Éppen ezért kulcsfontosságú a Hungary Helps program, és azt reméljük, azon dolgozunk folyamatosan, hogy meggyőzzük az ellenzéki képviselőket is és a nemzetközi partnereket is, hogy ugyan sok dologban nem értünk egyet, de mégis ez egy olyan terület, ahol az európaiak érdeke és a magyarok érdeke azonos, mindenkinek, baloldalinak, jobboldalinak, hívőnek, nem hívőnek az érdeke azonos. Segíteni kell azokat a közösségeket, hogy helyben maradjanak. Ráadásul ők nem is szeretnének eljönni. Ha képesek vagyunk nem álszent módon csak támogatásról papolni, vagy olyan támogatásokat küldeni nekik, amivel ők nem tudnak mit tenni, és valójában az egész dolog csak arról szól, hogy mi esetleg az ő nyersanyagukat vagy egyéb erőforrásaikat el szeretnénk szívni, hanem valóban odafigyelünk arra, hogy a helyi közösségeknek mire van szükségük, és azt képesek vagyunk támogatás formájában odajuttatni, például egy várost újjáépíteni, amit ön is említett nekem is volt szerencsém azt a területet még az újjáépítés előtti állapotában látni , iskolákat, oktatási intézményeket működtetni, akkor ezeknek az embereknek valódi opció a helyben maradás, és ezáltal a kereszténység azt a stabilizációs tényezőt, amit neki be kell tölteni, azt be tudja tölteni azokon a térségeken. Úgyhogy még egyszer szeretném megköszönni képviselő asszonynak is az ez irányú munkáját, és szeretném kérni az Országgyűlés támogatását a jövőben is ennek a programnak a folytatásához. Köszönöm szépen, hogy meghallgattak. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Kocsis Máté frakcióvezető úr, Fidesz-képviselőcsoport: „Aktuális ügyeink” címmel. Frakcióvezető úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársak! A múlt heti parlamenti ülésen hétfőn egészen példátlan durvaság történt a magyar Országgyűlés épületében, amikor Hadházy Ákos képviselő úr trágár felirattal sértette a parlament tekintélyét. Azt gondolom, hogy minden jóérzésű ember, még akkor is, ha az ellenzék padsoraiban ül, azt nem vitathatja, hogy ez az a stílus, ami nem való ide, és ez az a stílus, ami egyáltalán nem fér bele, és mindennek van határa. Nem lehet olyan politikai vita, amikor a pulpituson szónokló megválasztott magyar miniszterelnököt ilyen méltatlan helyzetbe lehet hozni, de az meg pláne nem lehet a politikai vitakultúra része, hogy kinyomtatva nagy betűkkel obszcén feliratokat emelünk fel a magyar Országgyűlés épületében.Minekutána Hadházy Ákos túlment minden határon, hiszen ez az épület és ez az ülésterem az elmúlt egy évben látott már cifraságokat, ideértve a gyerekes bömbizéstől elkezdve az egészen minősíthetetlen bekiabálásokig, de azért talán nem mehetünk el most már szó nélkül amellett, ami történik. Talán, hogy mindez érthetővé váljon, azért azt szeretném elmondani, hogy a magyar Országgyűlésben elsősorban nem a képviselőket, végképp nem a pártjaikat kell tisztelni, hanem magát a népképviselet ethoszát, a történelmünket, a hagyományainkat és azokat a nagyjainkat, akik ugyanebben az ülésteremben ültek. Hogy egy kicsit kitekintve nézzük a múlt heti helyzetet, egyetlenegy európai országban nem megengedhető, nemcsak hogy az európai kultúrkörtől idegen, amit Hadházy Ákos tett, de az európai parlamentekben, akár az Európai Parlamentben is, ideértve a nemzeti parlamentek és az Európai Parlament gyakorlatát is, egyetlenegy szabály sem tolerálná. Nézzük, hogy az Európai Parlament miként rendelkezik egy ilyen helyzetben. Éppen idén január 31-én lépett életbe a magatartási kódexnek az a módosítása, amely úgy szól: a képviselőknek tartózkodniuk kell a nem megfelelő viselkedéstől, például plakát felmutatásától az ülésteremben, és tartózkodniuk kell a sértő nyelvezettől, a sértegetésektől is. Azt mondja az Európai Parlament, hogy a képviselők magatartását a kölcsönös tiszteletnek kell jellemeznie, meg kell őrizni az Európai Parlament méltóságát, és a képviselői munka nem akadályozhatja a parlamenti munka zökkenőmentességét. [[Közbeszólások a Jobbik soraiból. Az elnök csenget.]] Mi lenne, ha Belgiumban lennénk? Ez is idetartozik, Bana képviselő úr, amit ön csinál. Mi lenne, ha Belgiumban lennénk? Az érintett képviselő tíz percben magyarázatot adhat a rendbontó viselkedésére gondolom, önök előtt van, ahogy Hadházy Ákos képviselő úr itt áll és magyarázatot ad a viselkedésére, ez nem fog megtörténni , és megbánást kell mutatnia, vagy írásban, vagy szóban meg kell bánnia a rendbontó magatartását Belgiumban. De nézzük, Franciaországban mi történne. A francia parlamentben minden demonstráció és rendbontás tilos, az ilyen magatartást tanúsító képviselőket pedig megintik, felfüggesztik a képviselői jogaik gyakorlását, itt van egy hosszú felsorolás de van köztük olyan például, hogy ha provokálta a köztársasági elnököt, a miniszterelnököt vagy a kormánytagokat , az obszcén kifejezésekre hasonló szabályokat láthatunk. Nyilvánvaló, hogy Hadházy Ákos úr mindezt nem fogja megtenni, egyiket sem a nyugat-európai szabályok közül. Itt jegyzem meg, hogy még Albániában és Romániában is kizárás, illetve súlyos szankció követ mindazon típusú rendbontást, amit Hadházy Ákos követett el. [[Dr. Varga-Damm Andrea közbeszól. Az elnök csenget.]] Mindaz, amit Hadházy Ákos úr elkövetett, mondhatnám, hogy eltörpül amellett, hogy vállaltan nem jár a magyar Országgyűlés épületébe. Éppen ezért nekünk két dolgunk van. Az egyik az, hogy a fegyelmi szabályokra vonatkozó passzusokat szigorítsuk, ez az önök érdeke is. A másik az, hogy Hadházy Ákos távozzon a magyar Országgyűlésből. [[Közbeszólás a Fidesz soraiból: Így van! Helyes!]] Először is az eskütétele óta nem vett részt a munkában, amióta egyetlenegyszer bejött, akkor pedig azt produkálta, amit önök is láttak. Azt gondolom, hogy minden politikai vitán túlmutat, hogy legalább a politikai vita kereteit úgy tudjuk kijelölni, hogy abban némi konszenzus legyen. Ezért két dolgot kérnék önöktől. Az egyik az, hogy próbáljanak meg politikai értelemben viszonyulni Hadházy Ákos tettéhez, utasítsák azt el, határolódjanak el tőle, illetve azt, hogy támogassák majd az országgyűlési törvény fegyelmi szabályainak a szigorítását, hiszen hosszú távon nem megengedhető, amit Hadházy Ákos gyakorlatként bevezetni kívánt. [[Közbeszólások a Fidesz soraiból: Helyes.]] Köszönöm a figyelmüket. [[Taps a kormánypártok soraiban.]]
Köszönöm szépen, frakcióvezető úr. Tisztelt Országgyűlés! A kormány nevében Dömötör Csaba államtitkár úr kíván válaszolni. Öné a szó, államtitkár úr.
Tisztelt Elnök Úr! Tisztelt Frakcióvezető Úr! Sok mindent láttunk már, sok mindent hallottunk már itt, a ház falain belül, de Hadházy Ákos múlt heti produkciója valóban új negatív rekordot jelent a szóbeli agresszió terén. Egyetlen párt egyetlen képviselője sem mert ilyen hangnemet megütni itt, a parlamentben. Elcsépelt kifejezés azt mondani, hogy a rendszerváltás óta példátlan, de ez tényleg az. Minősítő körülmény az, hogy nem hirtelen felindulásból fakadt a trágárság, hanem Hadházy Ákos még fel is készült rá, valószínűleg nem kevés időt szánt rá, hogy elkészítse ezt a feliratot. [[12.00]] Az a magatartás, amit bemutatott, egyszerre szégyenteljes és szánalmas. A baloldali szereplőknek nem ez volt az első találkozása az agresszióval. Engedjék meg, hogy pár példát felhozzak! Tavaly decemberben ellenzéki képviselők megpróbálták itt megakadályozni a döntéshozatalt: akadályozták a levezető elnököt, sípoltak, hangosbeszélőztek. A Jobbik is benne volt a rossz értelemben vett buliban. Az egyik kisnyilas vezető még a miniszterelnök székébe is beült [[Z. Kárpát Dániel: Nekem a Liberális Internacionálé utódpártja ne kisnyilasozzon!]] , és megpróbálta megakadályozni, hogy szavazzon, és a baj az, hogy a Ház falain kívül is képviselték ezt a neveltetészavaros politikát. Szerkesztőket sértegettek méltatlan módon, a televízióba is betörtek, stábokat zaklattak, többek között arra hivatkozva, hogy ők képviselők. Az egész megmozdulás álságosságáról nagyon jól árulkodott Bangóné képviselő asszony facebookos élő videója. És nem maradnak le ezen a téren az új generációs szereplők sem. Gulyás Márton munkatáborokról elmélkedett a kormánypárti politikusok számára, Tordai Bence azt mondta, hogy nem tudja elítélni, ha szimbolikus épületeket behatás ér, és egyébként gyakran visszatér az az érvelés is, hogy ha a kormányt nem lehet békés, demokratikus eszközökkel eltávolítani, akkor jöjjön valamiféle forradalom. [[Bana Tibor: Ezt ti mondtátok! Orbán Viktor mondta ezt!]] Tisztelt kiabáló Képviselő Úr! Engedje meg, hogy a figyelmébe ajánljam azt, hogy Hadházy Ákos még 2017-ben is arról bírt beszélni, hogy ha 2018-ban nem lesz kormányváltás nem lett , akkor már csak a forradalom jöhet. Hát, az ő kis forradalma most útszéli stílusban jelentkezik. Ez nincsen rendben! Tisztelt Ház! Elintézhetnénk az egészet annyival, hogy sajnálkozunk azon, hogy mennyire pokróc Hadházy Ákos stílusa. De ez az ügy nemcsak a stílusról szól, hanem a megválasztott képviselők felelősségéről is, mert joggal várják el az itt dolgozó képviselőktől, hogy példát mutassanak felkészültségben, de hangnemben és stílusban is, és ha az ellenzék negatív példát közvetít, akkor annak súlyos következménye lehet. Mert mit üzennek önök ott, ellenzékben? [[Dr. Varga-Damm Andrea: Miért vártatok 15 percet azzal, hogy beküldtétek az embereket? 15 percig néztétek a miniszterelnököt!]] Ha önöknek, országgyűlési képviselőknek lehet így beszélni [[Folyamatos zaj. Az elnök csenget.]] ordenárén kiabálni, útszéli módon sértegetni és ezen túlmenve alkalmanként erőszakosan fellépni, akkor feltételezem, hogy ha tehetnék, minden magyar állampolgárt erre biztatnának. [[Dr. Varga-Damm Andrea: 15 percig néztétek a táblát!]] Ez zsákutca, ne csinálják! [[Dr. Varga-Damm Andrea közbeszól.]] Ismerjük egyébként ezt a külföldön sok helyen használt receptet: támogatottság és érdemi gondolat hiányában megpróbálnak erőszakos cselekedeteket ösztönözni, hátha a kormánypártok elveszítik a türelmüket. Nem fogjuk megtenni önöknek ezt a szívességet, ahhoz ez az ellenzéki stratégia túlságosan is átlátszó. A kormány ehelyett arra a munkára koncentrál, amivel megbízták, és addig végezni is fogja, amíg a választók erre felhatalmazást adnak. Tisztelt Ház! Tordai képviselő úr már nincsen itt közöttünk, de pár perccel ezelőtt a köztársaságról, a köztársasági eszméről beszélt. Ez egyébként sok mindent jelenthet. Mi a magunk részéről azt szeretnénk kérni, hogy a normális viselkedést is értsék bele. [[Közbeszólás a Fidesz soraiból: Úgy van!]] Köszönöm, hogy meghallgattak. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Ander Balázs képviselő úr, Jobbik-képviselőcsoport: „Amíg az elitnek méregdrága Avalon magániskola vagy International School of Debrecen, addig a jobbágysorba taszított lakosságnak birkaiskola?" címmel. Öné a szó, képviselő úr.
Köszönöm a szót, elnök úr. Tisztelt Képviselőtársaim! Vannak hazugságok, és vannak csodák. Hazugság az a sikerpropagandába, államtitkári csúsztatásokba, lózungokba és a már jól ismert cinikus rétváryzmusokba burkolt valóságtagadás is, amit a vergődő közoktatás és a szakképzés kapcsán önök produkálni tudnak. Viszont tényleg vannak csodák. Önök szeretnek Klebelsbergre hivatkozni, nem véletlenül nevezték el 2012-ben az intézményfenntartó központjukat az 1922-1931 között közoktatási miniszterként valóban legendásat alkotó miniszterünkről. Hiszen Klebelsberg annak idején képes volt valódi csodát tenni, mert egy vesztes világháború, a degenerált Károlyi Mihály önfeladó országvesztése, a Kun Béla-féle bolsevik söpredék pusztító proletárdiktatúrája, a sáskajárásszerű, elképesztő kifosztást jelentő román megszállás és a velejéig igazságtalan nemzetgyilkossági kísérlet, Trianon után Klebelsberg tudta, hogy csak kiművelt emberfők sokasága jelenthet hazánk számára felemelkedést. Ezért az ország bevételeinek olyan magas százalékát fordították oktatásra, amekkora aránnyal messze megelőzték az európai átlagot, szemben a mostani 5 százalék körüli GDP-arányos ráfordítással, ami még csak nem is vegetálást, hanem egyenesen döbbenetes hanyatlást eredményez. Az Európai Bizottság legfrissebb oktatási és képzési figyelőinek tanúsága szerint igencsak gyalázatosra sikeredett az elmúlt kilenc év közoktatási mérlege. Míg 2009-ben az alulteljesítő 15 éves fiataljaink aránya mind az olvasás, mind a matematika, mind pedig a természettudományok területén nem haladta meg az uniós átlagot, addig ezek a mutatók 2018-ra brutális zuhanással, iszonyatos mértékben leromlottak, messze az EU-s átlag alá. Csak hogy pontosan lássuk, és borzongjon, akiben van még némi felelősségérzet a jövő iránt, tehát: olvasás terén 17,6 százalékról 27,5 százalékra, a matematikai kompetenciáknál 22,3 százalékról 28-ra, a természettudományok esetében pedig 14,1 százalékról 26-ra romlott az alulteljesítő 15 éves fiatalok aránya. Gyakorlatilag egy egész generáció egynegyede funkcionális analfabéta, tökéletes alanyai minden egybites propagandának, számító agymosásnak. Nyilván nem a magyar diákok veleszületett kognitív képességei hanyatlottak a béka hátsója alá, és nem is a 150 ezer, köznevelésben dolgozó pedagógus vált lusta, tanítványaival nem törődő, munkakerülő mihasznává. Nem, ez már az önök rendszerének a bűne. Nem lehet „elmúltnyolcévezni”, ez már az önök elmúlt kilenc évének keserű termése. Ráadásul, amíg az uniós átlag javult, addig a hazai korai iskolaelhagyók aránya, tehát azoké, akik érettségi és szakma nélkül hagyják ott az iskolát, lépnek ki a munkaerőpiacra, szóval, az övék sokat rosszabbodott. A cigány fiatalok körében egészen horrorisztikus, csaknem kétharmados adatokkal találkozhatunk. De lehet, hogy pont ez kell az önök kétharmadához: kiszolgáltatott, krumplival könnyen megvehető társadalom. Talán van némi párhuzam azzal, hogy az ezredforduló elején még a térség versenyképességi éllovasától ez volt, ugye, hazánk mostanra elhúztak a V4-es államok, Csehország, Szlovákia, Lengyelország, és a 28 uniós tagállam között a Világgazdasági Fórum felmérése szerint mára csupán a negyedikek vagyunk, szégyenszemre csak hátulról. Hogy miként fogjuk így 2030-ra beérni Ausztriát, és az öt legélhetőbb európai ország közé tartozni, az rejtély, mindenesetre tényleg erős szert használhatott, aki ezt delirálta, én mindenesetre azt kívánom, hogy neki legyen igaza. Ahogy a nersevik elitet nem érdekli az egészségügy vergődése, mert megtehetik, hogy magánkórházakba járjanak, úgy nem vesznek tudomást az egyre kilátástalanabb helyzetű közoktatás bajairól sem. Nem, hiszen a gyerekeiknek ott vannak az éves szinten 3-4 millió forintos tandíjat követelő magániskolák. A futószalag mellé robotolni, medencét tisztítani, jachton erotikus szolgáltatást nyújtani meg majd jó lesz a nép egyszerű gyermeke, gondolhatják önök, ahhoz nem kell versenyképes tudás. Ez a cselédvilág 2.0, csakhogy mi ebből nem kérünk. Milyen felelősséget éreznek, államtitkár úr, a felsorolt közoktatási mutatók elképesztő romlásában? Mit akarnak tenni a tendencia megfékezése érdekében? És a bónuszkérdés: mikor rendezik végre annak a pedagógustársadalomnak a béreit, ahol a kezdő tanárok fizetése, vásárlóerő-paritáson számolva, az OECD-államok között szintén a negyedik, de sajnos ugyancsak hátulról, és ahol az önök hazug statisztikájával ellentétben, nem 608 órát tanítanak, hanem annál jóval-jóval többet dolgoznak a hazai pedagógusok? Várom válaszát.
Tisztelt Országgyűlés! A kormány nevében Rétvári Bence államtitkár úr válaszol az elhangzottakra. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Amit többletforrásként a Jobbik, mióta itt a parlamentben van, nem szavazott meg a magyar oktatás részére, a magyar diákok, a magyar tanárok részére, az 645 milliárd forint. [[Dr. Varga-Damm Andrea: És ti miért nem szavaztátok meg?]] Ugyanis a jövő évi költségvetésben 645 milliárd forinttal költünk többet az 1,1 milliónál is több diákra, közel 170 ezer iskolai dolgozóra, tisztelt képviselő úr, és önök semelyik többletforrást nem támogatták. [[12.10]] De azt sem támogatták, amikor a kormány lépésről lépésre ingyenessé tette a magyar családok számára a tankönyveket [[Dr. Varga-Damm Andrea közbeszól.]] , hogy utána ne ár alapján döntsék el, hogy olcsóbb vagy drágább tankönyvet választanak…
Képviselő asszony bocsásson meg, államtitkár úr , azt gondolom, államtitkár úr meghallgatta önöket, legyen kedves ugyanezt tenni. Köszönöm. [[Dr. Lukács László György: De nem mond igazat!]]
…hanem hogy minőségi könyvet kapjanak a diákok, és ne az anyagi tényező legyen a legfontosabb, hanem az, hogy mindenki jót kapjon. Ön említette az OECD-t. Azt miért nem említette az OECD-ből, tisztelt képviselő úr, hogy nem volt olyan OECD-tagállam 2013-17 között, ahol magasabb mértékben növekedtek a pedagógusbérek, mint Magyarországon? Ezt ön miért felejtette ki? [[Ander Balázs: Az utolsók között vagyunk!]] Miért felejtette ki az OECD-s felsorolásából? Vagy azt, hogy egy átlag OECD-államban, mert ezt is kifelejtette a saját OECD-irat-ismertetéséből, tisztelt képviselő úr, hogy egy átlag OECD-államban egy tanárra 13 diák jut? Magyarországon 2010-ben 11 és fél, most pedig körülbelül 10 és fél diák jut. Tehát egy… [[Közbeszólás a Jobbik soraiból, Ander Balázs közbeszól.]] mindnyájan tudjuk, mindnyájan tudjuk, hogy Magyarországon sajnálatosan a most iskolás generációban évről évre csökken a népesség, mindemellett a tanárok száma az elmúlt években nőtt, tehát több lehetősége van egy tanárnak foglalkozni egy diákkal, több figyelem jut Magyarországon átlagosan egy diákra, mint egy OECD-országban. Az a lekezelő mód, ahogy ön beszélt a magyar tanárokról, hogy jobbágyokat nevelnek a magyar tanárok a magyar iskolákban, közel 170 ezren [[Z. Kárpát Dániel: Nagyon álszent vagy! Nagyon ciki egy parlamentben!]] , tisztelt képviselő úr, ön ezt komolyan gondolja?! Tehát tényleg, tényleg úgy gondolja, hogy 170 ezer ember odamegy, és mint egy rossz amerikai filmben, egy központi vezérlőben megnyomnak egy gombot, és onnantól kezdve mind a 170 ezer ember elkezd jobbágyokat tanítani? Tényleg így gondolja? Mert lehet, hogy jól hangzik egy jobbikos lakossági fórumon, ahol láttuk az önök idézőjeles tömegfelvételeit, amikor ön is jobbikos lakossági fórumot tartott, hogy a saját munkatársai szinte többen voltak, mint az érdeklődők, a felvételeken. Tehát lehet, hogy ott jól hangzik ez, lehet, hogy jól hangzik ez egy ilyen fórumon, hogy a saját alkalmazottainak elmondja, hogy jobbágyokat nevel a magyar közoktatási rendszer. [[Z. Kárpát Dániel: A kérdésre válaszolj]] De ha ez így lenne, akkor miért szerepelnek akár a cambridge-i felvételiken is a magyar diákok most már nemcsak a szingapúri diákoknál jobban, hanem még az angol diákoknál is jobb eredménnyel? Mert voltak dobogós helyezettek az elmúlt években, de legutóbb az első helyezést érték el. És robotikától a természettudományon át, sok minden más, teljesen újító, innovatív versenyeken miért hozzák el rendre az első díjakat? [[Z. Kárpát Dániel: Hát nem miattad!]] Önök átvették ezt a liberális szöveget, hogy mindig a magyar diák a legrosszabb, meg a magyar teljesítmény a legrosszabb, mert minden szörnyű, ami magyar, és minden más országban, az összes OECD-országban önök szerint jobb történik. Miért nem hajlandó azt is észrevenni, tisztelt képviselő úr, amikor Magyarország előzi meg a többi OECD-államot? Mondjuk, béremelés kérdésében. [[Z. Kárpát Dániel nevet.]] Hát persze, nyilvánvaló, azt szerintem mindenki tudja, hogy nyilván általában Luxemburgban jobban keresnek az emberek, mint Magyarországon. De ha végre a magyar emberek bére is jobban emelkedik, mint a luxemburgiaké, és jobban emelkednek a magyar pedagógusbérek, mint általában a többi OECD-országban, akkor végre elkezdünk jó irányba haladni, hiszen ebből a 645 milliárd forintból, ami a jövő évi költségvetésben többlet a 2010-eshez képest, elfelejtette mondani, tisztelt képviselő úr, hogy évente mennyi a pedagógusbérre fordított többlet. [[Gréczy Zsolt: 2002…]] 355 milliárd forint többlet. Ez az, amit pedagógusbérben többet tudunk adni, szemben az elődeinkkel, akiknek volt képe a pedagógusoktól elvenni egyhavi bért. Nem az, hogy megállították a béremelés ütemét, hanem elvettek egyhavi bért a magyar pedagógusoktól. Ez önnek rendben van, erre egy rossz szót nem mondott, mert most Gyurcsány Ferencnek a szoknyája mellett akarnak bejutni majd a következő parlamentbe, éppen ezért a Gyurcsány-féle egyhavi pedagógusfizetés-elvétel a jó eredményt hozta, ön szerint. Mert ön azt fejtette ki, hogy 2010-ig javultak az eredményeink. Ezek szerint az nagyon jó volt, amikor Gyurcsány Ferencék elvettek egyhavi bért; miután mi elindítottuk az 50 százalékos béremelést, az ön szerint rossz. Az, hogy most már több figyelem jut egy diákra, az rossz. Az, hogy kiépítettük már 80 százalék vagy 90 százalék fölött minden iskolában a wifielérést, az, hogy különböző konstrukciókban most már 69 beruházás befejeződött tanuszodával, iskolaépülettel, tornaterem-bővítéssel, ezekről ön nem szól. [[Z. Kárpát Dániel: Éljen a párt!]] Hogy iskolákat 21 milliárdból energetikailag korszerűsítettünk, nem szól, hogy 2584 helyen van széles sávú internet a konvergenciarégiós iskolákban, nem szól, hogy 2018-ban 45 ezer laptopot, 24 ezer táblagépet és 3 ezer interaktív kijelzőt azért osztottunk szét az iskolákban, hogy a legkorszerűbb tudást a legkorszerűbb eszközökön kapják meg a diákok. Ezekről mindig elfelejt szólni, csak Gyurcsány Ferencet élteti. Köszönöm szépen. [[Taps a kormánypártok padsoraiból. Dr. Brenner Koloman: Éljen Rákosi, éljen a párt!]]
Megköszönöm államtitkár úr válaszát. Tisztelt Országgyűlés! A napirend előtti felszólalások végére értünk. A mai napon napirend utáni felszólalásra jelentkezett Nyitrai Zsolt képviselő úr, Fidesz; Alexov Lyubomir szerb nemzetiségi szószóló; Brenner Koloman képviselő úr, Jobbik; Z. Kárpát Dániel, Jobbik-képviselőcsoport; Szabó Tünde képviselő asszony, Fidesz-képviselőcsoport; Hajdu László képviselő úr, DK; Ungár Péter képviselő úr, LMP. Tisztelt Országgyűlés! Bejelentem, hogy a mai napon Pintér Tamás képviselő úr, Jobbik, arról tájékoztatta az Országgyűlés elnökét, hogy képviselői mandátumáról lemondott. Bejelentem, hogy az országgyűlési képviselők létszáma jelenleg 197 fő. Tisztelt Országgyűlés! Most, 12 óra 15 perckor elkezdjük a kérdések és azonnali kérdések tárgyalását. Tisztelt Országgyűlés! Steinmetz Ádám, a Jobbik képviselője, kérdést kíván feltenni az emberi erőforrások miniszterének: „Ön szerint nem kellene a TAO-támogatások mértékét elsősorban az elvégzett utánpótlás-nevelő munka eredményességéhez kötni?” címmel. Steinmetz Ádám képviselő urat illeti a szót.
Köszönöm a szót, elnök úr. Tisztelt Országgyűlés! Tisztelt Államtitkár Asszony! Luiz Felipe Ventura dos Santos, Bohdan Melnyik, Anton Kravchenko, Cornel Alexandru Ene, Rados Protic, Roman Karasiuk, Lucas, Sassá, Stavros Tsoukalas, Gheorghe Grozav és Kovácsréti Márk.Nem, nem a Dinamo Kijev-Dinamo Bukarest vegyes válogatott tagjait soroltam fel, hanem a 2019. szeptember 14-én pályára lépő Kisvárda labdarúgóinak kezdő tizenegyét. A rendkívül masszív Mezőkövesd ellen 2:1-re hazai pályán elveszített mérkőzésen 10 külföldi mellett mindössze egyetlen magyar játékos kapott helyet. Tisztelt Képviselőtársaim! Ez azért érdekes, mert egyébként Kovácsréti Márk sem a Kisvárda-utánpótlásban nevelkedett, hanem fővárosi egyesületekben. Azért hozom ide a tisztelt Ház elé ezt az ügyet, mert 2015 és 2018 között most tessék figyelni! 2166 millió forint közpénzt kaptak a kisvárdai labdarúgók taotámogatás formájában, elsősorban képzésre és utánpótlás-fejlesztésre. Tisztelt Államtitkár Asszony! A magyar embereket most már felháborítja a kialakult helyzet, ezért meg kell kérdeznem öntől, hogy mégis milyen szakmai munka folyik Kisvárdán, ahol több milliárd forint közpénzből sem sikerült a magyar gyerekeket megtanítani focizni. Ön szerint nem kellene a taotámogatások mértékét elsősorban az eredményes utánpótlás-nevelő munkához kötni? És, tisztelt államtitkár asszony, milyen társadalmi érdek fűződik ahhoz, hogy a Fidesz-kormány évek óta milliárdos nagyságrendben támogat olyan sportszervezeteket, ahol a tehetséges magyar gyerekek helyett a gyenge képességű külföldieket részesítik előnyben? Várjuk sportszakmai válaszát. [[Taps a Jobbik soraiból.]]
Köszönöm. Tisztelt Országgyűlés! A kérdésre Szabó Tünde államtitkár asszony válaszol. Öné a szó, államtitkár asszony.
Köszönöm szépen. Tisztelt Elnök Úr! Tisztelt Ház! Tisztelt Képviselő Úr! Engedjék meg, hogy sportszakmai válasszal éljek, és először is azt mondjam, hogy mindenki jól tudja, hogy a tao nem egyenlő a labdarúgással, és a labdarúgás pedig nem egyenlő a Kisvárda-Mezőkövesd-mérkőzéssel, és jól tudjuk, hogy a sportági szakszövetségi jóváhagyásokkal semmilyen program nem valósulhat meg a taós programokon belül. Amikor 2011-ben bevezettük a látvány-csapatsportágak adókedvezmény-rendszerét, az volt a célunk, hogy segítsük, és még erősebbé tegyük az utánpótlás-nevelést, és ezáltal dinamikusan elkezdjen a sportszakmai tevékenység is erősödni, a sportszolgáltatások színvonala, valamint az átfogó sportlétesítmény-fejlesztések is el tudjanak indulni. Így a fiatal generációk sportban történő részvételének növekedésével, a mozgásban gazdag sportos életmódot ösztönözve szélesítsük a sport társadalmi bázisát, amely összességében kiemelt célunk és feladatunk. [[12.20]] Számunkra a taorendszer eredményességének a fokmérője az, hogy hogyan tudjuk növelni a hat látvány-csapatsportágban a sportolók létszámát, másrészt pedig milyen sportlétesítmény-fejlesztési hozadékai vannak az adókedvezmény rendszerének. Örömmel mondhatom, hogy mindkét területen jelentős eredményeket érhettünk el, hiszen az igazolt sportolók száma 2011 óta több mint a kétszeresére nőtt, és a támogatás által már az új és felújított sportlétesítmények száma meghaladja a 2500-at. Végül engedje meg, tisztelt képviselő úr, hogy az önhöz közel álló sportágra vonatkozó adatokkal is szolgáljak. Míg 2011-ben 4200 leigazolt sportolója volt a vízilabda sportágnak, mára ez a szám megközelíti a tízezer főt, és öröm számomra, hogy mindegyik látvány-csapatsportág hasonló növekedéssel szolgálhat, így biztosak lehetünk abban is, hogy a taorendszer támogatásával [[Az elnök a csengő megkocogtatásával jelzi az időkeret leteltét.]] és megújult létesítményfejlesztéseinknek köszönhetően egy sikeres generáció fog felnőni, akikre büszkék lehetünk, ahogy önre is. Köszönöm szépen. [[Taps a kormánypártok soraiban.]]
Köszönöm államtitkár asszony válaszát. Tisztelt Országgyűlés! Szabó Sándor, az MSZP képviselője, kérdést kíván feltenni a belügyminiszterhez: „Indokoltnak tartjae a KRESZ módosítását, hogy a lejárt műszaki érvényességi idejű autókat az illetékes hatóságok a közterületről elszállíttathassák a városkép megőrzése, a környezetszennyezés elkerülése érdekében?” címmel. Szabó Sándor képviselő urat illeti a szó.
Köszönöm a szót, elnök úr. Tisztelt Államtitkár Úr! A fővárosban, a nagyvárosokban, így természetesen Szegeden is egyre nagyobb problémát jelent a hatósági jelzéssel ugyan rendelkező, de a forgalomból ideiglenesen vagy véglegesen kivont járművek közterületen való tárolása. Ez így nagyon szépen hangzik, magyarul arról van szó, azon autókról beszélünk, amiknek van még rendszámtáblája, de lejárt a műszaki érvényességi idejük. Ezek az autók vagy gépjárművek természetesen rombolják a városképet, csúfítják az utcákat, adott esetben akár környezetszennyezést is okozhatnak, és természetesen foglalják a közterületi parkolókat. Nyilván joggal érkezik panasz a lakosság részéről, hogy valamit ezekkel az utókkal, illetve a tulajdonosokkal kezdeni kellene, hiszen ezek az autók, mint mondtam, nagyban csúfítják a városképet, és az lehetne a megoldás, hogy ezeket az autókat a közterületekről eltávolítjuk. A hatóságnak jogszabályi rendelkezés híján erre nincs lehetősége, tehát a rendőrség és a közterület-felügyelet nem tud eljárni. E tekintetben én írásbeli kérdéssel fordultam ebben a témában két hete a minisztériumhoz, ezt a választ meg is kaptam, hogy a rendőrségnek hatásköre e tekintetben nincs, és KRESZ-módosítást pedig nem akarnak ebben a témában, amit meg nem értek. Azért nem értek, mert a probléma adott, és látjuk, hogy egyébként akár parkolókat töltenek meg ezek az autók, és egész Miskolctól Szegedig vagy akár Debrecentől Pécsig ez problémát jelent, politikai hovatartozás nélkül. Úgyhogy most szóban is föl szeretném tenni a kérdésemet a minisztériumhoz, államtitkár úrhoz, hátha pozitív választ kapok. A kérdésem továbbra is ugyanaz, hogy indokoltnak tartja-e, hogy ezek a gépjárművek a közterületről valamilyen úton-módon eltűnjenek, hiszen mégiscsak rombolják a városképet, akár mégiscsak szennyezik a környezetet, és miért nem akarnak ebben a témában KRESZ-t módosítani, hogy a hatóságoknak jogköre legyen intézkedni a témában. Várom válaszát.
Köszönöm, képviselő úr. Tisztelt Országgyűlés! A kérdésre Pogácsás Tibor államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Képviselő Úr! Tisztelt Ház! A KRESZ a forgalomban lévő járművek műszaki állapotáról, illetve a közlekedésben részt vevő járművekről szól, illetve a forgalmat akadályozó várakozásról, parkolásról. A szabályosan kialakított parkolóhelyeken, illetve az egyébként parkolás elől el nem tiltott területeken várakozó járművekről a KRESZ nem rendelkezik, és én azt gondolom, hogy ez alapvetően így van rendjén. Az, hogy egy jármű miért nincs forgalomban, ennek nagyon sok oka lehet. Oka lehet például az, hogy ősszel kivonják a forgalomból, és tavasszal helyezik újra forgalomba. Nyilván azt az önkormányzatnak kell eldöntenie, hogy ilyen esetekben a közterületen való tárolás feltételeit engedélyezie vagy sem. Az ön által egyébként írásban is feltett kérdésben ön úgy fogalmaz, hogy miért nem tervezzük a KRESZ módosítását úgy, hogy legyen ismét jogalapja a közterület-felügyelőknek, rendőröknek arra, hogy a közterületen rendszámmal rendelkező, de forgalomban nem lévő járműveket eltávolítsák. Soha nem volt a KRESZ-nek ilyen passzusa, amely ezt lehetővé tette volna, és a rendőrség sosem foglalkozott a közterületen szabályosan várakozó, de forgalomba nem helyezett járművek elszállításával. Még egyszer mondom, ez az önkormányzatok lehetősége. Ön azt is felvetette az írásbeli kérdésében, hogy amíg a forgalomban tartást, a műszaki vizsga érvényességét matrica jelezte, addig ez a probléma nem állt fenn. Én azt gondolom, hogy ez egyrészt nem így van, másrészről pedig a közterület-felügyelet, illetve az önkormányzat ma is minden további nélkül meg tudja állapítani, hogy a jármű forgalomban van vagy sem. Egészen egyszerűen a nyilvántartást le tudja kérdezni, és az alapján megállapíthatja a forgalomban tartás tényét, innentől kezdve pedig az önkormányzat lehetősége, hogy szabályozza, hogy a közterületen ez maradhasson vagy sem. Köszönöm szépen, elnök úr. [[Szórványos taps a kormánypártok soraiban.]]
Köszönöm államtitkár úr válaszát. Tisztelt Országgyűlés! Hajdu László, a DK képviselője, kérdést kíván feltenni a belügyminiszterhez: „Mi olyan bonyolult egy illegálisan lerakott hulladékhalom eltakarításán?" címmel. A kérdés megválaszolásával miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős minisztert bízta meg. A kérdésre, miniszter úr felkérésére, Schanda Tamás államtitkár úr válaszol. Öné a szó, képviselő úr.
Tisztelt Államtitkár Úr! Írásban és szóban is fordultam már ezzel a kérdéssel az érintett minisztériumhoz, kaptam írásban is választ, és azt kell mondjam, hogy szóban is, ezek természetesen nem a megoldást segítették, semmitmondók voltak, így ismételten itt vagyok. Úgy jártam, mint a szennyvíziszap, ami Horvátországból és Szlovéniából jön tömegével ide, s nincs az az ember, aki megállítsa, itt is ugyanaz a helyzet. Az M3-as kivezető szakaszán, a XV. kerületben, választókerületemben körülbelül 500 millió köbméter becsült adat illegális építési hulladékot egyetlen építkezésről hordtak ki három hét alatt, az éjszaka leple alatt. Ezekben a két éve történt eseményekben a mai napig határozott államigazgatási, hatósági vagy katasztrófavédelmi intézkedést nem tudtunk elérni, ezért is fordulok önhöz ismételten szóban, hogy ebben az ügyben mi az, ami miatt a kormányhivatal képtelen intézkedni, vagy az a környezetvédelmi hatóság, amelyik ki van lúgozva, jogosítványok nélkül van, mi is az oka. Tehát kérdezem az államtitkár urat, hogyan irányítják önök az országot, ha két év alatt három-négy szomszéd telken nem tudtuk elszállítani az illegálisan, törvénytelenül odahozott hulladékot. A másik kérdésem: miért tartunk fönn polgárok adóiból olyan közigazgatást, amelynek egy ilyen feladat meghaladja a képességét, ez a bizonyos kérdés? Tisztelt Államtitkár Úr! Megtisztelő szakmai válaszát várom. [[Taps a DK és az MSZP soraiban.]]
Köszönöm szépen, képviselő úr. Tisztelt Országgyűlés! A kérdésre Schanda Tamás államtitkár úr válaszol. Öné a szó, államtitkár úr.
Tisztelt elnök úr, köszönöm a szót. Tisztelt Országgyűlés! Tisztelt Képviselő Úr! 2018 tavaszáig ön vezette a XV. kerületet, majd amikor a kerületben már minden szempontból kezelhetetlen lett a helyzet, elegáns megoldásként beült a parlamentbe, most pedig újra egy olyan ügyben kéri számon a kormányt, amely az ön polgármesteri időszakához kötődik. Önnek polgármesterként nemcsak lehetősége, hanem elsődlegesen kiemelt feladata lett volna megfelelően fellépni a XV. kerületet érintő környezetkárosítással szemben. Tisztelt Képviselő Úr! Az Innovációs és Technológiai Minisztérium kiemelt feladatának tekinti az illegális hulladéklerakások elleni hatékony fellépést. A korábbi kérdéseire kimerítő, részletes választ kapott, legutóbb idén nyár végén. Az említett kerületben egymás közelében lévő, de több helyrajzi számot érintő illegális lerakások közül a legjelentősebbel kapcsolatos hatósági eljárás a közigazgatási bíróság előtt folyik, illetve tudomásunk szerint rendőrségi nyomozás is folyamatban van. A hulladékgazdálkodás és a környezetvédelem egyik legfontosabb elve „a szennyező fizet” elv, amelynek érvényre juttatásához a hatósági eljárás lefolytatására szükség van. Az eljáró hatóság a szennyezés okozójával szemben lép fel és vele szemben érvényesíti a szennyezés felszámolásának addig felmerült költségeit. [[12.30]] Tisztelt Képviselő Úr! Ön most négy hulladékhalom sorsa miatt emeli fel a szavát, de ön is sejtheti, hogy az országban nem ez az egyetlen esete a környezetszennyezésnek, a törvénysértésnek, sajnos akad feladatuk az ilyen ügyekben eljárni illetékes hatóságoknak. Minden esetben szükséges a megfelelő eljárások lefolytatása. Elsődleges, hogy maga a szennyező intézkedjen, számolja fel azokat a károkat, amelyeket okozott, és csak végső esetben kerüljön sor a közpénz terhére állami beavatkozásra. [[Az elnök a csengő megkocogtatásával jelzi az idő leteltét.]] Bízom benne, hogy a munkánkat ön is segíti majd. Köszönöm megtisztelő figyelmét. [[Taps a kormánypárti padsorokban.]]
Köszönöm államtitkár úr válaszát. Tisztelt Országgyűlés! Demeter Márta, az LMP képviselője, kérdést kíván feltenni a külgazdasági és külügyminiszternek: „Milyen hasznot hajt a Putyin-látogatás a magyar embereknek?” címmel. Képviselő asszony, öné a szó.
Köszönöm. Tisztelt Elnök Úr! Tisztelt Államtitkár Úr! A menetrend szerinti Putyin-látogatás apropóján azt javaslom, tekintsük át, vajon hozotte bármilyen hasznot a magyar emberek számára az önök érdekalapú és haszonelvű külpolitikája. A Paks II.-n kívül, amely döglött projekt, és a magyar emberek tízmilliárdjai vesznek el benne amellett, hogy az orosz fél a mai napig nem tudta a terveket prezentálni, nézzük csak meg a magyar cégek oroszországi aktivitását. 2013 őszén jelentették be a magyar sajtóban, hogy a Garancsi István által tulajdonolt Market Építő Zrt. az oroszországi Lipeckben 65 ezer négyzetméternyi, sportcsarnokból és más elemekből álló komplexum építését kezdi meg. A projekt botrányos körülmények között bedőlt, amiről hat alkalommal tettem föl önöknek kérdést, de egyébként képtelenek voltak válaszolni, mint további más alkalmakkor is persze a cég az eximbankos hitelhez azért hozzájutott. A letelepedési kötvényeket forgalmazó VolDannak még magyar állami tulajdonú ingatlanban is helyet adtak Moszkvában, hogy hatékonyabb legyen az állami kötvények kiárusítása. A magyar emberek ebből a programból is csak 30 milliárdos veszteséget láttak, míg a Rogán Antalhoz is köthető cégek több mint 150 milliárd forintot kaszáltak, adózás nélkül. Szintén hatszor képtelen volt válaszolni arra a külügy, vane kormányzati álláspont arról, hogy az orosz Transzmasholding megvásárolni szándékozza a Dunakeszi Járműjavító üzletrészének felét, vagyis érdemi, akár többségi befolyást szerezhet az orosz cég a konzorcium magyar tagja felett, amely vasúti kocsikat szállíthat Egyiptomba; mellesleg versenyeztetés nélkül történik mindez. Azóta bőszen hallgatnak, hogy hogy áll az üzlet, amiből csak a magyar emberek nem profitáltak eddig semmit sem. A „hallgatni arany” örökbecsű kormányzati szabályát követték akkor is, amikor arról kérdeztem önöket, milyen feltételekkel, milyen magyar cégek bevonásával valósulna meg a magyar-orosz együttműködésben a helikopter-összeszerelés Magyarországon, milyen hasznot jelent ez a magyar nemzetgazdaságnak. Arra sem született válasz, hogy vajon a kormány által is támogatott embargós szabályok kijátszásával Ansat-2RC orosz harci helikopterek gyártását is tervezike hazánkban. [[Az elnök a csengő megkocogtatásával jelzi az idő leteltét.]] Kérdezem tehát államtitkár urat sorolja fel , melyik projektek [[Az elnök a csengő megkocogtatásával jelzi az idő leteltét.]] valósultak meg eddig konkrétan, mely magyar cégek mennyit profitáltak az orosz vonatkozású üzletekből.
Köszönöm, képviselő asszony. Tisztelt Országgyűlés! A kérdésre Menczer Tamás államtitkár úr válaszol.
Tisztelt Elnök Úr! Tisztelt Képviselő Asszony! Tisztelt Országgyűlés! Engedje meg, tisztelt képviselő asszony, hogy rendhagyó módon egy vallomással kezdjem. Örülök, lelkemben megkönnyebbültem, mert látom, hogy a nyári szünet után is ön a külügyi munkát nagy odafigyeléssel követi, és kérlelhetetlen kritikusunk a továbbiakban is. Ez nem baj, mi készen állunk, én magam is készen állok, hogy itt a parlamenti munkát önnel folytassuk, és nagy örömmel nézünk ez elé. Az persze ad a dolognak némi pikantériát és egy kis diszkrét bájt, hogy persze a szivárogtatások során önről kiderült, hogy némi kis nemzetbiztonsági kockázatot rejt, de ez minket nem rettent el a közös parlamenti munkával kapcsolatban. [[Demeter Márta: Ne meneküljön a válaszadás elől! Arató Gergely: Mi a válasz?]] Tisztelt Képviselő Asszony! Azzal kapcsolatban, amit felsorolt, vagyis mindabból egy dolgot szeretnék kiemelni, és ez mutatja az egésznek a komolytalanságát, az egyiptomi vasúti projektet. Ez egy gigaprojekt, 1300 vasúti kocsi elkészítéséről van szó, az iparágban példa nélküli itt Magyarországon. Kérem, hogy ne fúrja se az ipar fejlődését, se a magyar munkahelyek erősödését. Ami pedig a magyar-orosz kapcsolatokat illeti, két dologra szeretném felhívni a figyelmét. Az egyik a gázszállítás, ami rendkívül fontos. Magyarországra körülbelül a gáz 85 százaléka továbbra is Oroszországból érkezik. Itt beszélhetünk diverzifikációról, de a helyzet mégiscsak az, hogy a romániai gázmezőn még nem kezdődött meg a kitermelés, az amerikai és az osztrák cégek nem kezdték el a kitermelést, a horvátországi krki LNG-terminál messze nem készült el, tehát mégiscsak arról van szó, hogy télen fűteni kell, így Oroszország nagyon fontos partner gázszállítás vonatkozásában, és az lesz a jövőben is. [[Demeter Márta: Válaszoljon!]] A Paks II.-vel kapcsolatban pedig arra szeretném felhívni a figyelmét, hiszen ön is említette, hogy kérem önt, támogassa a Paks II.-projektet, hiszen az a rezsicsökkentés, az olcsó és környezetkímélő [[Közbeszólások az MSZP és az LMP soraiból: Jaj!]] tiszta energia záloga. S ha már az LMP egy ilyen párt, amely ezt tűzte a zászlajára, akkor kérem, hogy támogasson ebben bennünket. [[Demeter Márta: Az elhangzott ügyekről hallgat, ugye, államtitkár úr?]] Köszönöm szépen. [[Taps a kormánypárti padsorokban.]]
Megköszönöm államtitkár úr válaszát. Tisztelt Országgyűlés! Burány Sándor, a Párbeszéd képviselője, kérdést kíván feltenni a Magyar Nemzeti Bank elnökének: „Mikor távozik Matolcsy György a közéletből?” címmel. Burány Sándor képviselő urat illeti a szó.
Köszönöm, elnök úr, a szót. Tisztelt Alelnök Úr! Immár a magyar kormány is elismerte, hogy a jegybanki alapítványi pénzek bizony nem vesztették el közpénz jellegüket, hanem részei a magyar államháztartásnak. Igaz, ezt nem a magyar választóknak ismerte be, hanem az Európai Unió statisztikai hivatalának, az Eurostatnak, ami azonban a tényen mit sem változtat. A kormány ezen és más lelepleződött trükkjei miatt az államadósság tavalyi adata a GDP 0,3 százalékával emelkedett meg. Összességében közel 300 milliárd forintról beszélünk.Mindig is mondtuk, hogy nem szabad az adatokat meghamisítani, mert baj lesz belőle, és lett is. Ahogy azt is elmondtuk már a jegybanki alapítványok létrehozatalakor, hogy nem költhetik sajátjukként a közpénzt. Kimondta már az Alkotmánybíróság is 2016-ban, hogy a jegybanki alapítványi pénzek nem vesztették el közpénz jellegüket. Idén nyáron kerültek csak be végre a közpénzekből nyújtott támogatások átláthatóságáról szóló törvény hatálya alá ezek az alapítványok. Mostanra pedig vége lett az Eurostattal folytatott terméketlen vitának, és a kormány már senkinek nem igyekszik bizonygatni azt a korábbi abszurd álláspontját, hogy a jegybanki alapítványi pénzek nem közpénzek. Ugyanis közpénzek, csak nem úgy bántak velük. A jegybanki alapítványokhoz ugyanis botrányos ügyek köthetők. A teljesség igénye nélkül csak megemlítem, hogy másfél év alatt több mint 500 millió forintot fizettek ki a Vs.hu portált is kiadó New Wave Production Kft.-nek, 70 millió forintot juttattak a Matolcsyról írt Sakk és póker című könyv szerzőjének. Az alapítványoknál lelt menedékre az elnök úr barátnője [[Az elnök a csengő megkocogtatásával jelzi az idő leteltét.]] akinek úgy adott osztályvezetői fizetést korábban, hogy osztálya sem volt. [[Az elnök ismét csenget.]] Egyetlen kérdésünk maradt, tisztelt elnök úr: mikor távozik Matolcsy György a közéletből? Várom válaszát.
Köszönöm. A kérdésre két perc állt rendelkezésre. Tisztelt Országgyűlés! A kérdésre Nagy Márton István úr, a Magyar Nemzeti Bank alelnöke válaszol. Alelnök úr, öné a szó.
Tisztelt Elnök Úr! Tisztelt Képviselők! Tisztelt Képviselő Úr! A képviselő úr kérdése számos ténybeli tévedést és valótlanságot tartalmaz. Hadd fogalmazzak úgy, hogy jó lenne ezt szakmai kérdésként kezelni, az Eurostat döntését, nem politikai kérdésként, és ha szakmai kérdésként kezeljük, akkor próbáljuk meg a tényeket megfelelően állítani.Tehát az első dolog, hogy a kérdése első részében valótlanul állítja azt, hogy a Pallas Athéné alapítványok statisztikai besorolásának változása miatt nőtt volna meg az államadósság a GDP 0,3 százalékával. Jobban meg kéne nézni az adatokat. Valójában az alapítványok eltérő statisztikai elszámolása a magyar államadósság múltbeli adatait semmilyen szinten nem érintette. Az államadósság számára csak a Magyar Szénhidrogén Készletező Szövetség kormányzati szektorba történő besorolása hatott. Jó? Tehát ez ténykérdés, legyen szíves utánanézni. Az Eurostattal megállapodott elszámolás szerint az alapítványok és leányaik egymással konszolidált pénzügyi eszközeit ’13 végétől kezdődően a központi bank szektorában számoljuk el. A csoport nem pénzügyi eszközeit, illetve reálgazdasági tevékenységét a központi kormányzatnál mutatja ki a statisztika. Az alapítványi eszközök felett a kormányzatnak semmilyen irányítási, tulajdonosi joga nem áll fenn. [[12.40]] A kérdés második része a jegybanki alapítványoknak juttatott vagyon felelőtlen felhasználására utal, a megfogalmazott állítások itt sem felelnek meg a valóságnak. Mint arról a jegybank korábban is számos alkalommal beszámolt, az alapítványok a formájukból adódó szabályozás miatt is kötelesek megőrizni a rájuk bízott vagyont, kizárólag befektetésük hozamából gazdálkodnak. Az alapítvány működésének átláthatósága érdekében rendszeresen közzéteszik a vagyonmérlegeket. Amennyiben a képviselő úr az alapítványokat tényleg szorosan követné, és azokkal kapcsolatban az információt megfelelően említené, akkor a Pallas Athéné alapítványokról azt kell tudnia, hogy az idei év harmadik negyedévében 770 millió forinttal gyarapították a vagyonukat, az összvagyon 274,3 milliárd forintot tesz ki most. Köszönöm szépen. [[Taps a kormánypárti padsorokban.]]
Megköszönöm az alelnök úr válaszát. Tisztelt Országgyűlés! Vigh László, a Fidesz képviselője, kérdést kíván feltenni az innovációért és technológiáért felelős miniszternek: „Miként támogatja a Kormány a szakképzés feltételeinek modernizálását hazánkban?” címmel. Képviselő úr, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Államtitkár Úr! Magyarország Kormánya hivatalba lépését követően úgy döntött, hogy kiemelt ügyként kívánja kezelni a hazai innováció ösztönzését és az ország versenyképességének növelését. Ezen célkitűzések eredményei szemmel láthatóak országszerte. A választókerületem központja, Zalaegerszeg a kormány innovációt támogató és beruházásokat ösztönző politikájának köszönhetően felkerült a hazai gazdaságfejlesztés térképére. A zalai térség komplex fejlesztésének eredményeként ma a városban az álláskeresők száma 2,5 százalék alá csökkent, a munkahelyek száma pedig további négyezerrel nőtt az elmúlt öt évben. Szeretném kiemelni, hogy a zalai megyeszékhely megbízható partnere minden, Magyarország versenyképességét fokozó törekvésnek. Minderre például szolgál a városban megnyíló Innovációs és Tudásközpont, valamint a Budapesti Gazdasági Egyetem között létesült együttműködés, amely által az egyetem tovább tudja növelni digitális törekvéseit, illetve erősíteni gyakorlatorientált képzési kínálatát. Hangsúlyozandónak tartom, hogy a városban megnyíló és egyben Magyarországon első duális szakképzési központ modern infrastruktúrával rendelkező környezete magas színvonalú segítséget nyújt ahhoz, hogy a fiatalok minél több tapasztalatot szerezzenek, valamint kedvet kapjanak az általuk választott szakmához. A kormány támogatásának köszönhetően a helyi gazdasági szereplők az önkormányzattal együttműködve tudják majd a duális képzést sikeresen megvalósítani. A Fidesz és a KDNP frakciója számára továbbra is fontos, hogy a szakképzésben részt vevő fiatalok tanulmányaik végzése során az elméleti tudás mellett színvonalas gyakorlati képzésben is részesüljenek. [[Az elnök a csengő megkocogtatásával jelzi az időkeret leteltét.]] A fentiekre tekintettel kérdezem az államtitkár urat: miként támogatja a kormány a szakképzés feltételeinek modernizálását hazánkban? Várom a megtisztelő válaszát. [[Taps a kormánypártok soraiban.]]
Köszönöm, képviselő úr. Tisztelt Országgyűlés! A kérdésre Schanda Tamás államtitkár úr válaszol. Öné a szó, államtitkár úr.
Köszönöm. Tisztelt Elnök Úr! Tisztelt Országgyűlés! Tisztelt Képviselő Úr! A magyar gazdaság kiemelkedő teljesítményének megőrzése érdekében a szakképzést a gazdaság igényeihez kell igazítani, éppen ezért a Szakképzés 4.0-t osztrák mintára a piaci szereplőkkel közösen alakítottuk ki, hiszen célunk, hogy kiválóan képzett, a szakmájukat szerető és megbecsülő fiatalok lépjenek ki a munkaerőpiacra, és tudásukkal a magyar vállalatok gazdasági szerepét erősítsék. A jól végzett szakmunka stabil és kiszámítható megélhetést biztosít, valamint hozzájárul Magyarország gazdaságának további erősödéséhez is. A stratégiában meghatározott intézkedések célja, hogy modern eszközökkel és korszerű technológiával felszerelt, vonzó képzési környezetben, naprakész tudású oktatók segítségével versenyképes, a gazdaság által elvárt tudást biztosítsunk a szakképzésben tanulók számára. Az intézkedések lehetőséget teremtenek arra, hogy régi adósságokat törlesszünk a szakképzés területén is, így többek között lehetőség lesz a vonzó szakmai feltételek megteremtésére, a korszerű eszközök beszerzésére is. Megújítottuk, átláthatóbbá tettük az Országos Képzési Jegyzéket, amelyik az első eredménye a szakképzési rendszer újragondolásának, és az egyik alapja az Ipar 4.0 stratégiának. A zalaegerszegi mintához hasonlóan, annak tapasztalatait felhasználva további duális képzőközpontok létrehozását támogatjuk, például az anyagtudományok területén, a vegyipari vagy a faipari ágazatban, amelyek célja, hogy a szakképzési centrumok aktív vállalati kapcsolatainak fejlesztése és a kkv-k szerepvállalásának erősítése a gyakorlati képzésben megvalósulhasson. [[Az elnök a csengő megkocogtatásával jelzi az időkeret leteltét.]] A Fidesz-KDNP visszaadta a szakképzés becsületét, azon dolgozunk, hogy minden fiatal számára biztosítottak legyenek az elképzéseikhez és képességeikhez legjobban igazodó tanulási és képzési lehetőségek. Köszönöm a figyelmet. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Gyüre Csaba képviselő úr, a Jobbik képviselője, kérdést kíván feltenni a pénzügyminiszternek: „Miért Szabolcs-Szatmár-Bereg megye a sereghajtó Magyarországon a keresetek terén? Miért nincs felzárkózás, felzárkóztatás az országos átlaghoz?” címmel. Gyüre Csaba képviselő urat illeti a szó.
Köszönöm szépen a szót, elnök úr. Tisztelt Elnök Úr! Tisztelt Államtitkár Úr! Tisztelt Képviselőtársaim! A KSH kimutatása szerint több mint 10 százalékkal nőttek az átlagjövedelmek Magyarországon az elmúlt évben. Az átlag bruttó jövedelem Magyarországon 2019 első félévben 359 464 forint volt, mindez Szabolcs-Szatmár-Bereg megyében mindösszesen bruttó 246 341 forint.A bérek messze megyénkben a legalacsonyabbak az egész országban. 113 ezer forinttal alacsonyabb, mint az országos átlag, de több mint 200 ezer forinttal kevesebb, mint Budapesten, ahol ez jelenleg bruttó 450 ezer forint. 133 ezer forinttal kevesebb, mint Győr-Moson-Sopron megyében, 111 ezerrel kevesebb, mint Komárom-Esztergom megyében. De ha megnézzük a szomszéd megyék fizetéseit, azokkal összevetve is tragikus Szabolcs-Szatmár-Bereg megye helyzete, hiszen Hajdú-Bihar megyében is 293 ezer, azaz 47 ezer forinttal több, mint megyénkben, Borsod-Abaúj-Zemplén megyében 281 ezer forint, 35 ezer forinttal több, mint a megyében. Megállapíthatjuk, hogy hatalmas a leszakadás az ország többi részéhez képest, de még a szomszéd megyékhez képest is. Ráadás, hogy vidéken itt nőnek a legalacsonyabb mértékben a bérek az egész országban. Tehát ebből következik, hogy évről évre egyre csak nőni fog a lemaradásunk. Munkahelyek elsősorban csak a közmunkarendszerben vannak, így bérnövekedés a közeljövőben sem várható. Mindez rontja a megye lakosságának helybenmaradási esélyeit, a fiatalok megtartását. Nem véletlen, hogy innen a legnagyobb az elvándorlás külföldre és az ország nyugati részébe, illetve a fővárosba is. Kérdezem a tisztelt államtitkár urat, hogy mit kíván tenni a kormány Szabolcs-Szatmár-Bereg megye felzárkóztatása érdekében. Miért nem tesznek érdemi lépéseket, hogy a megye lakosságának a jövedelme legalább közelítsen az országos átlaghoz? Miért ér csaknem feleannyit egy északkelet-magyarországi ember jövedelem szempontjából, mint egy fővárosi? Várhatóe javulás megyénk jövedelmi viszonyaiban? Várom érdemi válaszát. Köszönöm szépen. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! A kérdésre Bodó Sándor államtitkár úr válaszol. Öné a szó, államtitkár úr.
Köszönöm szépen. Tisztelt Elnök Úr! Tisztelt Ház! Képviselőtársaim! Magyarország Kormánya elkötelezett a vidék fejlesztése mellett, és ennek szervezeti keretét, formáját a 2014-ben elfogadott országos fejlesztési és területfejlesztési koncepció fogalmazza meg. Ezt tényleg őszintén, szívvel javaslom a képviselő úrnak, bizonyára ismeri, ha nem, akkor mélyedjen el benne, mert ebben azért az alapirányok meghatározhatók. Látni kell azt is, hogy szabad vállalkozási zónákat alakított ki a kormányzat hazai forrásból, infrastrukturális fejlesztéseket végez abban a megyében is, ami mindenképpen alapfeltétele annak, hogy a gazdaság még élénküljön. Látható, hogy 2010-hez képest egyébként az országos átlagot meghaladó mértékben nőtt az egy főre jutó GDP, tehát a fő irány azért mindenképpen adott. Az is tény, hogy 2010-hez képest felére csökkent a munkanélküliség szintje, és a közfoglalkoztatottak száma is folyamatosan csökken, képviselő úr, ezt konkrét számadatok bizonyítják. Van egy kis kavarodás az átlagkeresetek, átlagjövedelem meghatározásánál, de a megyében 2014 óta 47 százalékos, 2010 óta pedig összesen 64 százalékos átlagkereset-növekedés valósult meg. Ezek természetesen nem vigasztalják azokat, akik az országos átlagtól kevesebbet keresnek, de nyilván azt ön is tudja, hogy a munkabérek esetében a kereslet-kínálat mindenképpen egy fontos befolyásoló tényező. Magyarország Kormánya elkötelezett tehát a vidék fejlesztése mellett, és ebből nyilvánvalóan Szabolcs-Szatmár-Bereg megye sem maradhat ki. Egyébként jó néhány alkalommal volt lehetőségem az előző időszakban az önök megyéjébe is ellátogatni, és látható fejlesztések vannak. Ezek a beruházások nyilvánvalóan segíteni fogják majd a bérek növekedését, hiszen szakképzett munkaerőből egyébként egyre kevesebb áll rendelkezésre. Köszönöm a kérdését. [[Taps a kormánypártok soraiban.]] [[12.50]]
Köszönöm szépen államtitkár úr válaszát. Tisztelt Országgyűlés! Bangóné Borbély Ildikó, az MSZP képviselője, kérdést kíván feltenni az innovációért és technológiáért felelős miniszternek: „Mikor lesz Magyarországon XXI. századnak megfelelő vasúti személyszállítás?” címmel. Képviselő asszony, öné a szó.
Köszönöm, elnök úr. Tisztelt Államtitkár Úr! Egyre hangosabban követelik a vasúttal közlekedők és a vasútnál dolgozók, hogy érezhetően javuljon a MÁV szolgáltatási színvonala. Több tízezer munkába és iskolába járó honfitársunk mindennapjait nehezíti meg a MÁV kiszámíthatatlan és pontatlan működése. Ha késnek a vonatok, akkor a dolgozók elkésnek a munkahelyükről, a tanulók pedig az iskolából. Ez a mostani helyzet senkinek nem jó. A mára szinte állandósult késések mellett a személyszállító vonatok minősége is sok kívánnivalót hagy maga után. Számos esetben lehet panaszokat hallani a vasúttal közlekedőktől, hogy nincsenek meg a XXI. századi közlekedés feltételei a vasútvonalakon. Hol piszkosak, koszosak az ülőhelyek, hol ágyi poloskák telepednek meg az ülésekben, hol nem működnek a légkondicionáló berendezések, hol még az ablakot sem lehet lehúzni a nyári melegben, hol nem vagy csak részlegesen működnek az utastájékoztató berendezések, hol a jegyvásárló automaták nem működnek, hol még a jegyvizsgálók sem tudják követni a menetrendváltozásokat. És van olyan, államtitkár úr, hogy mindez egyben jelentkezik. Aki a MÁV-nál utazik, vonaton közlekedik, nagyon jól tudja, hogy a nyári időszakban áldatlan állapotok uralkodtak, bármelyik vonalat néztük, és akkor még nem beszéltünk arról, hogy a legtöbb esetben annyira sokan utaznak a vonatokon, az elővárosi vonalakon, hogy lényegében azt mondhatjuk, hogy az utasok mint a heringek úgy vannak a kocsikban. Államtitkár úr, amikor arról beszélünk, hogy XXI. századi állapotokról kellene tanúskodni, akkor hadd védjem most a dolgozókat egy kicsikét. Amikor tájékoztatást kérünk utasként, hogy mi zajlik a MÁV-nál, ezek az emberek vannak a legkellemetlenebb helyzetben, nem tudnak tájékoztatást adni, mert a MÁV-nál még annyiba sem nézik ezeket a dolgozókat, a jegyvizsgálókat, hogy tájékoztassák őket, hogy mondjuk, egy vonat miért nem indul el, miért késik húsz percet vagy órákat, miért nem közlekedik több vasúti kocsival. Egyszerűen önök még a dolgozóikat sem nézik semmibe. Mikor fognak ezek az állapotok javulni, államtitkár úr? Várom válaszát.
Köszönöm. Tisztelt Országgyűlés! A kérdésre Schanda Tamás államtitkár úr válaszol. Öné a szó, államtitkár úr.
Köszönöm. Tisztelt Elnök Úr! Tisztelt Országgyűlés! Tisztelt Képviselő Asszony! Az a helyzet, hogy önök 2010-ben siralmas állapotban hagyták hátra a nemzeti vasúttársaságot is. Kormányzásuk alatt a csőd szélére juttatták a vállalatot, és ezzel vasutascsaládok tízezreit sodorták veszélybe. Ezek után csodálkozva hallgatjuk a felszólalását. Nem fejlesztettek semmit, vasútvonalakat zártak be, és ezzel együtt sikerült 300 milliárd forintnyi adósságállományt felhalmozniuk. A kormánynak ezzel szemben az a határozott célja, hogy a közlekedési közszolgáltatások a lehető legmagasabb szinten legyenek biztosítva, hogy a közösségi közlekedés valóban versenyképes alternatívát kínáljon az egyéni közlekedéssel szemben. A mi kormányzásunk időszaka alatt jelentős beruházások történtek és vannak jelenleg is folyamatban a vasúti közlekedés fejlesztése érdekében, kiemelten a budapesti elővárosi térségben. Egyre több és több vonalon jár új vonat, folyamatosan zajlanak a pálya- és állomásfelújítások, a korszerűsítések összértéke pedig mintegy 1700 milliárd forint. [[Az elnöki széket dr. Latorcai János, az Országgyűlés alelnöke foglalja el.]] A MÁV Zrt. az állomási és vonalhálózati fejlesztések során kiemelt figyelmet fordít az állomási és megállóhelyi utastájékoztatás teljes körű kiépítésére. A MÁV Start Zrt. az újjármű-beszerzésekkor minden esetben előírja a dinamikus fedélzeti utastájékoztató rendszerek meglétét. Ennek megfelelően már rendelkeznek dinamikus utastájékoztatási rendszerrel a második generációs IC és az IC+ kocsik, így érkeznek majd a KISS emeletes motorvonatok, és előkészítés alatt áll a FLIRT vonatok felszerelése is. Valamennyi új beszerzésű járműnél alapvető követelmény a klimatizáltság. A jegykiadó automaták fejlesztése is folyamatban van, telepítésük egyik célja, hogy az állomási jegyvásárlás a pénztárak zárvatartása esetén is biztosítható legyen. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Köszöntöm képviselőtársaimat. Folytatjuk munkánkat. Varju László képviselő úr, a DK képviselője, kérdést kíván feltenni a miniszterelnök úrnak: „Most már visszavonják?” címmel. A kérdés megválaszolásával a miniszterelnök úr a téma szerint feladat- és hatáskörrel rendelkező Pintér Sándor belügyminiszter urat bízta meg. A kérdésre a miniszter úr felkérésére Pogácsás Tibor államtitkár úr válaszol. Parancsoljon, képviselő úr, öné a szó.
Köszönöm szépen. Tisztelt Ház! Államtitkár Úr! Nem először találkoznak a kérdésemmel, de most új apropója van. Október 13-án az újpesti polgárok frappáns választ adtak arra, hogy önök nem hajlandók az újpesti kórház visszaállításával, működésével, az újpestiek számára az egészségügyi ellátás biztosításával foglalkozni. Gyakorlatilag önöket zárták ki a vezetésből azzal, hogy az ellenzékre szavaztak, és azt várják, hogy Újpesten kórház legyen újra. Sokszor elmondtam már önöknek az Árpád Kórház történetét ezek között a falak között. De muszáj önöket emlékeztetnem arra, hogy egy felújított kórházat önök 2010-ben bezártak. Nem kellett felépíteni, nem kellett megújítani, ott volt egy kész kórház, de önök 2012-ben bezárták. Egy frissen felújított kórházat, amely az újpestiek ápolását szolgálta volna. Ha ma egy újpesti balesetet szenved, akkor a szomszéd kerületben lévő Honvédkórházba kell elmenni, ahol amúgy is megvan a túlterheltség. Aztán menet közben önök azt állították, hogy abból az épületből, ami korábban kórház volt, hajléktalanszállót építenek, olyan emberek számára, akik betegek, idősek, önellátásra már nem képesek, majd utóbb munkásszálló lesz a kórházból. Önök erről még egy kormányhatározatot is hoztak. Én újra tisztelettel azt javaslom, kérem mert ennél tovább egyelőre még nem megyek , hogy vonják vissza azt a kormányhatározatot, támogassák az újpestiek követelését, kérését: legyen kórház Újpesten! Tisztelettel kérdezem államtitkár urat, hogy mikor vonják vissza azt a kormányhatározatot, amely után lehetővé válik az, hogy ismét legyen kórház Újpesten. Köszönöm szépen a figyelmet. [[Taps a DK soraiban.]]
Köszönöm szépen, képviselő úr. A választ, mint említettem, Pogácsás Tibor államtitkár úr fogja megadni. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Tisztelt Képviselő Úr! A kormány célja egyértelmű, olyan döntéseket, olyan megoldásokat, olyan fejlesztéseket kívánunk létrehozni, amelyek az emberek érdekeit szolgálják, amelyekkel az emberek egyetértenek. Tartjuk magunkat ahhoz az álláspontunkhoz, mely szerint egyetlen városban, egyetlen kerületben sem szabad olyan fejlesztéseket létrehozni, amivel a település, a kerület választott vezetői nem értenek egyet. Egyébként a kormány és a Belügyminisztérium az elmúlt években, az elmúlt időszakban korrekt viszonyt alakított ki a települési önkormányzatokkal, a kerületi önkormányzatokkal, és arra törekszünk, hogy ez így legyen a közeljövőben is és a továbbiakban is. Ebben nincs szerepe egyébként a pártszimpátiának vagy a pártszíneknek. Azt gondolom, erre nagyon jó példa az önkormányzatiadósság-átvállalás, amelyben egyébként Újpest is több mint 5 milliárd forinttal részesült, és az elmúlt időszakban is kaptak állami támogatást, illetve az állammal közösen hajtottak végre fejlesztéseket. Így tehát egyeztetni fogunk az új kerületi önkormányzattal is, kíváncsiak vagyunk a véleményükre. Kórházügyben, azt gondolom, hogy nagyon sokszor hangzott már el itt sokféle vita, ön is vitatkozott az EMMI államtitkárával, amelyből nyilvánvalóvá válhatott az ön számára is, hogy 2010-ig önök mintegy 16 ezer aktív ágyat vettek el a magyar betegektől, és mintegy 6 ezer egészségügyi dolgozót elbocsátottak. 2010 óta igyekszünk pótolni a Gyurcsány-korszakban az egészségügytől elvett pénzeket, stabilizáltuk a kórházak működését, és országszerte zajlanak a kórházfejlesztések is. Az ön által érintett területen pedig a településfejlesztés a célunk, az épület állagának a megóvása. Még egyszer mondom, ebben egyeztetünk a kerületi önkormányzattal. Olyan megoldást szeretnénk, amely az épület állagának a megóvását biztosítja, illetve az épület és környékének a megújulását segíti. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Ungár Péter képviselő úr, az LMP képviselője, kérdést kíván feltenni az innovációért és technológiáért felelős miniszternek: „Busz vagy repülő?” címmel. A kérdés megválaszolásával a miniszterelnök úr a téma szerint feladat- és hatáskörrel rendelkező Bártfai-Mager Andrea nemzeti vagyon kezeléséért felelős tárca nélküli miniszter asszonyt bízta meg. A kérdésre a miniszter asszony felkérésére Fónagy János államtitkár úr fog válaszolni. Parancsoljon, képviselő úr, öné a szó. [[13.00]]
Köszönöm a lehetőséget, elnök úr. Tisztelt Államtitkár Úr! Sok minden miatt beszéltünk Győrről az önkormányzati kampány kapcsán. Nem szeretnék belemenni ennek a keresztény értékrendet érintő részébe, csak arra szeretnék utalni, hogy az a pénz, ami Borkai Zsolton keresztül Győrből elment, igenis hiányzik a városban, hiszen egy győri önkormányzati képviselő kérésére kiadták azokat az adatokat, hogy 680 menetrend szerinti buszjárat maradt ki csak szeptember hónapban. Emberek nem tudják elvinni a gyermekeiket iskolába, óvodába, nem tudnak munkába menni azért, mert olyan rettenetes buszsofőrhiány van Győrben, hogy egyszerűen nem tudják üzemeltetni a városi tömegközlekedést. Ez igenis súlyos probléma, ez egy olyan probléma, amit pénzzel lehetne megoldani, a buszsofőrök fizetésének a növelésével, és ez a pénz ahelyett, hogy a győri buszsofőröknek menne és a győri állampolgároknak szolgáltatást adna, amivel iskolába tudják vinni a gyerekeiket, illetve munkába tudnak menni, pontosan tudjuk, hova ment: Audi, telek, és a többit az én polgári neveltetésem miatt nem is fogom elmondani. Az a helyzet, hogy az, hogy Borkai Zsolt most már nem a Fidesz tagja, nem válasz erre. Pontosan tudjuk, ha a miniszterelnöknek politikai akarata lett volna, hogy Borkai Zsolt már ne legyen Győr polgármestere, akkor ez megtörtént volna. Az a helyzet, hogy a fideszes testület fel tudja oszlatni Győr megyei jogú város önkormányzati testületét; az a helyzet, hogy új választásokat ki lehetne eszközölni; vagy az a helyzet, hogy Borkai Zsolt kollégái fel tudnák hívni Borkai Zsoltot és meg tudnák győzni arról, hogy mondjon le. Látszik, hogy Orbán Viktor nem Borkai Zsolt kezét engedte el, hanem a győri emberek kezét engedte el; abból is látszik ez, hogy Győr nem kapja meg azokat a forrásokat, amiket meg kellene kapnia azért, hogy mondjuk, ne 680 buszjárat maradjon ki egy hónapban abban a városban. Három kérdésem van államtitkár úrhoz: mit fog tenni konkrétan a kormány, hogy a győri buszhelyzet rendeződjön? Mi a tervük a sofőrhiány megoldására? Mikor mond le Borkai Zsolt?
Köszönöm szépen, képviselő úr. Mint említettem, képviselő úr kérdésére Fónagy János államtitkár úr adja meg a választ. Parancsoljon, államtitkár úr, öné a szó.
Köszönöm, elnök úr. Tisztelt Ház! Tisztelt Képviselő Úr! A győri polgármester dolga a győrieké. A Fidesz a maga részéről ezt elintézte [[Moraj, közbeszólások az ellenzék soraiból.]] : nevezett honfitársunk már nem a Fidesz tagja. De a buszprobléma felvetése viszont teljesen indokolt. Itt jegyzem meg, hogy ez nem Győr város költségvetésének kérdése, hanem a Volánbuszé.A Volánbusz, a korábban Északnyugat-magyarországi Közlekedési Központ jogutódjaként kiemelt figyelmet fordít a várossal kötött közszolgálati szerződésben vállalt kötelezettségeire, különös figyelemmel arra, hogy az ön által felvetett probléma valós. Győrben jelenleg 103 helyi autóbusz van, amelyből 52 csuklós, 51 darab szóló kivitelű. Ezek egyébként magyar gyártású buszok, átlagéletkoruk változó, műszaki állapotuk azonban megfelelő a folyamatos felülvizsgálat alapján. Ami a problémát okozza, az valóban az autóbusz-vezetők hiánya. A Volánbusz a probléma akuttá válásakor azonnal intézkedett, november 2-ától az ország számos pontjáról fognak átvezényelt gépkocsivezetők a városi közlekedésben részt venni. Ezzel remélhetőleg néhány nap alatt helyreáll a megszokott közlekedési rend. Jelenleg is mintegy 5-10 fő más megyékből átvezényelt autóbusz-vezető segíti a munkát. A megfelelő létszám biztosítása érdekében a társaság jelentősen növeli a toborzási aktivitást, valamint emelt létszámmal indít a térségben [[Az elnök a csengő megkocogtatásával jelzi az idő leteltét.]] autóbusz-vezetői képzést. Ezzel azt szeretném hangsúlyozni, hogy ez nem pusztán bérkérdés, hanem effektív meglévő alkalmas munkaerő kérdése is. Köszönöm, elnök úr, a türelmét. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Kocsis-Cake Olivio képviselő úr, a Párbeszéd képviselője, kérdést kíván feltenni a külgazdasági és külügyminiszternek: „A kormány is megváltoztatja álláspontját a török invázióval kapcsolatban ahogy a Fidesz is megtette?” címmel. Menczer Tamás államtitkár úr fog majd önnek válaszolni. Képviselő úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Úgy tűnik, hogy komoly zavar támadt a Fidesz propagandagépezetében a török invázióval kapcsolatban: amíg egy hete a miniszterelnök úr vétózta meg a többi EU-tagállammal szemben, hogy elítéljék a Szíriába nyomuló török hadműveletet, és több helyen elmondta, hogy miért Magyarország érdeke a török offenzíva, addig a fideszes EP-képviselők határozottan elítélték az északkelet-szíriai egyoldalú török beavatkozást, és Törökországot felszólították, hogy ezt fejezze be. Hogy államtitkár úr szavait idézzem: „sportot űztek Erdoğan bírálatában.” Tehát nem elég, hogy a miniszterelnök úr nagyszerű „humanista” idézőjelbe teszem szövetségesei, az olasz Salvini, a cseh Babiš sem értett vele egyet ebben a kérdésben, úgy tűnik, a Fidesz képviselői sem. Most azt hagyjuk, hogy milyen butaságokkal magyarázták az offenzíva megindítását, hiszen olyat még nem látott a világ, hogy egy háborútól kevesebb menekült lesz. Tisztelt Államtitkár Úr! Egy háborútól mindig több menekült lesz. Az viszont érdekes, mivel indokolták a Fidesz EP-képviselői a döntésüket: „Ebben a fontos kérdésben az Európai Néppárt frakciója egységes álláspontot kért, ezért a néppárti magyar delegáció tagjai együtt szavaztak a Néppárttal.” Az sem világos most teljesen, hogy most önök fel vannak függesztve, vagy magukat függesztették föl a Néppártból. Arra viszont kíváncsi lennék, hogy ezek után minek minősítik az EP-képviselőik szavazását. Tisztelt Államtitkár Úr! Akkor a fideszes EP-képviselők ahogy önök szoktak fogalmazni nem Magyarország érdekeit védik Brüsszelben? A kormány továbbra is szembemegy az Európai Közösség akaratával, vagy módosít az álláspontján a török offenzívát illetően? Várom megtisztelő válaszát.
Köszönöm szépen, képviselő úr. Mint említettem, képviselő úr kérdésére Menczer Tamás államtitkár úr fog válaszolni. Parancsoljon!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Már a napirend előtti felszólalásnál volt módom erről a témáról hosszabban beszélni. Kérdésfelvetése az EP-szavazásra is vonatkozott, illetve arra, hogy vane ellentét a fideszes EP-képviselők véleménye, valamint a magyar kormány külügyi álláspontja között. Én ugyan a fideszes EP-képviselőknek nem vagyok szószólója, de arra felhívom a figyelmét, hogy nincs. [[Derültség az ellenzék soraiban.]] Ezt onnan is lehet tudni, hogy ők maguk kiadtak egy közleményt, és ha ön ilyen figyelmesen követte ezt az Európai Parlamentben zajló aktust, akkor bizonyára látta azt is, hogy a fideszes EP-képviselők, emlékeim szerint egészen konkrétan egyébként Deutsch Tamás kiadott egy közleményt ezzel kapcsolatban, amely arról szólt, ami a magyar kormány álláspontja is a szíriai eseményekkel összefüggésben. [[Balczó Zoltán: A szavazás a tett.]] És valóban úgy van, ahogy mondja, bár ez már végképp nem a kormány asztala, a Fidesz a Néppárt tagja, és itt egy kérést hajtottak végre az én tudomásom szerint az EP-képviselők, de ebben ők az illetékesek. Újra szeretném arra felhívni a figyelmet, hogy miközben Európában sokan sportot űznek abból valóban, hogy Erdoğan elnököt bírálják, az európai külső határok továbbra is védtelenek. Európa nem tudja magát megvédeni, tehát kizárólag a török elnökön múlik, ha szimpatikus, ha nem, ha tetszik a politikája, ha nem, hogy százezreket és milliókat elindít Európa felé, vagy sem. Én úgy gondolom, hogy legalábbis a józan ész alapján megkérdőjelezhető annak az embernek a folyamatos bírálata, akitől egyébként az európai biztonság igen jelentős mértékben függ. Mi nem szeretnénk azt, hogy több százezer ember pillanatok alatt újra itt legyen a magyar határnál, a magyar kerítésnél, ahogyan ez egyébként történt 2015-ben. És még egy gondolat: úgy egyébként azok, akik nem ilyen közleménykiadási versenyt csinálnak, hanem a geopolitikára valóban hatással bírnak, például az amerikaiak, az oroszok és a törökök, ha jól látom, már számos lépést tettek a helyzet rendezése érdekében. Reméljük, hogy ez megnyugtatóan sikerül. Köszönöm, hogy meghallgattak. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Varga Gábor képviselő úr, a Fidesz képviselője, kérdést kíván feltenni a pénzügyminiszternek: „Milyen további TOP-os fejlesztések várhatóak Fejér megyében?” címmel. Tájékoztatom képviselő urat, hogy Tállai András államtitkár úr fog válaszolni a kérdésére. Parancsoljon, öné a szó. [[Arató Gergely: Dunaújvárosra vagyunk kíváncsiak!]] [[13.10]]
Köszönöm szépen a szót. Tisztelt Elnök Úr! Tisztelt Ház! Tisztelt Államtitkár Úr! Az elmúlt évtizedekben a különböző szakpolitikák tervezése során egyre hangsúlyosabbá vált a területiség szempontja Európában. A terület- és településfejlesztési operatív program a 2014-2020-as programozási időszak legnagyobb forráskerettel rendelkező területi operatív programja, amely az ország Budapest és Pest megyén kívüli területén megvalósuló fejlesztéseket támogatja. A program kiemelt célja, hogy valamennyi megye, térség és település vonatkozásában megtalálja és erősítse azokat a fejlődési elemeket, amelyek segítségével lehetőségeik, erőforrásaik kibontakoztathatóvá és aktivizálhatóvá válhatnak. A program keretében Fejér megyében számos önkormányzat részesült támogatásban. Többek között szeretném kiemelni, hogy választókerületemben, Csősz településen a zöldmezős beruházás keretében egészségház létesült. A 66,1 millió forintos támogatásból felépített épületben új orvosi rendelő, védőnői szolgálat és egyéb multifunkcionális helyiség is helyet kapott. Alap községben a felújított szociális intézmény épületének szalagátvágása történt meg az elmúlt hetekben, amelyet 52,2 millió forintos támogatással valósított meg a Fejér Megyei Önkormányzat. Ugyancsak Alapon TOP pályázati forrásból helyi termelői piac is épült. Fontos, hogy a fenti célok megvalósításához, az önkormányzatok fejlesztései számára biztosítva legyenek a források, illetve támogatást kapjanak az önkormányzatok gazdaságfejlesztési elképzelései, valamint az azzal összefüggő város- és településfejlesztési elképzelések. Éppen ezért, tisztelt államtitkár úr, az elhangzottakkal kapcsolatban kérdezem, hogy milyen további TOP-os fejlesztések várhatóak Fejér megyében. Várom megtisztelő válaszát. Köszönöm szépen.
Köszönöm szépen, képviselő úr. Tállai András államtitkár úr válaszol az elhangzottakra. Parancsoljon!
Tisztelt Elnök Úr! Tisztelt Országgyűlés! Tisztelt Képviselő Úr! A terület- és településfejlesztési operatív program, a TOP a 2014-2020-as programozási időszakban elsősorban az önkormányzatok fejlesztéseihez biztosít forrásokat, ahogy azt ön is elmondta. Kiemelt cél a helyi gazdaság megerősítése, a helyi foglalkoztatás bővítése és az újraiparosítás támogatása. Valamennyi felhívás a megyék, a megyei jogú városok saját fejlesztési elképzeléseit támogatja, a 18 megye és a 22 megyei jogú város is a saját maguk által tervezett programok alapján juthatnak a mindenki számára előre meghatározott támogatási összeghez. Fejér megye részére összesen 41,6 milliárd forint áll rendelkezésre, ebből 285 projekt nyert el már támogatást 37,7 milliárd forint értékben. A TOP keretében Fejér megyében megvalósuló fejlesztések eredményeként többek között korszerűsítésre kerül 77 kilométer alsóbbrendű közút, 16 településen megépül 59 kilométer kerékpáros-útvonal, illetve közel 38 kilométer vízelvezető rendszer teszi a víz ellen biztonságosabbá a településeket 9 helyszínen. 147 alapellátást nyújtó szolgálat újul meg mintegy 30 településen; idetartozik például a háziorvosi, a fogorvosi rendelők megújítása és a védőnői szolgálat fejlesztése. Két településen 93 hektár iparterület újul meg és kerül kialakításra. A megyében több mint 2 ezer fő vehet részt munkaerőpiacra visszavezető programokban. Továbbá mintegy 600 új bölcsődei férőhely kerül kialakításra. A támogatott projekteken keresztül a településen jelentős mértékű munkahelyteremtés, családbarát, munkába állást segítő intézmények, közszolgáltatások fejlesztése és turizmusfejlesztés valósul meg. Sok sikert kívánunk a megyének a megvalósításhoz. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Lukács László György képviselő úr, a Jobbik képviselője, kérdést kíván feltenni az emberi erőforrások miniszterének: „Hagyjae csődbe menni a kórházakat a Kormány?” címmel. Képviselő úr, Rétvári Bence államtitkár úr válaszol önnek. Öné a szó, parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Az elmúlt egy évtized egyik legnagyobb egészségügyi kudarca, hogy nem sikerült megállítani a kórházaknak a hónapról hónapra történő eladósodását. Évekkel ezelőtt a havi átlag 2-3 milliárd forint volt, amivel nőttek az adósságok, 2019-re odáig jutottunk, hogy 5-6 milliárd forinttal nő havonta az intézmények tartozása. Hogy egy példát mondjunk: az egyik vezető tartozó intézmény a Jász-Nagykun-Szolnok Megyei Hetényi Géza Kórház, amely egy kisebb város éves költségvetésével, 2 milliárd forinttal tartozik beszállítóinak. Gulyás Gergely, a Miniszterelnökséget vezető miniszter kijelentése szerint azonban nehéz hónapok elé nézhetnek a kórházak, a miniszter szerint ugyanis ez az utolsó év, amikor a kormány utólag kifizeti a kórházak felhalmozódott adósságát, tehát 2020-ban, ha képződik adósság, ha nem, a kormány nem fogja kifizetni a csőd szélén táncoló intézmények tartozásait. Nézzük, miért is halmozódhat fel egy kórház adóssága! Ennek oka lehet, hogy a beavatkozásokat, az ellátásokat alacsony összegben téríti az állam, azaz nem kap annyi pénzt a kórház egy-egy elvégzett vizsgálatra, műtétre, mint amennyibe valójában neki kerül. De ott van még a technológiai tényező is, amely szerint növekednek a gépeknek, az eszközöknek az árai és ezeknek az igénye. Összességében az állapítható meg, hogy 50-60 milliárd forinttal nő az az állomány, az a tartozásállomány évente, amely a kórházakat terheli, ebből körülbelül 40 milliárd forintot szokott az állam évente, év végén rendezni. A kórházi adóssághalmozódásnak két eredménye lehet: az egyik az, hogy ha a kormány nem rendezi azokat, akkor az ellátás egy csökkenő, alacsony színvonalú képet fog mutatni, aminek a betegek látják kárát, és a dolgozók is, hiszen barkácsmódszerekkel kénytelenek dolgozni; vagy például kórházakat, osztályokat kell bezárni vagy összevonni. Mindezekre tekintettel kérdezem tisztelt államtitkár urat, hagyjae 2020-ban csődbe menni a kórházakat a növekvő adósság miatt a kormány. Mit tesz a kormány, hogy megmentse a csődtől az intézményeket? És foge kórházi osztályokat vagy kórházakat bezárni a kormány 2020-ban? Várom megtisztelő válaszát. Köszönöm. [[Taps a Jobbik soraiban.]]
Köszönöm szépen, képviselő úr. A képviselő úr kérdésére, mint jeleztem, Rétvári Bence államtitkár úr válaszol. Parancsoljon, államtitkár úr! Öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Ön három okát sorolta fel, hogy miért van adóssága a kórházaknak: azért, mert egyre szélesebb körben látják el a betegeket, növekszik a bére az orvosoknak és az ápolóknak, és mert korszerűbb eszközökkel korszerűbb ellátást nyújtanak, mint a megelőző években. Ezzel a felszólalásával az előző harminc felszólalását annullálta, tisztelt képviselő úr, amikor pontosan ezeket hiányolta, de most beismerte, hogy valóban Magyarországon egyre szélesebb körben egyre modernebb berendezésekkel és egyre magasabb bérezés mellett tudnak szerencsére a kórházakban dolgozók is betegeket ellátni.Volt egyfajta múlt, ha ön kórházcsődről vagy kórházbezárásról beszél, amit azok a kormányok vittek, amely kormányoknak az újra hatalomra kerülését ön meg az egész Jobbik el szeretné érni. [[Dr. Brenner Koloman: Szakmai válasz, kemény!]] Ők azok, akik valóban zártak be, mi fejlesztettünk kórházakat. Az elődeink és az önök szövetségesei bezártak kórházakat: a svábhegyi gyerekkórházat, az OPNI-t, a Szabolcs Utcai Kórházat, a Schöpf-Merei Kórházat. Akkor valóban voltak kórházbezárások, 2010 előtt. [[Arató Gergely: Mit nyitottatok ki? Államtitkár úr, beszélj!]] 2010 óta ilyen nincsen, tisztelt képviselő úr. A jövő évi költségvetésben, amelyet idén fogadtunk el, 770 milliárd forinttal többet költünk az egészségügyre, mint 2010-ben az önök szövetségesei által elfogadott költségvetésben. Mi nem vizitdíjjal tervezünk, tisztelt képviselő úr. A vizitdíj atyjának közös nyilatkozatát önök is aláírták mint Jobbik, közösen a Kétfarkú Kutya Párttal, hogy valóban az milyen jó dolog lenne, ha a fizetős egészségügy részleteit kidolgozná egy-egy egészségügyi kormányzat. Mi ezzel szemben 91 kórházat újítottunk fel, 54 rendelőintézetet modernizáltunk, 107 mentőállomást tettünk korszerűvé, 23 teljesen új rendelőintézetet építettünk, és 34 teljesen új mentőállomást építettünk. [[Arató Gergely: Mind uniós pénzből!]] Hangsúlyozom: nem bezártunk. Önöknél a lista arról szól, hogy miket zártak be, nálunk arról szól, hogy mit fejlesztettünk; mellette még ott van a 16 ezer ágybezárás is. Szeretném megnyugtatni, tisztelt képviselő úr, ezek szerint ön úgy mondott nemet a jövő évi költségvetésre [[Az elnök csenget.]] hogy nem olvasta el, hogy abban 40 milliárd forint van a kórházak szerkezetátalakítási támogatására; 40 milliárd forint. Köszönöm szépen. [[Taps a kormánypártok soraiban. Dr. Lu-kács László György: Igen, de nem az adósság megfizetésére!]]
Köszönöm szépen, államtitkár úr. Tisztelt Országgyűlés! Korózs Lajos képviselő úr, az MSZP képviselője, kérdést kíván feltenni a nemzeti vagyon kezeléséért felelős tárca nélkül miniszternek: „Miért nehezítik meg a munkába járó kecskemétiek életét?” címmel. Tisztelt képviselő úr! A kérdés megválaszolásával a miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős minisztert bízta meg. A kérdésre a miniszter úr felkérésére Schanda Tamás államtitkár úr válaszol. Parancsoljon, képviselő úr! Öné a szó. [[13.20]]
Köszönöm szépen. Tisztelt Ház! Tisztelt Államtitkár Úr! Többedszer fordulok a minisztériumhoz ebben az ügyben. A nyár folyamán írásbeli kérdést intéztem a miniszter úrhoz és a válaszában a következőket írta, nagyon röviden ismertetem: „Az Innovációs és Technológiai Minisztérium a menetrend szerinti vasúti és közúti közlekedést egyetlen egységként kezeli, e megközelítésből történt meg az ágazatok közötti együttműködés optimalizálása Budapest és a Dél-Alföld közötti területen.” Kérem szépen, az a helyzet, hogy minden áldott nap 10-15 ember marad le az autóbuszról Kecskeméten. Köztudomású, hogy Budapestre meglehetősen sokan ingáznak. A mai nap folyamán 17 ember nem fért fel az autóbuszra. Értem én, hogy egy egységként próbálják kezelni ezt az egész helyzetet és szeretnék az utasok egy jelentős részét átterelni a vasúti közlekedésre, csakhogy a KSH kimutatása szerint a vasút késése ebben az évben meghaladta a négy évet. Tehát összesen annyi késést tudtak felhalmozni, hogy az négy évre elegendő lett volna. Kérem szépen, egy ilyen helyzetben, amikor Kecskemét és Budapest között 64 300 forint egy autóbuszbérlet, az emberek nap mint nap lemaradnak csupáncsak azért, mert nincs férőhely, ugyanis úgy összehangolták ezt az útvonalat, hogy a Dél-Alföldön, ahonnan indulnak ezek a buszok, megtelik a busz, és esély sincs arra, hogy Kecskeméten valaki felszálljon a buszra. Ezen túlmenően a múlt hét közepe óta helyjegyet is vásárolni kell. Hangsúlyozom: 64 300 forintos havi bérlet mellé még helyjegyet kell vásárolni. Éppen ezért kérdezem államtitkár urat, mit kívánnak tenni az áldatlan állapotok megszüntetése érdekében a Kecskemét-Budapest közlekedési útvonalon. Megtisztelő válaszát várom. Köszönöm szépen.
Köszönöm szépen, képviselő úr. A válaszra megadom a szót Schanda Tamás államtitkár úrnak. Parancsoljon, államtitkár úr, öné a szó.
Tisztelt Elnök Úr! Tisztelt Országgyűlés! Tisztelt Képviselő Úr! Ahogyan ön is elmondta, tett már fel ezzel kapcsolatban írásbeli kérdést, amire az Innovációs és Technológiai Minisztérium választ is adott. Azt gondolom, hogy érdemes ezt újra elolvasni.A kormánynak határozott és kiemelt célja a magas színvonalú közösségi közlekedési közszolgáltatások biztosítása és folyamatos fejlesztése. Éppen ezért az ITM és a kormányzat a menetrend szerinti vasúti és közúti közlekedés egyetlen egységként való kezeléséről döntött és e megközelítésből történt meg az alágazatok közötti együttműködés optimalizálása a Budapest és a Dél-Alföld közötti közlekedésben. A térségben végrehajtott jelentős vasúti fejlesztések hatására az utazási igények megváltozása volt ugyanis tapasztalható, így az azokhoz jobban igazodó szolgáltatás biztosítása vált szükségessé. A módosítás lényegi eleme, hogy a korábban is meglévő Orosháza-Szentes, illetve Szarvas-Kunszentmárton felől Kecskemétre érkező járatokat összekötötték a Kecskemétről Budapestre közlekedő járatokkal. Budapest és Kecskemét között a vonatok és az autóbuszok egymás indulási időpontjait felezve óránként közlekednek. Ez jobb szolgáltatásokat jelent a kecskemétieknek, magasabb minőséget jelent a kecskeméti embereknek. A menetrend kialakítását részletes utasforgalmiigény-felmérés előzte meg, amelyből kiderült, hogy Kecskeméten a távolabbról érkező járatok esetében körülbelül 90 százalékos az utascsere, vagyis a járatokat Kecskemét és a főváros között igénybe vevő utasok érdemi hátrányt nem szenvedhetnek abból adódóan, hogy nem egy helyből induló autóbuszra kell felszállniuk. Ugyanakkor az új menetrend bevezetésének hatásait a szolgáltatók folyamatosan figyelemmel követik, hiszen minden változásnál különös odafigyelés szükséges, ebben az esetben is így történt és így történik. Tehát ha még szükség van korrekcióra, akkor azok a dolgok meg fognak történni. Köszönöm szépen megtisztelő figyelmét. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Gréczy Zsolt képviselő úr, a DK képviselője, kérdést kíván feltenni a Miniszterelnökséget vezető miniszternek: „Amikor már Göncz Árpád sem számít, avagy miért árulta el a rendszerváltást a Fidesz?” címmel. Tájékoztatom tisztelt képviselő urat, hogy Orbán Balázs államtitkár úr fog önnek válaszolni. Parancsoljon, öné a szó.
Köszönöm a szót, elnök úr. Tisztelt Ház! A Fideszről szép lassan kiderül, hogy az utolsó állampárt igazi örököse. A Fideszen kívül minden ellenzéki párt támogatta az ügynökakták nyilvánosságát. A Fidesz nagyjából úgy tartja túl nagynak a sajtószabadságot ez Kövér László szíves közlése , ahogy anno Grósz Károly tekintett a pluralizálódó társadalomra és a különböző véleményeket ütköztető sajtótermékekre. Így vált végleg nevetségessé Orbán Viktor, amikor azt hazudta Brüsszelben, hogy sosem vetemednének arra, hogy elhallgattassák mások véleményét. Ezúton adom át a bezárt Népszabadság szerkesztőségének korántsem szívélyes üdvözletét. Amióta a Fidesz kormányoz, odalett a rendszerváltás valamennyi eszménye: pártkatonák nélküli közmédia, pártkatonák nélküli Számvevőszék, pártkatonák nélküli igazságszolgáltatás, pártkatonák nélküli Alkotmánybíróság. Orbán Viktor, aki Nagy Imre koporsójára állva követelte a szovjet csapatok kivonását, amelyről addigra már hivatalos döntés született, azóta elvitte helyéről Nagy Imre szobrát és a Kossuth térről az ’56-os öröklángot is. De az már mindennek az alja, amikor Kövér László, az MSZMP egyik intézetének korábbi munkatársa azt fejtegeti, hogy kár volt Göncz Árpádot köztársasági elnökké választani. ’56 egyik hőse, a demokratikus ellenzék egyik szimbóluma Kövér szerint nem volt alkalmas posztja betöltésére. [[Dr. Rétvári Bence: Micsoda demokrácia! Nem lehet véleménye senkinek!]] Biztos vagyok benne, hogy ezen az úton már a Fidesz szavazói sem követik sem Kövér Lászlót, sem Orbán Viktort. Ennek ellenére kérdezem miniszter urat, illetve államtitkár urat, hogy Göncz Árpád munkásságának relativizálása, megkérdőjelezése az Orbán-kormány hivatalos álláspontja-e, Orbán Viktor bocsánatot kére a Fidesz szavazóitól, hogy részt vett Göncz Árpád temetésén, és mely tulajdonságai voltak azok Göncz Árpádnak, amelyekkel nem szolgált rá, hogy hivatali idején és azon túl is a legnépszerűbb magyar politikus legyen. Milyen bejelentésekkel folytatja az Orbán-kormány és a Fidesz az ’56-os forradalom és szabadságharc, valamint a rendszerváltás emlékének meggyalázását? Várom válaszát.
Köszönöm szépen, képviselő úr. Képviselő úr kérdésére Orbán Balázs államtitkár úr válaszol. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! A kollégáim előkészítették erre a kérdésre a választ, akkor azt írták oda, ami szerintem alapvetően a helyes válasz, hogy a végrehajtó hatalomnak, tehát a kormánynak nem feladata értékelni, értelmezni a törvényhozó hatalom, vagyis az Országgyűlés elnökének mondanivalóját. De ha megengedi, én mégis megtenném ezt, mert szerintem elfogadhatatlan és vérlázító az, amit ön a szabadság eszméjével szemben ebben a két percben elkövetett. Először is hadd mondjam el, hogy mit mondott Kövér László Göncz Árpád halálakor. [[Gréczy Zsolt: Ez a múlt heti beszéde volt!]] Azt mondta a parlamentben tartott megemlékezés során, Mádl Ferencet idézve: „Örökké teljesebbé és gazdagabbá tette az ország és valamennyiünk életét. Göncz Árpádra akkor is tisztelettel gondolhatnánk, ha csak írói és műfordítói munkásságát ismernénk. Én is a Tolkien-fordításokon nőttem fel.” De ha megengedi, még egy idézetet felolvasnék; Kónya Imre „Az ünnep mindig elmarad” című kötetéből idézek: „Amikor a műsorvezető bejelenti, hogy következik Göncz Árpád, a köztársaság elnöke, a tömegből füttykoncert a válasz, ami még akkor sem csendesül, amikor Göncz a mikrofonhoz lép. Sokkoló lehet az élmény [[Arató Gergely: Ti szítottátok, illetve az elődjeitek!]] , hajdani bajtársai ellene fordultak, futott át az agyamon. Eszembe jutott a taxisblokád, az igazságtétel több vétója, de legújabban a médiaháborúban játszott szerep. Néztem az elnököt, az ellene tüntető tömeget, némi elégtételt éreztem, a mértékadó körök kezdettől kritikátlanul ajnározták. Azokat pedig, akik bírálni merészelték, a demokrácia ellenségének nyilvánították. Göncz pedig szívesen magáévá tette ezt a narratívát. Nem lehet könnyű most szembesülni a másfajta realitással.” Képviselő úr, mi következik ebből? Semmi. Csupán az, hogy Göncz Árpád ugyanolyan politikus, mint bármelyikünk itt a teremben. Szabadon bírálható, a közéleti tevékenysége mindenkinek szabadon bírálható. Ön, amikor ezt a jogot valakitől elvitatja, akkor az nem más, mint egy tőrölmetszett kommunista tempó, amit a parlamentáris demokrácia elvei szerint vissza kell hogy utasítsak. Köszönöm szépen. Szégyen! [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Ungár Péter képviselő úr, az LMP képviselője, kérdést kíván feltenni az innovációért és technológiáért felelős miniszternek: „Mi lesz a Mátrai Erőmű sorsa?” címmel. Tisztelt, képviselő úr, tájékoztatom önt, hogy a választ Schanda Tamás államtitkár úrtól fogja hallani. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! A segítségét szeretném kérni. Orbán Viktor azt mondta, hogy 2030-ra a magyar elektromos energia előállításának 90 százaléka karbonmentes lesz. A jelen állás szerint a Mátrai Erőmű, amely egy szénerőmű, tehát karbonmentesnek eufemisztikusan sem tekinthető, 15 százalékát adja az elektromos energiának. Ebből azt a borotvaéles logikai gondolatot tudom véghez vinni, hogy a Mátrai Erőművet 2030-cal a kormány be kívánja zárni. Tehát először arra szeretném kérni, hogy erre válaszoljon. Itt a válaszok szerintem az igen kategóriába tudnak sorolódni, illetve adott esetben a nem kategóriába. [[13.30]] Tehát azt jelentike a miniszterelnök napirend előtt bejelentett szavai, hogy bezárják a Mátrai Erőművet? Azért is, mert Mészáros Lőrinc, ha jól tudom, szeretné bezárni, hiszen veszteséget termel ez az erőmű. Úgy vették át még a korábbi tulajdonostól, hogy akkor még nyereséget termelt, ugyanakkor most már veszteséget termel. Erre sajtóértesülések szerint az a kormány válasza, hogy államosítani akarja a Mátrai Erőművet. Ez környezetvédelmi szempontból rettentő felelőtlen lenne. Ez az erőmű egy elavult, klímagyilkos erőmű, ami nagyban hozzájárul a magyar szén-dioxid-kibocsátáshoz. Mivel a miniszterelnök úr a köztársasági elnök úrhoz csatlakozva hirtelen kitalálta, hogy a klímaváltozás nem egy kommunista trükk, ezért ezzel a kommunista trükkel… ne egy kommunista trükkel éljenek, ne államosítsák a Mátrai Erőművet; illetve jelentsék be, hogy 2030-cal a miniszterelnök szavai következtében be fogják zárni ezt a klímagyilkos erőművet. Amennyiben nem zárják be ezt az erőművet 2030-cal, nyilvánvaló lesz mindannyiunk számára, hogy amit önök zöldgondolatról beszélnek, az semmi más, csak üres lózungok sorozata, lorem ipsum. Köszönöm szépen.
Köszönöm szépen, képviselő úr. Megadom a szót Schanda Tamás államtitkár úrnak a válaszra. Parancsoljon, államtitkár úr, öné a szó.
Köszönöm. Tisztelt Elnök Úr! Tisztelt Országgyűlés! Tisztelt Képviselő Úr! Az a helyzet, hogy ön továbbra sem tesz mást, mint sajtóhírekre alapozva tesz olyan kijelentéseket, amelyek alkalmasak a magyar emberek megtévesztésére. Ezzel szemben menjünk végig: a Mátrai Erőmű meghatározó szerepet tölt be a hazai energiaellátásban, és ahogy ön is mondta, a magyar villamosenergia-termelés mintegy 15 százalékát adja, ráadásul közvetlenül több mint 2 ezer család megélhetését biztosítja.Éppen ezért fontos, hogy amikor az erőmű jövőjéről beszélünk, akkor a pillanatnyi politikai haszonlesés, a lózungok helyett sokkal inkább a magyar családok és a magyar gazdaság érdekeit tartsuk szem előtt. Nekünk az a feladatunk, hogy az ország energiaellátásának biztonságát erősíteni tudjuk, és ezáltal pedig a magyar gazdaság további növekedésének is megteremtsük az alapjait. A célunk az, hogy változatos, minél nagyobb arányban hazai energiaforrásokra alapozott, környezetbarát technológiákra épülő, rugalmas és kiegyensúlyozott erőművi portfólióval biztosítsunk tiszta, okos és megfizethető energiát a hazai fogyasztók számára. És ha önök nem járnak sikerrel, és ebben azért nagyon bízunk, akkor a paksi bővítés megvalósul, valamint ha továbbra is az elmúlt éveknek megfelelő ütemben épülnek a naperőművek hazánkban, akkor Magyarországon 2030-ra az áramtermelés 90 százaléka szén-dioxid-mentes lehet. Ez a cél. A Mátrai Erőmű esetében alacsony üvegházgáz-kibocsátás jövőképére felépített, Közép-Kelet-Európában is mintaértékű, innovatív fejlesztési koncepció kialakítása kezdődött el, ami hozzá tud járulni a kormányzati célkitűzésekhez. [[Ungár Péter és Arató Gergely közbeszól. Az elnök csenget.]] Bízom benne, hogy az LMP, aki önmagát zöldként meghatározó politikai közösségnek gondolja, ezeknek a céloknak a mentén segíti a kormány munkáját, vagy ha legalábbis ezt nem teszi, legalább rémhírterjesztésben nem működik közre. Képviselő úr, kérem ebben a segítségét. Köszönöm megtisztelő figyelmét. [[Taps a kormánypárti padsorokban. Közbeszólások az ellenzéki padsorokban.]]
Köszönöm szépen, képviselő úr. Tisztelt Országgyűlés! Brenner Koloman képviselő úr, a Jobbik képviselője, kérdést kíván feltenni az emberi erőforrások miniszterének: „Meddig kufárkodik a kormány a büntetés-végrehajtási felügyelők életpálya-modelljével, és a büntetés-végrehajtó intézetek biztonságával?” címmel. Tisztelt Képviselő Úr! A kérdés megválaszolásával a miniszterelnök úr a téma szerint feladat- és hatáskörrel rendelkező Pintér Sándor belügyminiszter urat bízta meg. A miniszter úr felkérésére Kontrát Károly államtitkár úr fog válaszolni az ön kérdésére. Parancsoljon, öné a szó.
Köszönöm a szót. Tisztelt Elnök Úr! Tisztelt Államtitkár Úr! A büntetés-végrehajtó intézetek biztonságos, szakszerű őrzése, valamint az e feladatot ellátó szakemberek anyagi és erkölcsi megbecsülése pártpolitikától független, közös nemzeti érdekünk. Ezzel szemben azt látjuk, hogy a Fidesz-kormány e területen is káoszt teremt szakmai és egzisztenciális vonatkozásban egyaránt. Ennek állatorvosi lova a választókerületemhez tartozó sopronkőhidai fegyház és börtön intézménye, amellyel kapcsolatban egyébként érzelmileg is kötődöm, hiszen édesapám innen ment nyugdíjba.Lakhatási problémák, alulfinanszírozottság, akut létszámhiány és szakmaiatlan kormányzati intézkedések ezek azok a slágvortok, amelyekkel a sopronkőhidai fegyház és börtön mintegy 300 fő egyenruhás dolgozója nap mint nap szembesül. Ráadásul Sopronkőhida területe nagyrészt szolgálati lakásokból áll, és ez korábban úgy volt, hogy itt a szolgálati lakásokban maradhattak még az özvegyek is, jelen pillanatban viszont úgy alakították ezt át a lakhatásuk ezeknek a kollégáknak is megoldatlan, és Sopronban, ugye, nem kell mondanom, hogy milyen albérletárakkal dolgozunk. Ilyen körülmények között nem lehet azon csodálkozni, hogy akut létszámhiány van. 2008-ban egy szakasz 23-25 főből állt, jelen pillanatban ez körülbelül 10 fő, és trükkök százaival kozmetikázzák itt az adatokat. Milyen konkrét javaslatokkal szolgálnak a problémák megoldására, kérdezem tehát tisztelettel államtitkár urat; hiszen ahogy azt a Jobbik mint megújult nemzeti néppárt részéről Varga-Damm Andrea képviselőtársam a büntetés-végrehajtási szervezetekről szóló törvény módosításának vitájában kifejtette, szakmai szempontból elfogadhatatlan, hogy ezt a létszámhiányt fegyveres biztonsági őrök alkalmazásával kívánják megoldani. Meddig kufárkodik tehát a kormány a bv-állomány életpályamodelljével és a büntetés-végrehajtó intézetek biztonságával? Köszönöm szépen megtisztelő válaszát. [[Taps a Jobbik padsoraiban.]]
Köszönöm szépen, képviselő úr. A választ Kontrát Károly államtitkár úr fogja megadni. Parancsoljon, államtitkár úr!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Legelőször is szeretnék köszönetet mondani a büntetés-végrehajtás személyi állományának azért a szolgálatért, amelyet eredményesen és sikeresen ellátnak. A büntetés-végrehajtás területén rend van, az intézetek biztonságosan működnek. A büntetés-végrehajtás területén is léptünk egyet előre. Kiskunhalason az ország legmodernebb börtöne készült el, és került átadásra 2019. február 22-én, a halasi börtön átadása csak a fejlesztések kezdete, tehát a férőhelyek bővítése és a büntetés-végrehajtási intézetek modernizálása tovább folytatódik.Amit a sopronkőhidai büntetés-végrehajtási dolgozók lakhatási problémáival összefüggésben mondott, a következőket szeretném tájékoztatásul elmondani. Az állomány részére Sopronkőhidán nagyon kedvező áron biztosít lakást a büntetés-végrehajtás szervezete. Például egy 53 négyzetméteres lakást 3551 forint/hó, 67 négyzetméteres lakást 7316 forint/hó, egy 86 négyzetméteres lakást pedig 9960 forint/hó plusz rezsiköltség áron biztosít a büntetés-végrehajtás vezetése. A kérdésben foglaltakkal ellentétben ez 10 plusz 3 évre kérelmezhető, tehát hosszú távú megoldást ez is biztosít a bv-állomány és családtagjaik számára. A sopronkőhidai fegyház és börtön kezelésében jelenleg 110 darab szolgálati lakás van, amelyet az állomány rendelkezésére bocsátottak, tisztelt képviselő úr. Emellett a rendvédelmi életpálya önálló elemeként működtetett lakhatási támogatások bővítésére a 2019-es, tehát a tárgyévi költségvetésben 2 milliárd 815 millió forint áll rendelkezésre, és a már elfogadott 2020-as költségvetésben is 2 milliárd 815 millió forint áll rendelkezésre, tehát saját célú lakás vásárlására is jelentős forrásokat biztosítunk. Egyebek mellett a Belügyminisztérium elkötelezett a hivatásos állomány béremelésével kapcsolatban. A minisztériumban elkezdődött egy olyan szakmai előkészítő munka, amely a kormány döntésének függvényében hozzájárulhat az életpályamodell további elemeinek kidolgozásához. Köszönöm megtisztelő figyelmüket. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Arató Gergely képviselő úr, a DK képviselője, kérdést kíván feltenni a belügyminiszternek: „Miért ez a nagy titkolózás a Microsoft körül?” címmel. A kérdés megválaszolásával, tisztelt képviselő úr, a miniszterelnök úr a téma szerint feladat- és hatáskörrel rendelkező Varga Mihály pénzügyminiszter urat bízta meg. Az ön kérdésére a miniszter úr felkérésére Tállai András államtitkár úr fog válaszolni. Öné a szó, parancsoljon!
Köszönöm szépen. Tisztelt Ház! Mint az közismert, a magyar állami szervek között a Nemzeti Adó- és Vámhivatal is vásárolt 2014 után két-háromszoros áron a sajtóhírek szerint a Microsoft hazai leányvállalatától szoftvereket. Emlékeznek mindannyian erre az ügyre: az amerikai hatóságok 7,3 milliárd forintnak megfelelő büntetést róttak ki a Microsoftra a szövetségi antikorrupciós szabályok megsértése miatt. [[13.40]] Tehát azon az oldalon a korrupció bizonyítást nyert, de mint ahogy ez lenni szokott, a korrupciónak általában két szereplője van, van az is, aki kapja a korrupciós pénzt, és minket ez a szál érdekelne most leginkább, a többit meghagyjuk az amerikaiaknak. Azt, hogy baj van a NAV beszerzésével, az bizonyítja, hogy három alkalommal fordultam írásban a Pénzügyminisztériumhoz néhány egyszerűen megválaszolható kérdéssel, és egyik alkalommal sem sikerült ezekre a kérdésekre érdemben választ kapni. Ezért most újra fölteszem őket, és izgatottan várom, hogy államtitkár úr szóban mere válaszolni rájuk. A kérdéseim a következők. Foglalkozotte valaha a NAV informatikai ügyeivel Tiborcz Péter Sándor, a miniszterelnök vejének fivére? Ha igen, milyen minőségben? Álle ma bármilyen jogviszonyban Tiborcz Péter a NAV-val? Volte korábban ott bármilyen pozíciója? Volte ebben a minőségében vagy pozíciójában döntési jogköre? Ha igen, az mire terjedt ki? S végül foglalkozotte 2013 és 2015 között szoftverlicencek beszerzésével a NAV számára Tiborcz úr? Izgatottan várom válaszát. Köszönöm szépen.
Köszönöm szépen, képviselő úr. Az elhangzott kérdésre Tállai András államtitkár úr válaszol. Parancsoljon, államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Én is csak megismételni tudom azt, amit a miniszterelnök úr egy héttel ezelőtt elmondott már a parlamentben: a magyar kormány korábban is és most is azt az álláspontot képviseli, hogy minden szoftvergyártó cégtől közvetlenül szeretne vásárolni szolgáltatást vagy terméket, semmilyen közvetítő harmadik szereplőt nem szeretne beiktatni. Ugyanakkor a probléma az, hogy a Microsoft, az amerikaiak ehhez ragaszkodtak és ragaszkodnak. A Microsoft nem hajlandó közvetlenül senkinek, a magyar államnak sem eladni a termékeit, csak közvetítőkön keresztül. Ez nem magyar probléma, ez egy amerikai probléma, az idevonatkozó visszaélések, szabályozások is az amerikaiakra vonatkoznak.Tehát a kormánynak nem kell semmilyen harmadik közreműködő, készen állunk arra, hogy közvetítők nélkül szerezzük be a szoftvereket, ha az eladó erre hajlandó. Sajnáljuk, hogy a Microsoft nem hajlandó erre. Ezért Magyarország közbeszerzéseket ír ki, a közbeszerzéseken szabályosan lefolytatott eljárásokban szerzi be ezeket a szolgáltatásokat és termékeket. Ha itt valamilyen visszaélés történik, akkor pedig büntetőeljárás indul. [[Arató Gergely: Tiborcz Péter Sándor!]] Most a legfőbb ügyész úgy döntött, hogy az amerikaiak kérésére indít büntetőeljárást. A kormány is várja ennek eredményét. Kérem, fogadja el válaszomat. Köszönöm szépen. [[Taps a kormánypártok soraiban. Derültség az ellenzéki padsorokban.]]
Köszönöm szépen, államtitkár úr. Tisztelt Országgyűlés! Ungár Péter képviselő úr, az LMP képviselője, kérdést kíván feltenni az emberi erőforrások miniszterének: „Hogyan támogatja a kormány az otthonápoló szülőket?” címmel. Tájékoztatom tisztelt képviselő urat, hogy Rétvári Bence államtitkár úr fog önnek válaszolni. Öné a szó, parancsoljon!
Köszönöm a szót. Tisztelt Ház! Az a helyzet, hogy a mai napon még mindig a továbbiakban is azok az emberek, akik nem gyermeküket ápolják otthon, hanem egyéb rokonukat, legtöbb esetben házastársukat vagy szüleiket, 58, illetve 38 ezer forintot kapnak. Hiába fogja államtitkár úr elmondani azt, amit bármikor álmomból felkeltve tudok már, szelfi, csörömpölés, és a többi, ez a helyzet így van a Fidesz-kormány kilencedik évében. Kérem, erről számoljon be, tervezie a kormány, hogy megemeljék azoknak az embereknek az otthongondozási díját, akik nem gyermeküket, tehát az esetek nagy részében demenciával élő idősebb rokonukat, szüleiket otthon gondozzák. Pontosan tudja ön is, hogy nagyon nagyok a várólisták idősek otthonába. Pontosan tudja ön is, hogy elhelyezni nem tudják legtöbbször az emberek a demenciával élő idősebb rokonaikat, ezért nincs is más alternatíva, nincs más választásuk, mint ezeket az embereket otthon gondozni. Ön is pontosan tudja, hogy 58, illetve 38 ezer forint nem pótolja azt a munkaerőpiacról való kiesést, ez nem pótol egy magyar bért. Ráadásul azt is tudja, hogy ezeknek az embereknek a szabadságolása sincs megoldva, több mint 12 ezer aláírást adtak át már civil szervezetek ezzel kapcsolatban is önöknek. Azt is pontosan tudja, hogy olyan hihetetlen adminisztratív terhet is jelent az otthongondozási díj igénylése, akkor is, ha gyermekekre vonatkozik, akkor is, ha idősebb rokonokra, hogy már azt sem tudják sokan megoldani, hogy addig elhelyezzék fogyatékossággal élő vagy beteg rokonaikat, amíg egyáltalán beadják ezeket a papírokat, és úgy is csak ismételten 38, illetve 58 ezer forintot kapnak. Még egy kérésem van: amikor elmondja az 5, illetve 10 százalékos emeléseket a válaszban, forintban mondja el ezeket, ne százalékban. Köszönöm szépen.
Köszönöm szépen, képviselő úr. A választ Rétvári Bence államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Egy kétütemű emelési sorozatban vagyunk, ön is tudja, tisztelt képviselő úr. Az ápolási díj összegét mindenki tekintetében 30 százalékkal emeljük ezekben az esztendőkben, először 15, majd 5-5-5 százalékkal tovább, illetve az otthonápolási díj mellett egy új kategóriát is bevezettünk, a gyermekek otthongondozási díját, amely idén 100 ezer forint, jövőre pedig 24 százalékkal emelkedik, közel 124 ezer forint lesz ennek az összege.Ezek azok az emelések, tisztelt képviselő úr, amelyekre ön is utalt, amelyekkel kapcsolatban nem elnézést és bocsánatot kért, csak cinikusan visszautalt arra az időszakra, hogy csörömpölés és hasonló. Azért az, amit önök műveltek, ennél egy súlyosabb kategória. Az, hogy nem volt önöknek 10 másodperce arra, hogy 10 másodpercre a szirénázást, a tülkölést, a kiabálást, a sípolást és egyéb hangok gerjesztését 10 másodpercre felfüggesztik, a saját helyükre mint országgyűlési képviselők odamennek, megnyomják az igen gombot, és támogatják azt, hogy ezeknek az embereknek a juttatásait növeljük, szerintem eléggé szégyenletes. Legalább ezt a 10 másodpercet kibírhatták volna, még a helyükről is tudnak sípolni, tehát akár még sípolhattak is volna, csak ezt a gombot nyomják meg. Előtte és utána, az előtt a nap előtt meg az után a nap után önök mindig nagy emelést követeltek. Előtte nagy emelést, azért elég nagy emelés a 100 ezer forint meg jövőre 124 ezer forint, és 2022-re az akkori minimálbér szintjét fogja elérni, azóta meg azt mondják, hogy kevés ez az emelés. Márpedig összegben nem kevés, a tavalyi költségvetésben 27 milliárd forint, az idei évben 45 milliárd forint, a jövő évi költségvetésben pedig 55 milliárd forint, amit erre fordítunk. Természetesen nem ez az egyetlen olyan ellátás, amit az idősek igénybe vehetnek, hiszen az étkeztetési forrásokat is bővítettük, a falu- és tanyagondnoki szolgáltatást is bővítettük, a házi segítségnyújtást és a jelzőrendszeres házi segítségnyújtást is bővítettük. Míg házi segítségnyújtásban 2010-ben 75 ezren részesülhettek, most már 92 ezren [[Az elnök a csengő megkocogtatásával jelzi az idő leteltét.]] és míg a gondozási támogatás 2010-ben 145 ezer forint volt, most már 210 ezer forint. Minden téren igyekeztünk a forrásokat és a lehetőségeket bővíteni. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Bencsik János képviselő úr, a Jobbik képviselője, kérdést kíván feltenni az emberi erőforrások miniszterének: „Tervezie Kormány, hogy lazít az egynapos hiányzások igazolásának iskolai és óvodai gyakorlatán?” címmel. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Ház! Az iskolai és az óvodai hiányzások igazolása ma Magyarországon egyaránt csalásra kényszeríti a szülőket, a pedagógusokat és az orvosokat is. Mindannyian ismerjük azt a helyzetet, amikor a beteg gyerek vagy múló rosszullét miatt a gyerek elővigyázatosságból otthon marad, de arra, hogy másnap iskolába vagy óvodába tudjon menni, csak akkor van esély, ha orvosi papírt visz, hogy egészséges, és újra közösségbe mehet.Az orvosi igazolás kiállítása a gyakorlatban úgy történik, hogy a háziorvos gyakorlatilag bemondásra, valós vizsgálat nélkül, a szülő elmondása alapján kiállítja a papírt, és így történik meg ez az igazolás. Ez egy kényszer szülte helyzet, amit mindenki szeretne elkerülni, csakhogy jelenleg egy átlagos tanévben három napot igazolhat a szülő, három nap hiányzást igazolhat a gyermekének, ezért marad a jogi kiskapu, a törvények kijátszása, ami egyrészt egy rossz példát mutat a gyermekeknek, másrészt pedig megalázó helyzetbe hozza az érintett szülőket is. A pluszadminisztráció ráadásul teljesen feleslegesen terheli meg az egyébként is agyonhajszolt gyermekorvosokat, értékes időt elvonva a valóban beteg gyerekek gyógyításától, és ha valaki mégis úgy dönt, hogy az orvosi váróba viszi a gyermekét, akkor jó eséllyel pont így fog elkapni egy fertőző betegséget, megint csak teljesen feleslegesen. A problémára egyébként a Házi Gyermekorvosok Egyesülete is közleményben hívta fel a figyelmet, az érintettek petíciót indítottak, Lukács László képviselőtársam pedig márciusban fordult a minisztériumhoz, ám érdemi választ a felvetésére sajnos nem kapott. Tisztelt Miniszter Úr! Tisztában vagyunk azzal, hogy a szülő által igazolható napok számát az óvodák és az iskolák saját házirendje határozza meg, mégis úgy gondoljuk, hogy a vonatkozó rendelet módosításával tudnánk pozitív változást eszközölni. Kérdezem tehát tisztelt államtitkár urat, hogy a szakmai érdekképviseleti szervek bevonásával partnerek lennéneke abban a változtatásban, hogy ezt a jelenlegi, orvosetikailag aggályos, a szülői felelősséget mellőző, ráadásul ellenőrizhetetlen és betarthatatlan gyakorlaton változtassunk. Köszönöm szépen a válaszát. [[Taps a Jobbik soraiban.]] [[13.50]]
Köszönöm szépen, képviselő úr. A választ Rétvári Bence államtitkár úrtól fogjuk hallani. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Ahogy ön is utalt rá, ez az iskolai házirendek kérdése, tehát ott szabályozzák ezt. Nyilván egy házirendben sem lehet azt mondani, hogy az iskola vagy bárki felül tudja bírálni az orvosi igazolásokat. Tehát mi most csak az általános elvekről és célokról tudunk beszélni, de maga a szabályozás minden egyes iskola házirendjében megtalálható. Arról beszélünk, hogy ha egy gyermek, mondjuk, három napnál többet otthon van ágyban, valószínűleg, mert fekvőbeteg, akkor kelle orvosnak látni őt vagy sem. Én úgy gondolom, hogy mind a gyermeknek, mind az osztálytársainak, mind a szülőknek az az érdeke, ha tényleg a gyerek nemcsak egy napig van otthon valami hőemelkedéssel, hanem egy hosszabb betegségről beszélhetünk, akkor jó, ha orvos látja. Az nyilvánvalóan indokolt, hogy ha látható, hogy ez egy kétnapos, háromnapos, négynapos, egyhetes, kéthetes betegség, és ez előre látható, és nem kell kontrollvizsgálat a végén, akkor az orvos egyszer megvizsgálja a gyereket, esetleg felírja azt a kezelést, ami szükséges a gyereknek, de utána ne kelljen visszavinni a gyereket, ha közben meggyógyult. Éppen ezért megnyitottuk annak a lehetőségét, pontosan az ön által is fontosnak tartott és általunk is fontosnak tartott bürokráciacsökkentés, sorbanállás-csökkentés érdekében, hogy ha a gyerek beteg lesz, elviszik az orvoshoz, az orvos megnézi, megvizsgálja, akkor is kiállíthatja ezt az igazolást az iskolának, hogy valószínűleg négy napot lesz távol, mert ennek a betegségnek ilyen tünetekkel négynapos gyógyulási ideje van, és nem kell még egyszer visszamenni, amikor már meggyógyult a gyerek, csak az igazolásért bemenni, hanem az elején. Ahogy mondtam, az egynapos otthonléteket ön is erre utalt maga a szülő tudja igazolni, itt a hosszabb betegségekről van szó. De egy hosszabb betegségnél pontosan önöknek korábban még a rend meg a megelőzés fontos volt a korábbiakban mégis fontos, hogy a gyermekét egy szülő, ha egy hétig beteg, elvigye orvoshoz, mert lehet, hogy van valami olyan következménye, szövődménye, vagy valami olyan más betegség, aminek ez csak a jele, ami miatt fontos, hogy a gyereket lássa orvos. Ennek az intézkedésnek az a lényege, hogy maga a gyerek is meggyógyulhasson, és az osztálytársait se fertőzze meg. Amit tehát lehetett adminisztrációban egyszerűsíteni, egyszerűsítettük, de fontos, hogy a beteg gyerekeket orvos láthassa. Köszönöm szépen.
Köszönöm szépen, államtitkár úr. Tisztelt Képviselőtársaim! Ezzel a kérdések végére értünk, és most áttérünk az azonnali kérdések órájára. Tisztelt Országgyűlés! Jakab Péter képviselő úr, frakcióvezető úr, a Jobbik képviselője, azonnali kérdést kíván feltenni a miniszterelnök úrnak: „Meddig él vissza a Kormány az emberek türelmével?” címmel. Tisztelt Képviselő Úr! Tisztelt Frakcióvezető Úr! A miniszterelnök úr halaszthatatlan közfeladat ellátása miatt válaszadásra Gulyás Gergely, Miniszterelnökséget vezető miniszter urat jelölte ki. Tisztelettel kérdezem, hogy elfogadjae a válaszadó személyét, vagy megvárja a válaszadással miniszterelnök úr jelenlétét az ülésteremben.
Köszönöm, elnök úr, de a választók miniszterelnök úrtól várják a kérdéseikre a feleletet, úgyhogy megvárom.
Köszönöm szépen. Tájékoztatom önt és a tisztelt Házat, hogy miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Balczó Zoltán képviselő úr, a Jobbik képviselője, azonnali kérdést kíván feltenni a pénzügyminiszternek: „Mennyire hiteles a Kormány politikája?” címmel. Tisztelt Képviselő Úr! A miniszter úr halaszthatatlan közfeladat ellátása miatt válaszadásra Tállai András államtitkár urat jelölte ki. Tisztelettel kérdezem önt, hogy elfogadjae a válaszadó személyét. [[Jelzésre:]] A képviselő úr jelzi, hogy elfogadja. Öné a szó, parancsoljon!
Köszönöm a szót, elnök úr. Tisztelt Országgyűlés! Tisztelt Államtitkár Úr! A kormánypropagandában állandósult annak hirdetése, hogy a magyar gazdaság nagyszerűen teljesít. Orbán Viktor erről szólt a nyugdíjasoknak küldött levelében, a kampányban óriásplakátok hirdették, hogy Magyarországé az Európai Unió egyik legdinamikusabban fejlődő gazdasága, Matolcsy György pedig egyenesen 2030-ra azt vizionálja, hogy Ausztriát is meg fogjuk előzni. Miért kell ez a propaganda? Azért, mert az emberek többsége nem tapasztalja ennek a gazdasági növekedésnek az eredményét. Ezért van az, hogy a nyugdíjasok jelentős része számára a kilencezer forint rezsitámogatás is fontos, és a kampányban sorban állnak adott esetben a száraztésztáért és a krumpliért. Tudom, a GDP, összevetve az EU-s átlaggal, növekszik, de azért vegyük figyelembe, hogy Magyarországon a GDP több mint 50 százalékát nemzetközi, döntően multinacionális cégek állítják elő, akik adójukat optimalizálják, a nyereséget pedig kiviszik. A gazdaságot nem önmagáért kell működtetni, hanem társadalmi célokért, például a jövedelmek növekedése miatt. Az éves nettó keresetek tekintetében Magyarországon 2018-ban EU-s viszonylatban csak Lettországot, Romániát és Bulgáriát előzzük meg, a visegrádi négyek sorában hátul kullogunk; Csehországban 30,5 százalékkal nagyobb a nettó jövedelem, az EU-átlag pedig csaknem háromszoros ennél. Ennek az oka az orbáni rendszer gazdaságpolitikája, a nemzetközi cégek kiszolgálása az olcsó munkaerővel, erre épül, ennek minden súlyos társadalmi következményével együtt, azzal nem törődve. Kérdésem tehát, államtitkár úr: valóban úgy gondolják, hogy hiteles az az állításuk, hogy a magyar gazdaság nagyszerűen teljesít? Köszönöm. Várom érdemi válaszát. [[Taps a Jobbik soraiban.]]
Köszönöm szépen, képviselő úr. Megadom a szót Tállai András államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Nemcsak a kormány gondolja úgy, hogy az ország nem a kormány, hanem az ország: a vállalkozások, a magyar családok, a magyar emberek teljesítménye kiemelkedő, nemzetközi szinten is összehasonlítva, hanem minden más nemzetközi szervezet, amely értékeli Magyarország gazdasági teljesítményét. Így például a hitelminősítők, amelyek fölminősítették Magyarországot, így például az IMF, amely egy százalékkal növelte a várható GDP-eredményt, vagy az OECD, vagy maga az Európai Unió is. Tehát azt gondolom, hogy inkább az önök megítélésével van probléma, nem pedig a magyar gazdaság és ebben a magyar kormány teljesítményével. Ami pedig azt a bírálatát illeti, hogy ezt a nyugdíjasok nem érzik. A nyugdíjasok, mióta a Fidesz-KDNP kormányoz, azt érzik, hogy a nyugdíjuk értékálló lett, hogy a nyugdíjuk az inflációhoz mérten csak növekedett, erősödött, többet tudnak vásárolni a nyugdíjakért, mint azt megelőzően, például az önök szövetségesének idejében, a baloldali kormányok idejében tették. Ami pedig a jövedelmek növekedését illeti, az Európai Unióban Magyarországon az egyik legmagasabb, ebben az évben például az első fél évben meghaladta a 10 százalékot a jövedelmek növekedése. Ebben egyébként nagy szerepet játszik a 2016. novemberi bérmegállapodás, amely értelmében az élőmunkaterhek jelentősen csökkennek Magyarországon, és a személyi jövedelemadó mértéke is jelentősen csökkent. Ezt párosítva a GDP-vel arányos jövedelemnövekményekkel, azt tudjuk mondani, hogy Magyarországon a jövedelmek növekedésének következtében például a kiskereskedelmi forgalom évek óta jelentősen bővül. A magyar gazdaságpolitika igenis hiteles és jó úton jár, ellentétben az ön állításával.
Köszönöm szépen, államtitkár úr. Egyperces viszonválaszra Balczó Zoltán képviselő úré a szó. Parancsoljon, képviselő úr!
Köszönöm a szót. A jövedelemnövekedésre akkor lehetne hivatkozni, ha önök nem kilenc és fél éve lennének kormányon. Ebből a szempontból az a mérvadó, amit elmondtam, azok az adatok, hogy hol tart ma a magyar életszínvonal: hátul kullog az Európai Unióban. Persze, a nemzetközi szervezetek a GDP-re hivatkoznak, de gyümölcseiről ismerni meg a fát, s a GDP nem a gazdaság gyümölcse. A GDP egy fiktív, bár fontos szám ebben a világban. Itt pontosan az lenne a lényeges, hogy hogyan alakul a magyar életszínvonal a gazdaság növekedése következtében. Orbán Viktor annak idején Szaúd-Arábiában megmondta, mi az ő gazdaságpolitikája: jöjjenek ide befektetni, minőségéhez képest olcsó a munkaerő, és a munka törvénykönyve rugalmas. Azóta nem a magyar munkaerő olcsó, hanem a betelepített keleti munkaerő, azóta önök megváltoztatták, még rugalmasabbá tették a munka törvénykönyvét. Úgyhogy ezt a gazdaságpolitikát a nyugati befektetők elismerik, a magyar társadalom egyre kevésbé, és ennek az önkormányzati választáson is tanújelét adta. Köszönöm szépen. [[Taps a Jobbik soraiban.]]
Köszönöm szépen, képviselő úr. Egyperces viszonválaszra államtitkár úré a szó. Parancsoljon, államtitkár úr! [[14.00]]
Tisztelt Képviselő Úr! Minden jólét alapja a gazdaság teljesítménye. Csak azt lehet elfogyasztani, fölélni, amit a gazdaság teljesít. Ön ezzel a kijelentésével lebecsüli a magyar embereknek a teljesítményét, lebecsüli azt, amit az elmúlt tíz évben elértek. Igen, nagyon messziről indultunk 2010-ben, nagyon mélyen volt a magyar gazdaság, millió emberek voltak devizahitel-válságban, sok problémát meg kellett oldani, például a rezsiköltségek növekedésének megállítását, a devizahitel-problémát, amit már említettem. Azt követően következett az, hogy a magyar gazdaság növekedési pályára állt, és a növekedési pályával együtt a jövedelmek is növekedtek. Én azt gondolom, hogy nem a kormány hitelességével van probléma, az önök pártjának a hitelességével van probléma. Önök most már ugyanazt fújják, mint a mellettük ülő frakció, az MSZP-frakció, hiszen önök együtt gondolkodnak, együtt élnek, együtt kampányolnak, az önök szövetségese a baloldal, a DK és az MSZP lett. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Korózs Lajos képviselő úr, az MSZP képviselője, azonnali kérdést kíván feltenni a Miniszterelnökséget vezető miniszternek: „A „kétharmad embere” a legszegényebb, legelesettebb embereket fosztogatja?”” címmel. Parancsoljon, képviselő úr, öné a szó.
Köszönöm szépen. Tisztelt Ház! Tisztelt Képviselőtársaim! Önök előtt ismeretes, hogy a Legfőbb Ügyészség vádat emelt Simonka György képviselő ellen bűnszervezetben elkövetett, nagy összegű, nagy értékű költségvetési csalás ügyében. Ez az ügy, amelyet szeretnék most firtatni, ezer szállal kötődik Simonka Györgyhöz. A „Nők a családban, a munkahelyen” elnevezésű projekt révén Simonkáék EFOP-pénzeket hívtak le, szó szerint megegyező pályázatok révén. Minden egyes pályázat 200-200 millió forintról szólt, hat olyan pályázatot nyújtottak be, amelyek különböző településeken kerültek volna vagy kerültek megvalósításra. Igaz, hogy ezek a települések mind térszerkezetileg, mind demográfiai összetételében teljesen eltértek egymástól, ugyanakkor még az elütések a pályázatokban és a szóismétlések is megegyeznek. Minden egyes pályázatban 30 százaléknyian vannak azok, akik atipikus foglalkoztatásban vesznek részt, mindenütt 10 százalék a romák aránya, mindenhol ezeket a pénzeket projektmenedzselésre, HR-tanácsadókra és tréningekre költik, ha egyáltalán ezek a tréningek létrejöttek. Mindezek miatt kérdezem miniszter urat, tetteke büntető feljelentést, mert ma már a vak is látja, hogy Dél-Békésben futószalagon gyártották ezeket a pályázatokat, nyújtották be, és nyúlták le ezeket a pénzeket. Kérdezem még egyszer: tetteke büntető feljelentést? Mert ha véletlenül önök nem tettek volna, én a holnapi nap folyamán meg fogom tenni.
Köszönöm szépen, képviselő úr. A válaszra megadom a szót Gulyás Gergely, Miniszterelnökséget vezető miniszter úrnak. Parancsoljon, miniszter úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! A helyzet az, hogy az Országgyűlésben mi követtük azt a gyakorlatot, amit az elmúlt lassan három évtizedben az Országgyűlés többsége követett; önök nem minden esetben tették ezt, de a legtöbb esetben mégis ez történt, hogy ha közvádas ügyben a legfőbb ügyész az Országgyűléshez fordult, hogy bármely képviselő mentelmi jogát az Országgyűlés függessze fel, akkor ehhez mi a hozzájárulást megadtuk. Így tettünk akkor is, amikor fideszes képviselőről volt szó, így tettünk akkor is, amikor szocialista képviselőkről volt szó, és én tudok viszont sajnálatos módon ellenpéldát mondani, amikor önök nem így jártak el. Éppen ezért a büntetőeljárás Simonka György képviselő úrral szemben folyamatban van, ennek a döntésnek köszönhetően lehet folyamatban. Az ártatlanság vélelme őt is megilleti; a büntetőeljárás során természetesen mindezekre a kérdésekre az ügyészség kitérhet. A magyar politikában pedig az az állítás, hogy valaki valakit feljelent, már különösebb tartalommal, sajnálatos módon egyébként, nem bír, mert szinte természetes része lett a napi vádaskodásoknak. Tehát önt sem tartja vissza senki attól, hogy bárki mást feljelentsen. Egyet tudunk ma mondani, hogy a büntetőeljárásban mindenkit megillet az ártatlanság vélelme. Amennyiben a vádak beigazolódnak, annak súlyos következményei lesznek; amennyiben nem, akkor pedig a képviselő úrral szembeni vádak megalapozatlannak bizonyulnak. Tehát azt javaslom képviselő úrnak, hogy ne egy eljárást kezdeményező cselekményt tegyen egy olyan ügyben, ahol egyébként a büntetőeljárás folyamatban van, sőt az Országgyűlés a mentelmi jog felfüggesztéséhez hozzájárult. Köszönöm. [[Taps a kormánypártok padsoraiból.]]
Köszönöm szépen, miniszter úr. Egyperces viszonválasz illeti meg Korózs Lajos képviselő urat. Parancsoljon!
Köszönöm. Elég régen vagyok már a parlamentben, hogy emlékezzek sok mindenre. Például itt van Simon Miklós ügye, akit egyébként már régen börtönbe kellett volna zárni, mégis a parlamentben ül. De, kérem szépen, itt ezek az emberek, akár a mezőkovácsházi polgármester, akár a tótkomlósi polgármester, ezek bűnrészesek ebben, amit műveltek Simonkáék! Az egy dolog, hogy a Simonka ellen most van egy eljárás. Szerintem a Simonka feleségének, az édesanyjának, a testvérének is a vádlottak padján van a helye. Nem véletlen, hogy 30-32 embert vádol meg most az ügyészség ezzel, mert ez egy bűnszervezetben elkövetett költségvetési csalás, amit ők műveltek és ezek az alapítványok, ezek a cégek. Mondja meg nekem, államtitkár úr, mi a fenét keres egy ilyen esélyegyenlőségi programban a dél-békési katasztrófavédelmi alapítvány?! Mit keres a tótkomlósi projektben a pusztaottlakai Jövőt Építő Turisztikai Desztináció Közhasznú Egyesület?! Hát semmi másról nem szól ez az egész, csak hogy számlázzanak, meg a pénzeket nyúlják le! Gazemberek az utolsó… mindegyik! Nem is tudok már milyen jelzőt rájuk mondani. Sötét gazemberek, mennek mindnyájan a börtönbe!
Köszönöm szépen, képviselő úr. Egyperces viszonválaszra miniszter urat illeti a szó. Parancsoljon!
Tisztelt Képviselő Úr! Én értem, hogy az önök pártja történelmének van olyan része, amikor nyomoztak és ítélkeztek is, de ez ma már nincsen így. Tehát én nyomozást folytatni nem tudok, és ítéleteket is a bíróság hoz. Volt olyan időszak, amikor az állampárt, a Szocialista Munkáspárt hozta meg az ítéleteket, hála a Jóistennek és úgy gondolom, hogy ennek akkor is közösen kell örülnünk, ha önök e párt jogelődjének a frakciójában ülnek , hogy ez az időszak megszűnt. Tehát ön nyugodtan minősítheti itt durva szavakkal kistelepülések polgármestereit [[Korózs Lajos: De hát bűnözők!]] és fogalmazhat meg velük szemben súlyos vádakat, az ügyészség folytat egy nyomozást az ügyben, nekik kell ezt kideríteni, ők vádat emeltek több személlyel szemben, és a bíróság meg ítélkezni fog. Nem szeretném, ha azok az idők visszajönnének, amikor, mondjuk, a Magyar Szocialista Munkáspárt döntött arról, hogy kivel szemben emelnek vádat, illetve kit ítélnek el. [[Arató Gergely: Czeglédy-ügyben is tessék emlékezni!]] Remélem, hogy ebben a feltételezésben bízhatom, hogy ön is ugyanúgy meg van győződve a demokrácia és a jogállam helyességéről, mint ahogy mi meg vagyunk. Köszönöm szépen. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Arató Gergely képviselő úr, a DK képviselője, azonnali kérdést kíván feltenni a miniszterelnök úrnak: „Megint masíroznak a rendőrség tehetetlen?” címmel. Tisztelt Képviselő Úr! Miniszterelnök úr halaszthatatlan közfeladat ellátása miatt Gulyás Gergely, Miniszterelnökséget felügyelő miniszter urat bízta meg válaszadással. Tisztelettel kérdezem, elfogadjae a válaszoló személyét, vagy megvárja, míg miniszterelnök úr az ülésteremben választ tud adni személyesen.
Elfogadom miniszter urat, és reménykedem benne, hogy miniszterelnök úr nem tagadja meg majd, mint a Budapest-szerződés ügyében a válaszát. [[Gulyás Gergely: Erre nincs garancia.]]
Köszönöm szépen. Öné a szó.
Tisztelt Miniszter Úr! Budapest utcáin újra fekete ruhás neonácik vonultak fel október 23-án, és keltettek félelmet a békés polgárokban. A büntető törvénykönyv 339. §-a ön jogász, ezt nálam sokkal jobban tudja szerint garázdaság vétségét követi el, ha valaki kirívóan közösségellenes magatartást tanúsít [[Dr. Rétvári Bence: A gárdisták szövetségese mondja mindezt.]] és ezzel megbotránkoztat és riadalmat kelt, vagy a közrendet…, bocsánat, illetve ennek minősített esete, ha minderre csoportosan, köznyugalmat megzavarva, nyilvános rendezvényen kerül sor. A gyülekezési törvény 13. §-a alapján be kell tiltani a gyülekezést, ha a gyűlés a közbiztonságot vagy a közrendet közvetlenül, szükségtelen és aránytalan mértékben veszélyezteti. Azt gondolnánk, hogy ez a két jogszabály teljesen világos eligazítást nyújt abban a tekintetben, hogy az ilyenfajta egyenruhás, alakzatban történő, félelmet keltő masírozásnak nincsen helye Budapest utcáin. [[Dr. Rétvári Bence: A Jobbik felé mondd!]] De úgy látszik, és hozzáteszem, hogy tavasszal ezt még a rendőrség is tudta, amikor pontosan ezekkel az indokokkal tiltotta meg Törökszentmiklóson a Mi Hazánk nevű, fideszes kamuszervezet felvonulását, de úgy látszik, most mást kíván a politikai érdek, mert most ebben az esetben a rendőrség nemhogy nem lépett föl, hanem egyenesen biztosította és kísérte ezt a menetet. És hogy legyen világos: nemcsak ártatlan vonulgatásról van szó, a feltevések és hírek szerint ugyanennek a csoportnak a tagjai megtámadtak egy szórakozóhelyet, amit megrongáltak. [[14.10]] Ugyanennek a csoportnak a tagjai megzavarták egy ellenzéki párt rendezvényét, és nem ennek a csoportnak a tagjai, hanem egy másik szélsőjobboldali személy pedig, aki a kormányzati sajtóban amúgy közkedvelt, megtámadta a Demokratikus Koalíció sajtótájékoztatóját, és megütötte az ott jelen lévő egyik önkormányzati képviselőnket. Ezek után az európai polgárok teljesen joggal kérdezhetik, hogy milyen szakmai vagy politikai okok miatt tűrik önök a szélsőjobb randalírozását [[Az elnök a csengő megkocogtatásával jelzi az idő leteltét.]] Budapest utcáin. Köszönöm szépen. [[Taps a DK soraiból.]]
Köszönöm szépen, képviselő úr. Kétperces válaszra megadom a szót Gulyás Gergely miniszter úrnak. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Az elmúlt kilenc évben azt tapasztalhatta mindenki, aki a magyar közéletet és a magyar nyilvánosságot figyelemmel kísérte, hogy minden gyűlöletkeltő, erőszakos cselekménnyel szemben a hatóságok a leghatározottabban felléptek. Ennek köszönhető, hogy ma azok a jelenségek, amelyek az önök kormányzása idején Magyarországon mindennapossá váltak, amikor az állam elvesztette az erőszak-monopóliumát, és nem tudta a rendet fenntartani, megszűntek. A konkrét esetben is indokolt a nyomozás és a rendőrség fellépése, ezt követően természetesen, ha a nyomozás adatai erre okot adnak, akkor ügyészségi, adott esetben bírósági eljárás. Azt tudom csak mondani, hogy ha tudomást szerzünk arról, hogy kik vettek részt ezekben a cselekményekben, akkor az ellen a hatóságoknak is fel kell lépniük, és önöket is feltétlenül értesíteni kell, hogy a következő koalíciókötéskor velük is össze tudjanak majd fogni. Köszönöm a figyelmet. [[Taps a kormánypárti padsorokban.]]
Köszönöm szépen, miniszter úr. Egyperces viszonválaszra Arató Gergely képviselő úré a szó. Parancsoljon!
Sajnos, miniszter úr nem adott megnyugtató választ arra, hogy a rendőrség miért nem képes arra, hogy elolvassa egy rendezvény bejelentését és felismerje benne azt, hogy miről szól. Az a javaslata pedig, hogy majd a rendőrség ezt kivizsgálja, nem nyugtat meg, tekintettel arra, hogy magam tettem feljelentést a kitörésnapi rendezvényen horogkeresztes zászlóval felvonuló neonácikkal szemben, ahol a rendőrségtől annyi tellett, hogy kihallgatta az újságírót, aki tudósított meg a fényképészt, aki lefényképezte, majd utána ad acta tette az ügyet, mondván, hogy nem tudja megállapítani, ki vonult fel. A szervezőket, úgy tűnik, elfelejtették megkérdezni. Azt kell önöknek mondanom, hogy sokak szerint önök azért hagyják most újra a neonácikat felvonulni, mert politikai érdekük van benne, mert ezzel akarják bizonyítani, hogy az új vezetés alatt nincs rend a fővárosban. De szeretném jelezni, hogy nem fog sikerülni, nem tudják átverni a budapestieket. Ők is tudják, hogy önöket terheli a neonácik randalírozása miatt az erkölcsi, politikai és jogi felelősség. Köszönöm szépen. [[Taps a DK soraiból.]]
Köszönöm szépen, képviselő úr. Egyperces viszonválasz illeti meg miniszter urat is. Parancsoljon, miniszter úr!
Ugyan látom a hajlamot a különböző állampárti utódszervezetekben, hogy továbbra is ítélkezzenek és büntetőeljárásokat folytassanak le, de jó, hogy ezt nem teszik, mert képviselő úr például nincs tisztában a kihallgatás meg a tanúmeghallgatás közötti különbséggel, és az elég zavaró lenne, ha a büntetőeljárást is önök folytatnák le. Még egyszer mondom, amíg ebben az országban polgári kormány van, addig az erőszak-monopólium az államot illeti meg, semmilyen jogellenes félelem- vagy gyűlöletkeltő cselekmény nem maradhat megtorlatlanul. A konkrét esetben is ennek megfelelően kell feltárni azt, ami történt. Az egy más kérdés, hogy a képviselő úr szövetségesei körében is ezek szerint a felderítést folytatni kell, mert önök bármilyen szélsőséggel összefognak, örömmel alkotnak koalíciót, állítanak közös jelölteket. Tehát kérem, hogy ha esetleg az önök szövetségesei is látókörbe kerülnek, akkor semmilyen formában ezt személyes támadásnak a képviselő úr ne vegye se maga ellen, se a pártja ellen. Köszönöm a figyelmet. [[Taps a kormánypárti padsorokban.]]
Köszönöm szépen, miniszter úr. Tisztelt Országgyűlés! Schmuck Erzsébet képviselő asszony, az LMP képviselője, azonnali kérdést kíván feltenni a miniszterelnök úrnak: „Lesze változás a kormány környezetpolitikájában?” címmel. Tisztelt Képviselő Asszony! A miniszterelnök úr halaszthatatlan közfeladat ellátása miatt válaszadásra Gulyás Gergely Miniszterelnökséget vezető miniszter urat kérte fel. Kérdezem tisztelettel önt, hogy elfogadjae a válaszadó személyét, vagy megvárja a válasszal a miniszterelnök úr ülésteremben való jelenlétét.
Köszönöm szépen, megvárom miniszterelnök urat.
Köszönöm szépen, képviselő asszony. Miniszterelnök úrnak a következő harmadik soron következő azonnali kérdések órájában kell majd válaszolnia.Tisztelt Országgyűlés! Csárdi Antal képviselő úr, az LMP képviselője, azonnali kérdést kíván feltenni a miniszterelnök úrnak: „Mi a nemzeti érdek?” címmel. Öntől is ugyanazt tudom kérdezni, amit a képviselő asszonytól az imént kérdeztem, hogy elfogadjae a válaszadó személyét, avagy… [[Csárdi Antal: Elfogadom.]] Igen, elfogadja, nagyon szépen köszönöm. Tehát Gulyás Gergely Miniszterelnökséget vezető miniszter úr fog majd válaszolni. Öné a szó, képviselő úr.
Köszönöm szépen a szót. Tisztelt Elnök Úr! Tisztelt Miniszter Úr! Tisztelt Ház! A második világháború óta nem fordult elő, hogy a magyar kormány háborús bűnökhöz asszisztált volna, illetve nem fordult elő, hogy háborús bűnösöket támogatott volna.Tisztelt Ház! Tisztelt Miniszter Úr! Döbbenetes, amit a magyar kormány képvisel a magyar-kurd konfliktus kapcsán. [[Dr. Rétvári Bence: Magyar-kurd?]] Egyértelműen lehet látni és bizonyított, hogy népirtást támogatnak, és amennyiben kétségeik vannak ezzel kapcsolatban, akkor javaslom, hogy egyébként a NATO-szövetségeseinknek azokat a vezetőit keressék meg, akik egyértelműen kimondták, hogy Hevrin Khalafnak az egészen szélsőséges kivégzése, megkínzása ebben a tekintetben kimerítette ezt a fogalmat. A Szíriai Jövő pártnak arról a főtitkáráról beszélünk, aki nem tett mást, mint az etnikai, vallási, kisebbségi csoportok közötti megbékélésért küzdött, és akit a török milícia tagjai végeztek ki, kínoztak meg és csonkítottak meg. Nagy kérdés az, hogy mi a magyar nemzet álláspontja, és mi a magyar nemzet érdeke ebben a kérdésben, amikor önök lenyilatkozták, a magyar nemzet nevében támogatják azt a Törökországot, amely mindezt elkövette, elkövettette. Pontosan tudjuk, hogy egy ilyen háborús cselekménynek nincs más hatása, mint a migráció megugrása, és persze nem zárható ki, hogy ez az önök érdeke, hiszen a jelenlegi helyzetet nem tudják már kellőképpen belpolitikai célokra felhasználni. Köszönöm szépen.
Köszönöm szépen, képviselő úr. Kettő percre Gulyás Gergely miniszter úrnak adok szót. Parancsoljon, miniszter úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Tekintettel arra, hogy jó néhány fórumon, többek között itt a parlamentben is a kormány több tagja, beleértve a miniszterelnököt is, kellő egyértelműséggel elmondta a kormány álláspontját, én most nem szeretném ennek minden elemét megismételni, csak egy ponton hívnám fel a képviselő úr figyelmét arra, hogy ha valaki nem szeretne migrációt Európában, és nem szeretne a 2015-höz hasonló eseményeket látni Európában, akkor egy dologban biztosan támogatnia kell Törökországot, ez pedig az, hogy a több mint 3 millió ott lévő menekült bevándorló ne jöjjön tovább Európába. Ez nem vonatkozik arra, hogy bármilyen, egyébként a nemzetközi joggal nem összeegyeztethető akciót Magyarország támogatna. Az Európai Unió közös nyilatkozatát lehetővé tettük, de azt fontosnak tartjuk, hogy tegyük egyértelművé Törökország számára, hogy nekünk, Európának az az érdeke, hogy egy hasonló migrációs hullám ne ismétlődjön meg. Ha Törökország az a 3-3,5, majdnem 4 millió ember, aki ma Törökország területén van, részben Szíriából jött, és valóban ott menekültnek minősül, részben pedig bevándorlóként van ma Törökországban, elindul Európa felé, az sokkal nagyobb tragédia lesz Európa számára, mint ami 2015-ben történt. Ha ezt ön nem akarja, akkor nem a kormányt kell megvádolnia e tekintetben a miatt az állásfoglalás miatt, amit ebben az ügyben tettünk, hanem esetleg az Európai Unió olyan országait, amelyek a törökökkel való egyezmények, köztük a menekültek támogatására vonatkozó egyezmények felmondását sürgetik. Tehát a magyar álláspont teljesen világos volt, a magyar Alaptörvény egyébként egyértelmű eligazítást ad a tekintetben, hogy a magyar állam nem fogadja el a háborút mint az államok közötti vitás konfliktusok feloldását, ugyanakkor látni kell, hogy az a nemzeti és az európai érdek, hogy a 2015-ös események főleg többszörös hatással, többször annyi emberrel ne ismétlődjenek meg. Köszönöm a figyelmet. [[Taps a kormánypárti padsorokban.]]
Köszönöm szépen, miniszter úr. Egyperces viszonválaszra Csárdi Antal képviselő úré a szó. Parancsoljon! [[14.20]]
Köszönöm szépen a szót. Önök csúsztatnak, hazudnak és csúsztatnak. Azt a Törökországot elítélő EP-nyilatkozatot akkor írták alá, amikor kilátásba helyezték, hogy önöket a saját pártcsaládjukból úgy fogják kipenderíteni, hogy a Holdról is szabad szemmel lehet majd látni. Ezután támogatták önök ezt a nyilatkozatot. S valószínűleg önök az egyetlen politikai közösség a világon, akik azt gondolják, hogy háborús cselekmények támogatásával lehet csökkenteni a migrációt. Eszméletlen! Nem találok szavakat! Azt gondolom, egészen egyértelmű, hogy önök mellébeszélnek. Illetve ha nem beszélnek mellé, akkor, gondolom, számíthatunk majd Erdoğan elnök úr magyarországi látogatása során egy olyan, a KDNP, illetve a kormány által megfogalmazott nyilatkozatra, amelyben elítélik azokat a cselekményeket, amelyekről a mai felszólalásomban beszéltem. Ha erre egyértelmű választ kapnék, az nagyon megtisztelne. Köszönöm szépen.
Köszönöm szépen, képviselő úr. Egyperces viszonválasz illeti meg a miniszter urat is. Parancsoljon!
Köszönöm szépen a szót. Tisztelt Képviselő Úr! Nem akarom önt személyében semmiféleképpen sem bántani, de elvárható lenne, hogy ha ön itt egy azonnali kérdést fel kíván tenni a miniszterelnöknek, akkor legalább egy újságolvasó tájékozottságával rendelkezzen abban az ügyben, amiben felszólal. Ugyanis amire én hivatkoztam, az nem az európai parlamenti szavazás volt, hanem az a közös nyilatkozat, amit az Európai Unió adott ki jóval korábban, hetekkel korábban, mint ahogy az európai parlamenti szavazásra sor került. Miután a külügyi kérdésekben teljes egyhangúságra van szükség, ezért magyar hozzájárulás nélkül ezt a nyilatkozatot kiadni nem lehetett volna. Ilyen értelemben tehát mi csatlakoztunk egy közös európai állásponthoz, annak a különvéleményünknek a fenntartásával, hogy Törökország szerepe ma Európában igenis stabilizáló tényező, annak ellenére, hogy Törökország Európa határán fekszik, és az Európai Unió úgy folytat évtizedek óta csatlakozási tárgyalásokat Törökországgal, hogy reális belépési alternatívája az országnak a mai napig sincsen. De ettől még az, hogy Európában ne ismétlődjenek meg a korábbi, a 2015-öshöz hasonló állapotok, ahhoz tekintettel kell lenni Törökország helyzetére és az ott ma is élő több mint 3 millió menekültre és bevándorlóra. Köszönöm szépen. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Kocsis-Cake Olivio képviselő úr, a Párbeszéd képviselője, azonnali kérdést kíván feltenni a Miniszterelnökséget vezető miniszternek: „Mennyibe fog még fájni a magyar embereknek az urizálás a Várban?” címmel. Parancsoljon, képviselő úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Miniszter Úr! A Pénzügyminisztérium Várba költözésének a költsége a tervezett 26 milliárdról most már majdnem a duplájára, 47,5 milliárdra rúghat. Összességében a kormányzati negyed kialakítása több mint 200 milliárdba fáj az adófizetőknek. Tehát miközben a kórházakba a betegek viszik a gyógyszereket, a különböző felszereléseket, miközben az állami dolgozók, pedagógusok, rendőrök, tűzoltók azért túlóráznak, hogy rendesen meg tudjanak élni, aközben a kormány a Várban urizál, Gundel-reggelit eszik. De ha a városüzemeltetésről beszélünk, akkor a 47 milliárd a tízszerese annak, amit mondjuk, Budapest egy évben fővárosi közparkok fenntartására költ. Az összes közparkunk ragyoghatna, csilloghatna. Ráadásul a Pénzügyminisztérium állományának mindössze a fele fog itt dolgozni, tehát nem szabadul föl más épület, s logisztikailag is problémás lesz egy kettészakított minisztérium. Az építkezés már most megnehezíti a Vár életét, az itt dolgozó ezer ember forgalma pedig nagy közlekedési kihívást fog jelenteni. Tehát amellett, hogy elég drága ez az urizálás, a Vár kulturális, turisztikai és közösségi funkciója mellé még kormányzati funkciót is kap, így állandó konfliktusokhoz fog vezetni ez a jövőben. Kérdéseim tehát: mennyibe fog még az urizálás kerülni az adófizetőknek? Mit terveznek még a Várban építeni? És ahogy a miniszterelnök kijelentette, hogy a főváros vezetésének támogatása nélkül nem épülhet meg semmi, ugyanez az elv érvényese a kormányzati negyedre is, azaz a kormány egyeztetni foge a fővárossal, illetve az új I. kerületi polgármesterrel például a Pénzügyminisztérium odatelepítéséről is? Köszönöm a válaszát.
Köszönöm szépen, képviselő úr. Gulyás Gergely miniszter úrnak adom meg a szót. Parancsoljon, miniszter úr!
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Először is egy pontatlanságot szeretnék kiigazítani. Ön azt mondta, hogy a Pénzügyminisztérium nem teljes állománya fog a Várba felmenni, ezért még csak egy épület sem szabadul fel. Az első állítás igaz, a második nem, hiszen a Pénzügyminisztériumnak a teljes állománya most sincs a Pénzügyminisztérium épületében, mert az európai uniós részekkel foglalkozó kollégák a Váci úton vannak, és ez marad így. Tehát ha ön a kötelező demagógiát félreteszi, és azt próbálja meg egymás mellé tenni, hogy mennyit nyer a magyar állam azzal, hogy ha a kormány az V. kerületből kiköltözik, ezeket az ingatlanokat hasznosítani lehet, amelyek egyébként a turisztikai forgalmat is jelentős mértékben növelni tudják, növelhetik megfelelő hasznosítás esetén, vagy akár csak ezeknek az épületeknek az értékesítésével milyen bevételre tehet szert, akkor közel egyenlőségjel tehető még a Pénzügyminisztérium költözése mögé is. Ráadásul nem arról van szó, hogy valami újat találtunk volna föl, a Pénzügyminisztérium régi, hagyományos épületébe költözik majd most vissza a minisztérium, és a József nádor téri épület semmivel nincs kevésbé exkluzív helyen, mint a Várban a Szentháromság téri épület. Ami az egyeztetésre vonatkozó igényt illeti: több alkalommal nyilatkoztunk arról, hogy a fővárosi fejlesztéseknél a főpolgármesterrel, illetve Budapest Főváros Közgyűlésével szeretnénk együttműködést kialakítani. Két olyan terület van ma Budapesten, amihez nincs köze a fővárosnak, de ez a választás eredményétől független, ez a Várnegyed egy szűk része, a kormányzati negyed, illetve a Kossuth tér. Ez évek óta így van, hiszen a törvények efölött fővárosi vagy kerületi hatáskört nem tesznek lehetővé érvényesíteni. Úgyhogy ez az a két terület, amelyekbe a fővárosnak pillanatnyilag nincs beleszólása, de ha a főpolgármester úrnak karakteres véleménye van, mi szívesen meghallgatjuk őt. Köszönöm. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Kocsis-Cake Olivio képviselő úré a szó. Parancsoljon!
Köszönöm a szót. Tisztelt Miniszter Úr! Arra nem válaszolt, hogy mennyibe fog még kerülni és mit terveznek ott. Erre majd a későbbiekben jó lenne választ kapni. Az örömteli hír, hogy úgy gondolják, hogy akkor a jelenlegi épület hasznosulni fog a József nádor téren. Kíváncsian várjuk, hogy hogyan fog ez hasznosulni. Mi azt javasoljuk, hogy ne kárpitokra és kerámiákra költsenek el félmilliárd forintot, mert ez urizálás. Sokkal inkább azzal foglalkozzanak, ami a kormány dolga: emeljék a tanárok, az állami alkalmazottak fizetését, növeljék a szociális kiadásokat, és tegyenek az ellen, hogy a klímavédelem Magyarországon végre valós legyen, és ne csak beszéljenek róla. Köszönöm.
Köszönöm szépen, képviselő úr. Egyperces viszonválaszra miniszter úré a szó. Parancsoljon!
Megköszönöm képviselő úrnak, hogy nem számolta át lélegeztetőgépekre a különböző budapesti fejlesztéseket. Szeretnék csupán arra emlékeztetni, hogy egyszer volt már egy kormány, amelynek egyik pártja ezt egy választási kampányban megtette, majd utána csődbe vitte és tönkretette az országot. Úgy gondolom, ha valaki méltányosan értékeli az elmúlt éveket, akkor azt mondhatjuk, hogy a rendszerváltozás óta soha nem volt olyan, hogy ez most már a hetedik év, amikor folyamatos a gazdasági növekedés, és talán a negyedik olyan év lesz, amikor 10 százalék fölötti béremelkedés van az országban. Természetesen egy alacsonyabb bázisról indulunk, Magyarország természetesen ma is az Európai Unió szegényebb országai közé tartozik, de kár elvitatni azt, hogy mindazokra a fejlesztésekre, amelyek egy részét önök kétségbe vonják, úgy kerül sor, hogy mindeközben Magyarországon az elmúlt években a gazdaság jól teljesített, és az életszínvonal is növekedett. Nincsenek illúzióim azzal kapcsolatosan, hogy az a demagógiaverseny, ami az ellenzéken belül már korábban megindult, és úgy tűnik, hogy a fővárosi eredmények további biztatást adtak ahhoz, hogy ez folytatódni fog, de mégis szeretném legalább a tényszerűség minimumának a figyelembevételére kérni. Azt pedig örömmel mondjuk, hogy mi természetesen a klímavédelem ügyében is szívesen működünk együtt az új fővárosi vezetéssel, és azt reméljük, hogy lesznek olyan pontok, ahol Budapest fejlesztésében valóban együtt tudunk előrelépni. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Kovács Sándor képviselő úr, a Fidesz képviselője, azonnali kérdést kíván feltenni a Miniszterelnökséget vezető miniszternek: „Milyen biztosítékai vannak a helyi önkormányzatok törvényes működésének?” címmel. Parancsoljon, képviselő úr, öné a szó.
Köszönöm szépen. Tisztelt Elnök Úr! Tisztelt Ház! Tisztelt Miniszter Úr! A mostani helyhatósági választások a kampányban a közbeszéd állapotát sajnos tovább süllyesztették. Sajnos nem mehetünk el amellett, hogy a Gyurcsány Ferenc által pénzelt ellenzéki összefogás egy olyan méltatlan jelöltet támogatott, mint Lackner Csaba, aki a nyilvánosságra került hangfelvételek alapján arról híresült el, hogy strómanok felhasználásával, jogtalan módon tett szert magáncélú anyagi haszonra. [[14.30]] Lackner Csaba a kikerült hangfelvételek alapján azzal dicsekedett, hogy kerületi képviselőként hogyan lehet évi minimum százmillió forint nettó árbevételre szert tenni törvénytelen úton. Szerinte, amelyik képviselő erre nem képes, az tehetségtelen s egyszerűen botor. A közzétett hanganyagból az is kiderül, hogy 200-250 millió forint nagyon gyorsan elkölthető, főleg azoknak az embereknek, akik hozzá vannak ehhez az életmódhoz szokva. S még ezek után az elhangzottak valódiságát egytől egyig tagadja a mai napig is. A kispesti polgármester, Gajda Péter és az MSZP országgyűlési képviselője, Kunhalmi Ágnes is egyenesen visszautasították a vádakat. Mindezek ellenére október 25-én a szocialisták elnöke a Facebook-oldalán csak annyit nyilatkozott, idézem: „Lejárt a határidő.” Ezzel ő maga is egyértelművé tette, hogy nem hajlandó egy lapon szerepelni Lackner Csabával. Világossá kell tenni tehát mindenki számára, hogy Magyarországon senki sem idézheti elő a helyi közélet romlását, és ezzel együtt pedig nem akadályozhatja a helyi önkormányzatok működését következmények nélkül. Az elhangzottakra tekintettel kérdezem tisztelt miniszter urat, hogy milyen biztosítékai vannak a helyi önkormányzatok törvényes működésének. Köszönöm megtisztelő válaszát. [[Taps a kormánypártok soraiban.]]
Köszönöm szépen, képviselő úr. Megadom a szót Gulyás Gergely miniszter úrnak a válaszra. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Valóban, azzal szembesültünk a választási kampányban, hogy a budapesti XIX. kerület egyik önkormányzati képviselője egyértelmű beismerő vallomást tett. Az egy más kérdés, hogy utána a saját polgármesterének mintegy két hétbe telt a jó minőségű felvételről felismerni saját képviselő-testületének egyik, évek óta a saját frakciójához tartozó tagját. Ez sokat elmond arról egyébként, hogy mi a viszonyulása a XIX. kerületi szocialista frakciónak, illetve a szocialista vezetésnek a korrupcióhoz. Úgy látjuk, a hét végén az egyértelművé vált, hogy a Szocialista Párt tovább fogyatkozik, hiszen attól talán nem lett gyengébb, hogy kizárták ezt a képviselőtársukat a pártból, vagy kezdeményezték a kizárását, egyidejűleg Botka polgármester úr pedig kilépett, tehát úgy látjuk, hogy mind vidéken, mind pedig Budapesten a Szocialista Párt fogyatkozik. [[Közbeszólás az MSZP soraiból: Csak Győrben nem!]] A konkrét ügy kapcsán pedig csak annak a reményünknek tudunk hangot adni, hogy jó lenne, ha azokban az önkormányzatokban, ahol most szocialista vagy baloldali polgármester került hatalomra, nem látnánk ezt a gyakorlatot, ezt a hangfelvétel alapján általánosnak és természetesnek tűnő gyakorlatot megvalósulni. Abban pedig szintén bízunk, hogy ugyanúgy, ahogy az ügyészség más esetben, akár kormánypárti politikusokkal szemben is eljár, ebben az esetben is reméljük, hogy a büntetőeljárás feltárja azt a működési módot, ami egy önkormányzati képviselőnek lehetőséget ad arra, hogy ilyen mértékű korrupciós pénzekre tegyen szert, mint amiről a szocialista képviselő a hangfelvételen beszélt. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Egyperces viszonválasz illeti meg Kovács Sándor képviselő urat. Parancsoljon, képviselő úr!
Köszönöm szépen, miniszter úr, de én továbbra is azt kérném, hogy a kormány legalább a kormányhivatalokon keresztül azt a fajta régi bevett szocialista vagy liberális gyakorlatot próbálja meg felügyelni, ami a hitelek felvételét jelenti, hiszen ezek az önkormányzatok vajon neme kezdenek újra eladósodni [[Dr. Brenner Koloman, Z. Kárpát Dániel: Nem kezdeneke el!]] hiszen a statisztikákból, az átadási jegyzőkönyvekből az derül ki, hogy a fideszes polgármesterek által vezetett városok pozitív számlaegyenleggel adták át a városokat. Nagy az esély arra, hogy ezek a korrupciógyanús ügyek azokból a hitelekből lesznek fedezve, amik az ellenzéki polgármesterek által vezetett városok hitelfelvételéből finanszírozhatók. Köszönöm szépen. [[Szórványos taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg miniszter urat is. Parancsoljon, miniszter úr!
Köszönöm szépen. Az átadás-átvétel során a kormányhivatalok ellátták azt a feladatot, amelyet a törvény az ő hatáskörükbe utal. Azt tudom mondani, hogy valóban, csak Budapesten több mint 90 milliárd forintos tartalékkal adták át a kormánypárti polgármesterek azokat a kerületeket, ahol most ellenzékiek nyertek. A kiindulási alap tehát kiváló, azt reméljük, hogy nem a csődben kell újra visszavenni ezeket a kerületeket, mint ahogy annak idején kellett, és azt reméljük, hogy az a felelős gazdálkodás, ami az elmúlt években megvalósult, az ezt követően is ezeket a kerületeket jellemezni fogja.Az Alaptörvény elfogadásakor nagyot léptünk előre a tekintetben, hogy mindenféle következmény nélküli eladósodásra ne kerülhessen sor az önkormányzatoknál, ezért kell ma a kormányhivataloknak, illetve a kormánynak engedélyezni a hitelfelvételt. Ma semmi ok nincs hitelfelvételre a fővárosi kerületeknél, hiszen látjuk azt a jelentős tartalékot, amellyel szinte az összes kerület átadta az új vezetésnek a megbízatást. Azt reméljük, hogy ők gyarapítani fogják ezt a vagyont, és nem azt az eljárást tapasztaljuk és nem azt az eljárásmódot láthatjuk majd, amelyet az ön által is említett videón megismerhettünk. Köszönöm. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Z. Kárpát Dániel képviselő úr, a Jobbik képviselője, azonnali kérdést kíván feltenni. a pénzügyminiszternek: „Mennyire hiteles a Kormány politikája?” címmel Tisztelt Képviselő Úr! Tájékoztatom önt, hogy miniszter úr halaszthatatlan közfeladat ellátása miatt a válaszadásra Tállai András államtitkár urat jelölte ki. [[Z. Kárpát Dániel: Elfogadom.]] Látom, hogy képviselő úr elfogadja a válaszadó személyét. Öné a szó, képviselő úr, parancsoljon!
Tisztelt Elnök Úr! Tisztelt Ház! Bár államtitkár úr a múlt héten barátkozni próbált velem, és tegező viszonyban a „Ne szakmaizzál, te!” kifejezéssel próbálta értésünkre juttatni azt, hogy szakmailag nem ért egyet velünk, államtitkár úr, mivel mi nem jóbarátok vagyunk, hanem ön egy államtitkár, én pedig egy képviselő vagyok, aki mögött szavazatok ezrei vannak [[Dr. Rétvári Bence: Államtitkár úr mögött meg tízezrek!]] megpróbálom még egyszer a lehetetlent, és igyekszem szakmai választ kicsikarni egy nagyon egyszerű kérdésre. Azon egyszerű kérdésre, hogy miközben bérnövekményről beszél Magyarországon államtitkár úr is és minisztere és bár sajnálatos módon még ezzel is a régió tekintetében sereghajtók vagyunk, ha a vásárlóerőt vizsgáljuk , szeretném megjegyezni önnek, hogy a kafetériaelemek, tehát a kedvezményes adózású munkáltatói juttatási lehetőségek kivéreztetése, amit önök ezzel az évvel elkövettek, valóban vezet oda, hogy emberek bruttó bére növekszik, hiszen önök megszüntettek egy kafetériaelemet, mondjuk, az utazási bérletre vonatkozó támogatást, a mobilitási célú lakhatási támogatást, a diákhitel-támogatás kedvező adózását is megszüntették, ahogy a lakáscélú támogatásét is, amely lakásszerzéshez, -építéshez, -felújításhoz adott munkáltatói hozzájárulásnak számított. Ezek megszüntetésével a jobb érzésű munkaadók természetesen beépítették a dolgozó bruttó bérébe ezt a korábban kafetériaformában adott juttatást, de államtitkár úr, ezt eladni úgy, hogy a munkáltatók maguktól és szépen növelik azokat a béreket, amelyekből a magyar embereknek mindenféle lakhatási és létfenntartási költségeiket kellene ugyanúgy fedezniük, egyszerű statisztikai szemfényvesztés. Arra szólítom fel tehát önöket, és a kérdésem is erre irányul, hogy a kedvezményesen adózó kafetériaelemeket állítsák vissza, a lakáscélú támogatás, a diákhitel-támogatás, az utazási támogatási formák továbbra is úgy kellene hogy adózzanak, hogy kedvezményes módon tudja a munkáltató ezzel a munkavállalót ösztönözni egy olyan bérszínvonal mellett, amely Európában vásárlóerőt tekintve az egyik legalacsonyabb és régiós viszonylatban is kezd elmaradni. Önöknek kutya kötelességük lenne mindezeket a módosításokat visszavezetni, és azt vizsgálni az ellenzékkel együtt, hogy hogyan lehet segíteni tipikus élethelyzetben lévő tipikus magyar embereken, nem csak a felső középosztálytól fölfelé, tehát ahogy önök teszik. Várom érdemi válaszát. [[Taps a Jobbik soraiban.]]
Köszönöm szépen, képviselő úr. A válaszra Tállai András államtitkár úrnak megadom a szót. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Ha ön figyeli a magyarországi gazdasági folyamatokat, és azzal tudna azonosulni, úgy, ahogy az előző válaszomban elmondtam, hogy ugyanúgy, mint a nemzetközi hitelminősítők, az IMF vagy az OECD, vagy maga éppen az Európai Unió, akkor láthatná, hogy azok a gazdasági eredmények, amelyek a gazdasági növekedésben mutatkoznak meg elsősorban, azok igenis lecsapódnak az embereknél is. Persze, azt mindig lehet mondani, hogy ez még nem elégséges, ezt még növelni kell. Pontosan ez a kormányzati politika célja: nagyobb gazdasági növekedés, még az Európai Uniónak a négyszeresét is meg kell hogy haladja a gazdasági növekedés, és a megtermelt növekedésből jut az embereknek jövedelem, jut az embereknek mindenféle juttatás. Az, hogy ön most bírálja a kormányzatnak azt a politikáját, amely szerint a kafetériaelemek megszűntek, akkor ön nem veszi azt figyelembe, hogy ezzel szemben viszont az emberek reáljövedelme, azaz hogy valójában az elért jövedelmük mögött milyen vásárlóerő van, mennyi szolgáltatást és árut tudnak megvásárolni, nem veszi figyelembe, hogy ez évek óta jelentősen és évről évre nagyobb mértékben növekszik. [[14.40]] Hiszen ennek az eredménye az, hogy a kiskereskedelmi forgalom évente 5-6 százalékkal növekszik, ami azt jelenti, hogy az emberek egyre többet tudnak vásárolni, de a tartós fogyasztási cikkek eladásának a statisztikai mutatója is ezt jelzi. Teljes egészében alá van támasztva a kormányzatnak az a politikája, amely szerint kisebb adóval, kisebb személyi jövedelemadóval ami most mindössze 15 százalék, az Európai Unióban a második és kevesebb élőmunkateherrel igenis valós és jelentős jövedelemnövekményt és ezáltal életszínvonal-növekményt lehet Magyarországon elérni. A kormány ezt a politikát folytatja. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Z. Kárpát Dániel képviselő úré a szó. Parancsoljon!
Államtitkár úr, nem igaz! Egész Európa tekintetében Magyarország vásárlóerő-paritáson a sereghajtók között áll. Államtitkár úr, olvassa ön is a napi sajtót, én nagyon jól tudom önről. Olvasta ön is tegnap, hogy Bukarest megelőzte Budapestet a vásárlóerő viszonylatában [[Gréczy Zsolt: Szégyen!]] , és ennek mérése alapján szégyen és gyalázat, hogy miközben önök kényeztetik a multinacionális cégeket, és a magyar gazdasági növekmény nagyját sajnálatos módon inkább ezek az agyonkedvezményezett cégek állítják elő, nem pedig a kivéreztetett magyar kis és közepes méretű vállalkozások, a magyar bérek színvonala regionális viszonylatban is leszakadóban van. Ha a magyar minimálbért euróban mérjük, a legalacsonyabb adatot találjuk az egész környéken. A lengyel bér 31 százalékkal, 2020-ra a szlovák 20 százalékkal, a cseh 12 százalékkal magasabb, és bár a román minimálbér még 2 százalékkal alacsonyabb, vásárlóerőn, tehát ha azt vizsgáljuk, hogy mit lehet abból a pénzből megvásárolni, sajnos még ez is erősebb adat a magyarnál. Szedjék tehát össze magukat, mert ez nagyon kevés lesz, és a magyar emberek a bőrükön, a pénztárcájukon érzik, hogy amit ön itt elmondott, az szemfényvesztésnek is kevés, a hazugság jelzőt pedig egész egyszerűen kiállná. [[Taps a Jobbik soraiban.]]
Köszönöm szépen, képviselő úr. Egyperces viszonválasz illeti meg az államtitkár urat is. Parancsoljon!
Tisztelt Elnök Úr! Tisztelt Országgyűlés! Tisztelt Képviselő Úr! Néhány percen belül az önök frakciójában már a második olyan képviselő szólal fel, aki egyszerűen lebecsüli a magyar emberek teljesítményét [[Közbeszólások a Jobbik soraiból. Gréczy Zsolt közbeszól. Az elnök csenget.]] lebecsüli a magyar gazdaságnak a teljesítményét, lebecsüli a magyar munkavállalóknak a teljesítményét. De hát a számok akkor is számok maradnak, ha ön indulatosan hetente elmondja azt, hogy Magyarországon nem növekednek a jövedelmek. [[Z. Kárpát Dániel közbeszól.]] Növekednek, és ha ön választhat, hogy Bukarestben akar élni vagy éppen Budapesten akar élni, akkor valószínűleg mégis Budapestet választja [[Z. Kárpát Dániel: Ennek egész más az oka…]] és nem pedig Bukarestet, amit most földicsért, nem tudom, milyen magasságokba. Én azt gondolom, hogy a kormány politikája igenis helyes úton van, a tartós növekedés alapját kell megteremteni, amit a kormány adócsökkentésekkel és más intézkedésekkel megteremtett, és ez alapozza meg igenis a magyar emberek jövedelme növekedésének és az egzisztenciájának a javulását is. Ezen az úton maradunk, és nem azon, amit ön követel. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Juhász Hajnalka képviselő asszony, a KDNP képviselője, azonnali kérdést kíván feltenni a külgazdasági és külügyminiszternek: „Az idei Víz Világtalálkozó milyen eredményeket hozott a hazai, illetve a nemzetközi vízdiplomácia tekintetében, és az esemény hogyan járult hozzá a globális vízválság kezeléséhez?” címmel. A miniszter úr halaszthatatlan közfeladat ellátása miatt Menczer Tamás államtitkár urat bízta meg a válasszal. [[Jelzésre:]] A képviselő asszony jelzi, hogy elfogadja a válaszadó személyét. Öné a szó. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Államtitkár Úr! Az élet egyik legfontosabb alapfeltétele a víz. A Föld felszínének mintegy háromnegyed részét is víz borítja, ezért is nevezzük a Földet kék bolygónak. A földi víztömeg több mint 97 százaléka a világ óceánjaiban és tengereiben található sós víz. A Föld édesvízkészleteinek nagy részét képező felszíni édesvizek döntő része fagyott állapotban van jelen, bolygónk gleccsereiben, illetve állandó hó- és jégborította területein. Mindez azt jelenti, hogy az emberiségnek és élővilágunk azon részének, amelynek életben maradása a felszíni édesvizektől függ, bolygónk összes vízkészletének mindössze 0,02 százalékán kell megosztoznia. Jelenleg a Föld több mint 7,5 milliárd lakosából 2,3 milliárd már most sem jut elegendő vízhez, és az ENSZ-becslések szerint 50 év múlva 40 százalékkal többen, mintegy 10,5 milliárdan élnek majd a Földön, a vízkészlet azonban ezen idő alatt is folyamatosan csökken. Szakértők az államközi konfliktusokat tekintik az első számú globális kockázatnak, hatásukat tekintve azonban a vízügyi problémák jelentik a legnagyobb kockázatot már évek óta, ahogy az több felmérésből is felolvasható és kiolvasható. Tisztelt Államtitkár Úr! Budapesten immár harmadszorra került megrendezésre a napokban a víz-világtalálkozó. A konferencia fő eseménye a kiemelt előadók részvételével zajló tematikus plenáris ülés volt, melynek szekciói a vízzel kapcsolatos kihívásokat, kiemelten a „sok víz, kevés víz, szennyezett víz” hármas okozta problémákat és azok szociális, gazdasági, környezeti és politikai következményeihez kapcsolódó kérdéseket vitatták meg. A víz-világtalálkozó a Budapest-felhívásban hangsúlyozza, hogy vízbiztos jövőt kell teremteni, új vízkultúrát építeni az innovatív technológiák segítségével és minden szektor szereplőjének az együttműködésével. A záródokumentumokban meghatározottakra tekintettel kérdezem tisztelettel az államtitkár urat: az idei víz-világtalálkozó milyen eredményeket hozott a hazai, illetve a nemzetközi vízdiplomácia tekintetében, és az esemény hogyan járult hozzá a globális vízválság kezeléséhez? Köszönöm a megtisztelő válaszát. [[Taps a kormánypártok soraiban.]]
Köszönöm szépen, képviselő asszony. A választ Menczer Tamás államtitkár úrtól halljuk. Parancsoljon, államtitkár úr!
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! Köszönöm, hogy ezt a fontos kérdést behozza ide az Országgyűlésbe. Szívesen jelenteném, hogy a harmadik víz-világtalálkozón megoldottuk az összes ilyen típusú problémát, de természetesen és sajnálatos módon ezek sokkal bonyolultabbak és sokkal hosszabb távú megoldást igényelnek, mint hogy ilyen gyorsan végezni tudnánk velük, de mindent megpróbáltunk ennek érdekében. Mert önnek teljesen igaza van: a víz egy olyan kérdés, ami összeköt minket, és a Föld vízkészleteit együtt használjuk, tehát vagy együtt tudjuk ezeket a problémákat megoldani, vagy együtt fogunk elbukni, amikor a víz mennyiségéről és minőségéről van szó. Az is igaz, hogy ösztönözni kell a vízgazdálkodással kapcsolatos beruházásokat, elsősorban is azokat, amelyek segítik a vízbiztonság növelését. Éppen ezért az idei világtalálkozón a korábbinál nagyobb hangsúlyt helyeztünk a megvalósításra, ezért kapott kiemelt szerepet a szakkiállítás, amelyen a magyar vízipar bemutatkozhatott. A magyar vízipar jelentőségét, illetőleg a probléma súlyát is mutatja egyébként az, hogy ma a világon 2,2 milliárd embernek nincs megbízható hozzáférése biztonságos ivóvízhez, illetőleg 1,8 milliárd ember csak szennyezett ivóvízhez jut hozzá. Nemcsak a regionális és nemzetközi vízügyi viták, hanem a lokális vízválságok is konfliktusforrásokká válhatnak. Mi azt valljuk, hogy a segítséget kell odavinni, ahol a baj van, és éppen ezért ott kell fejlesztéseket végrehajtani, ahol ezek a vízzel és vízgazdálkodással, ivóvízzel kapcsolatos problémák fennállnak. Éppen ezért Magyarország négy földrészen, Ázsiában, Afrikában, Dél-Amerikában és Európán belül a Nyugat-Balkánon folytat aktív nemzetközi fejlesztési tevékenységet azzal a céllal, hogy a fejlődő országok felzárkóztatásának felgyorsításához hozzájáruljunk, így az elvándorlást, a migrációt is fékezni tudjuk. Nagyon egyszerű a képlet: amikor emberhez méltó életkörülményekről beszélünk, akkor nyilván a víz az első. Ha van víz, ott tudnak maradni, ha nincs víz, el fognak jönni. Tehát a törekvéseink természetesen nemzetközi partnereinkkel együtt ebbe az irányba mutatnak. Köszönöm, hogy meghallgattak. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Juhász Hajnalka képviselő asszonyé a szó. Parancsoljon!
Köszönöm az államtitkár úr részletes válaszát. Valóban, a víz az egyik legfontosabb stratégiai erőforrásunk, ezért különösen nagy gondot kell fordítani ennek a kincsünknek a megóvására. De az is nyilvánvaló, hogy a felszíni vizeinknek, a folyóvizeinknek csak Magyarországra vonatkozó kezelése nem megoldás, éppen ezért teljes körű nemzetközi összefogás szükséges azért, hogy ezt fenn tudjuk tartani. Bízom benne, hogy a kormányzat nemcsak a hazai vízbázisunk megőrzésére törekszik, hanem támogatja azokat a nemzetközi együttműködéseket is, amelyek az édesvíz megóvása érdekében szükségesek. Nagyon szépen köszönöm. [[Taps a kormánypártok soraiban.]]
Köszönöm szépen, képviselő asszony. Egyperces viszonválasz illeti meg az államtitkár urat is. Parancsoljon, államtitkár úr!
Köszönöm szépen a szót. Természetesen támogatjuk, képviselő asszony, ezt mutatja egyebek mellett ez a budapesti víz-világtalálkozó is, aminek egyébként a súlyát mutatja, hogy kiemelt volt az érdeklődés: 118 országból több mint 2400-an regisztráltak. A konferencián a világpolitika döntéshozói, vízügyi szakemberek, tudósok, valamint a finanszírozási intézmények képviselői együttesen és a legmagasabb szinten foglalkoztak a globális vízválság megelőzésével és a vízügyi problémák rendezésével. [[14.50]] Még egy kicsit visszatérve saját házunk tájára, mert bár önnek természetesen igaza van abban, hogy a víz nem áll meg a határon, és itt egy nemzetközi kérdésről és kihívásról van szó: ez bennünket is érint természetesen. Egyfelől ez egy nemzetközi kérdés, ugyanis a hazai vizek több mint 90 százaléka határon túlról érkezik, így kiszolgáltatottak vagyunk a víztisztasággal, a vízszennyezésekkel kapcsolatban. Egy másik adat, hogy a csapadék éves mennyisége ugyan összességében nem változott, de rövidebb idő alatt nagyobb mennyiségű csapadék hullik. És bár nálunk a vízmennyiség felülmúlja nagyon is, tizenegyszeresen a vízszegénységi küszöböt, de az ország területének csaknem a 10 százalékát mégis az elsivatagosodás fenyegeti. Tehát sok probléma és kihívás van magyar és nemzetközi szinten is. A legfontosabb, a politikai akarat és a finanszírozási háttér összerakása egy fontos és nagyon nagy kihívása a következő időszaknak. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Harangozó Tamás képviselő úr, az MSZP képviselője, azonnali kérdést kíván feltenni a belügyminiszternek: „Mi lesz veled Vágóhíd utca?” címmel. Tisztelt Képviselő Úr! Miniszter úr halaszthatatlan közfeladat ellátása miatt Kontrát Károly államtitkár urat bízta meg a válaszadással. Tisztelettel kérdezem, hogy elfogadjae a válaszadó személyét. [[Dr. Harangozó Tamás jelzésére:]] Igen, elfogadja. Tisztelt Képviselő Úr! Öné a szó, parancsoljon!
Köszönöm a szót, elnök úr. Tisztelt Államtitkár Úr! Tisztelt Országgyűlés! A Vágóhíd utcai rendőrségi objektum lassan 30 éve közmegbecsülésnek örvend, és főleg a rendvédelmi szervek dolgozói között nagyon közismert intézmény, hiszen sport- és rekreációs lehetőségen túlmenően, a különböző szervezetek nyugdíjasklubjain át egyébként nagyon szép gesztusként minden évben a rendőrárvák műsora és az ő karácsonyi ajándékozásuk is ezen az objektumon zajlik. Legalább ennyire fontos, hogy a jogszabályban előírt éves fizikai felmérését, ha jól tudom, de javítson ki, államtitkár úr, a közel 15 ezer Budapesten és környékén állományban lévő rendőrnek is ezen az objektumon kell teljesítenie minden évben, amit törvény ír elő, annak részleteit pedig rendelet szabályoz. Most ehhez képest elég furcsán veszi ki magát az a hír, ami hozzám több helyről eljutott, államtitkár úr és miután semmilyen nyilvános információ ezzel kapcsolatban nem elérhető sem a Belügyminisztérium, sem a rendőrség honlapján, ezért önhöz fordulok , ami azt mondja, hogy ennek az objektumnak egy jó részét eladták vagy átadták másnak. Különböző pletykák jelentek meg arról a szervezeten belül, hogy ez az OTP ingatlanfejlesztésének a része lesz, vagy éppen a Fradi kérte el ezt a területet, de tény és való, amit a saját szememmel is láttam, mert ezek után elmentem, államtitkár úr, megnézni, hogy az atlétikai pálya ezen a területen belül teljesen fel van túrva, le van kerítve, és a továbbiakban nem használható legalábbis jelenleg ennek az objektumnak a részeként. Így egyébként nem tudják teljesíteni a kollégák azt sem, ami a törvényben elő van írva, hiszen az éves fizikai felmérés részeként azon a területen is kötelességük lenne bizonyos dolgokat teljesíteni. Kérdezem tehát államtitkár urat, igaz-e, hogy ez a terület el lett adva vagy más tulajdonába került. Ha igen, akkor kinek és miért? Ha nem, akkor pedig legyen kedves válaszolni, hogy mi az oka ennek a beavatkozásnak, és meddig fog ez tartani. Várom válaszát.
Köszönöm szépen, képviselő úr. Mint említettem, a választ Kontrát Károly államtitkár úrtól fogjuk meghallani. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Legelőször is szeretném elmondani, hogy a Vágóhíd utcai objektum nagyon fontos szerepet játszik a hivatásos állomány fizikai felkészítésében, és nemcsak az évenkénti felmérésben, hanem a fizikai felkészítésében, hiszen nagyon fontos az, hogy a hivatásos állomány, akár rendőr, akár más hivatásos állományúra gondolunk, megfelelő fizikai állapotban tudja ellátni a feladatát. Ez is hozzájárul az én megítélésem szerint ahhoz, hogy egyre jobb eredményeket érnek el akár a rendőrök: egyre inkább csökken a bűncselekmények száma, egyre javul a felderítési mutató és egyre nagyobb biztonságban élhetünk. Én a Magyar Rendészeti Sportszövetség elnökeként is mondhatom, nekem nincs tudomásom arról, hogy ezt bárkinek bárki eladta volna. Sőt, arról van tudomásom, hogy 2018 szeptemberében döntés született a Rendőrségi Oktatási és Kiképző Központ Rendőrségi Szabadidő- és Sportcentrum kialakítására a Vágóhíd utcai objektum területén. A fejlesztési elképzelés szerint a területen meglévő épületek és kiszolgáló létesítmények több ütemben teljeskörűen felújításra kerülnek. A Magyar Labdarúgó Szövetség beruházásában megvalósul egy nagy méretű műfüves labdarúgópálya világítással, lelátóval, öltözőkkel, illetőleg egy négysávos, rekortánborítású futópálya. A Készenléti Rendőrség 300 millió forinttal, az MLSZ ezen felül további 430 millió forinttal támogatja ezt a programot. A fejlesztések célja a Vágóhíd utcai objektumban a XXI. század kihívásainak és színvonalának megfelelő rendőrségi szabadidős, rekreációs, sportcentrum kialakítása. Tehát annak jelenlegi hasznosítása, a célja nem változik, ugyanakkor a kor elvárásainak megfelelő szabadidős és sporttevékenységek folytatására biztosít magasabb lehetőséget. [[Taps a kormánypártok soraiból.]]
Köszönöm szépen, képviselő úr. Egyperces viszonválaszra Harangozó Tamás képviselő úrnak adok szót. Parancsoljon, képviselő úr!
Köszönöm szépen. Államtitkár úr az elején majdnem megnyugtatott, de így most már értem, hogy miért vannak pletykák és miért vannak legendák, és miért hangzott el az OTP, hiszen Csányi Sándor személyében az MLSZ lesz a beruházó. Hogyan, államtitkár úr? Min? Egy rendőrségi objektumon egy labdarúgó-szövetség hogyan ruház be 400 millió forintot? [[Rig Lajos: Tao!]] Kié lesz akkor ezek után, ki fogja ezt használni? Ajándékozza az MLSZ a magyar rendőrségnek ezt a négyszáz-valahánymillió forintot? Mert azért ez egy szép gesztus, de megnézném az erről szóló papírokat. Vagy éppen arról van szó, amit sokan sejtenek, hogy egyszerűen ez a terület elveszik a rendőrség kezeléséből, és valami újabb fantasztikus fociobjektum lesz? A rendőrök pedig akkor erőteljesebben mondom, államtitkár úr jelenleg nem tudják betartani a törvényeket, mert az előírt rendelet szerinti fizikai felmérést nem lehet zárt területen megcsinálni. Államtitkár úr, nem nyugtatott meg a válasz, akkor tovább fogunk menni ebben az ügyben, mert szerintem mindenkinek érdeke, hogy tisztán lássunk. És nagyon örülnék neki, ha az objektumok többi részét is a rendőrség, ha már sok-sok milliárdot költ mindenféle beruházásra, valóban sorra kerítené, mert ön is tudja, államtitkár úr, hogy egy jó része most már méltatlan állapotban van ezeknek az objektumoknak. Köszönöm szépen, hogy meghallgattak.
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon!
Köszönöm szépen, elnök úr. Tisztelt Képviselő Úr! Tisztelt Országgyűlés! Valóban, ez az objektum elsősorban a fizikai felkészítését szolgálja a hivatásos állománynak, de az egykori, nyugdíjas hivatásos állomány is jelentős mértékben veszi igénybe, én magam is ezt látom. És a családi programoknak is ez egy kitűnő helyszíne. Nincs szó róla, és még egyszer mondom, nincs tudomásom arról, hogy ezt eladnánk, sőt ki merem jelenteni, hogy ez a hír nem igaz. És azt is szeretném elmondani, hogy ez a felújítás megkezdődik, amiről én beszéltem. Ez a felújítás nagyon is helyénvaló, mert ez az objektum, ami kitűnő adottságokkal rendelkezik, ennek az állapota ezt indokolja. És egyébként, képviselőtársam, azért azt elmondom, ön 2004 és 2009 között több szocialista rendészeti miniszternek volt a tanácsadója, politikai tanácsadója: ha akkor, amikor önök kormányon voltak, megkezdték volna ennek a felújítását, akkor nekünk sokkal kevesebb feladat jutna. De higgye el, meg fogjuk oldani, meg fogjuk tenni, mert nekünk nagyon fontos a hivatásos állomány állapota és a megbecsülése. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Ezzel az azonnali kérdések órájának végére értünk. Ezzel napirendi pontjaink tárgyalásának is a végére értünk. Most a napirend utáni felszólalások következnek. Napirend utáni felszólalásra jelentkezett „A magyarországi szerb nemzetiséget is érintő kölcsönös egyezmény” címmel Alexov Lyubomir szerb nemzetiségi szószóló. Megadom a szót ötperces időkeretben. Parancsoljon, szószóló úr!
Köszönöm a szót, elnök úr. Poštovana Skupštino! Poštovani Predsedniče! Pošto predlog zakona pred uvaženim Domom ne razmatra se kao narodnosna tačka dnevnog reda, ovim putem želim da podelim sa Vama nekoliko misli. Tisztelt Országgyűlés! Tisztelt Elnök Úr! A tisztelt Ház előtt lévő, a Magyarország Kormánya és a Szerb Köztársaság Kormánya között Magyarországon és a Szerb Köztársaságban kiállított, államilag elismert bizonyítványok és oklevelek, továbbá a tudományos fokozatot tanúsító okiratok kölcsönös elismerését célzó egyezmény kihirdetéséről szóló törvényjavaslattal kapcsolatban szeretném megosztani gondolataimat önökkel. [[15.00]] A magyarországi szerb közösség életét is érintő döntés a Magyarország Kormánya és a Szerb Köztársaság Kormánya között létrejött egyezmény, amelyben a két országban kiállított, államilag elismert bizonyítványokat és okleveleket, továbbá a tudományos fokozatot tanúsító okiratokat kölcsönösen elismerik. Közel negyven év telt el azóta, hogy 1980. március 7-én aláírták Budapesten az iskolai bizonyítványok és oklevelek egyenértékűségének kölcsönös elismeréséről szóló megállapodást. A kölcsönösség a Magyar Népköztársaság és a Jugoszláv Szocialista Szövetségi Köztársaság között jött létre, így megérett az idő arra, hogy lefújjuk a port erről az egyezményről, követve a kor követelményeit. Hazánkban és a térségünkben történt állami berendezkedéseket is érintő átalakulások tükröződnek a köznevelésben végbement változásokban, valamint a felsőoktatást érintő formarendszerekben is. Magyarország Kormánya és a Szerb Köztársaság Kormánya között létrejött egyezmény elősegíti a két ország közötti oktatási és tudományos kapcsolatok bővülését. Nagy segítség ez azon magyar állampolgárságú, de szerb nemzetiségű hallgatók számára, akik Szerbiában folytatják vagy kívánják folytatni a tanulmányaikat, ápolva gyökereiket, gondot fordítva nemzetiségi nyelvük megőrzésére. Nekünk, akik a magyarországi szerb nemzetiséghez tartozunk, fontos küldetésünk, hogy gyermekeink és unokáink is továbbvigyék ezt a kettős identitást, hiszen nyelvében él és abból táplálkozik ez a közösség is. Ehhez szükséges minden olyan előremutató intézkedés, amely elősegíti a nyelv, az irodalom, a történelem anyanyelvi tanításán túl a különböző ágazati szakirányok magas szintű elsajátítását is. Reálisan szemlélve nem elvárható egyik nemzetiség segítése érdekében sem, hogy a hazai oktatási intézményekben a nemzetiségi anyanyelvi oktatás minden szakterületen megvalósulhasson, az viszont elvitathatatlan, hogy az oktatási és tudományos kapcsolatok erősítik a két ország állampolgárai közötti együttműködést, valamint az egymás tudományos és szellemi élete, valamint életformája iránti megértést. Az egyezmény másik üdvözölendő iránya pedig az, hogy segíti továbbá a szerbiai, köztük kiemelten a vajdasági magyar diákok Magyarországon történő tanulását. Az egyezmény hozzájárul ahhoz, hogy megalapozza a két ország közötti kapcsolatokat és elmélyítse a kölcsönös megértést. A kormány ezzel az előremutató szomszédságpolitikával megkönnyíti a magyar, illetve szerbiai felső- vagy középfokú végzettséggel rendelkező szakemberek munkavállalását a két ország között. A magam és az általam képviselt szerb nemzetiség nevében üdvözlöm ezt a nemzet- és nemzetiségpolitikailag egyaránt fontos egyezményt. Köszönöm, hogy meghallgattak, és további eredményes munkát kívánok.
Köszönöm szépen, szószóló úr. Tisztelt Országgyűlés! Ugyancsak napirend utáni felszólalásra jelentkezett a Jobbik képviselőcsoportjából Brenner Koloman képviselő úr: „Meddig tart még a határellenőrzés az osztrák-magyar határon?” címmel. Parancsoljon, képviselő úr! Öné a szó.
Köszönöm a szót. Tisztelt Elnök Úr! Tisztelt Ház! Nemrég jelent meg a híradás, hogy tovább csökkentené a burgenlandi kormány az átmenő teherforgalmat, ennek érdekében két magyar és egy szlovén határátkelőn megtiltják a nehéz-tehergépkocsik belépését Ausztriába, kivételt csak ebbe a határtérségbe tartó vagy az onnan induló kamionok jelentenek. A korlátozás Ausztria felé a Klingenbach-Sopron- és a Deutschkreutz-Kópháza-átkelőket, Szlovénia felé pedig a Bonisdorf-Sotina-átkelőt érinti. Ezeket tehát a jövőben nem használhatják a 7,5 tonnánál nehezebb, tranzitforgalomban közlekedő teherautók.A cikk kitér arra, hogy a forgalomkorlátozás alapja egy olyan forgalomszámlálás volt, amely hat határállomást érintett az osztrák-magyar oldalon: a kérdezőbiztosok megállították a teherautókat, és felmérték úti céljukat, ezek alapján pedig elkészült a kerülő útvonalak listája. A cél az adott településeken élő lakosság szempontjából érthető, ugyanakkor itt is fel szeretném arra hívni a figyelmet, hogy eztán majd még jobban torlódnak a nagy kamionok Hegyeshalomnál és más határátkelőhelyeken. Ráadásul, ha a szülővárosom és választókörzetem, Sopron és környéke mindennapjait is felemlegetjük, akkor érdemes a nemrég osztrák oldalról meghosszabbított határellenőrzést is felemlegetni, amit éppen egyébként a Fidesz legnagyobb osztrák szövetségese és barátja, az Osztrák Szabadságpárt támogat a leginkább. A fideszes városvezetés politikájának következtében teljesen élhetetlenné vált szeretett szülővárosom, és a rejtett belső migráció miatt hatalmas kocsisorok várnak nap mint nap a határon befelé és kifelé is, mivel a régió lakosságának többsége Ausztriában dolgozik, ennek ellenére sem helyi, sem országos szinten nem történtek lépések a burgenlandi és az osztrák kormánynál arra vonatkozóan, hogy oldják végre fel ezt a határellenőrzést, ami egyébként a schengeni övezetbe tartozó országok között csakis átmenetileg és kivételes veszélyhelyzetben alkalmazható. Ezt egyébként már jelezte a burgenlandi NEOS párt vezetője, Eduard Posch is, aki felszólította a burgenlandi tartományi kormányt, hogy szüntesse meg ezt a gyakorlatot. Posch úrral egyébként személyesen is egyeztettem nemrég, és erre teszek a helyi városvezetés és a kormány számára is javaslatot, hiszen ezen kérdés kezelésének a hiánya az egész Sopron-régió lakosainak mindennapjait alapvetően megkeseríti. Tegyünk hát végre közösen lépéseket a kérdés megoldása érdekében! A Jobbik mint megújult nemzeti néppárt ezért dolgozik helyi és országos szinten is. Köszönöm megtisztelő figyelmüket. [[Taps a Jobbik soraiban.]]
Köszönöm szépen, képviselő úr. „Meddig még?” címmel napirend utáni felszólalásra jelentkezett a Jobbik képviselőcsoportjából Z. Kárpát Dániel képviselő úr. Parancsoljon, képviselő úr! Öné a szó.
Tisztelt Elnök Úr! Tisztelt Ház! „Meddig még?” címmel fut az a sorozatunk az Országházban, amelynek célja, hogy a devizahitel-károsultak elképesztő, embertelen kálváriáját legalább itt, legalább a jegyzőkönyv kedvéért megörökíthessük. Jó pár évvel ezelőtt számoltunk be arról a sajnálatos esetről, amikor is egy rendőr alezredes lőtte fejbe magát, úgy tudni, azért, mert nem tudta fizetni a svájcifrank-alapú lakáshitelét. Később pedig egy XV. kerületben lakó hölgy ugrott ki a hatodik emeleti égő lakásából, pedig neki még cserelakást is felajánlottak, mégis úgy lehetetlenült el az élete az elképesztő banki kifosztó mechanizmus különböző machinációiból kifolyólag, hogy nem tudta fenntarthatóvá tenni azt, és sajnálatos módon ezt a megoldásnak nem nevezhető utat kellett hogy válassza. Később egy óbudai asszonyt akartak kilakoltatni. Szeretném hangsúlyozni, hogy másfél millió forintos tartozása miatt vették volna el az ő otthonát, generációkon átívelő módon megszerzett, birtokolt otthonát. Ő azonban nem engedte be a végrehajtókat, tüzet gyújtott, végül megvágta saját nyakát. Kórházba vitték, túlélte az esetet; de ezrével, tízezrével tudjuk a hasonló eseteket sorolni. Most, nemrégiben hoztam be önök elé a parlamentbe egy olyan hölgy esetét, akit két végrehajtó banda vegzált, ugyanazt a térült követelést próbálta mind a két csapat behajtani rajta. Ez az idős hölgy miután elvesztette a gyermekét, elvesztette az unokáját, így is esténként egy bevásárlóközpontban leltározással és egyéb munkákkal igyekezett kiköhögni azt a tartozástömeget, amelyet virtuálisan kimutatva papíron számonkértek rajta, de még abból a kis nyugdíjából is, amit bevételként megszerzett, 33, illetve 50 százalékos olyan végrehajtói letiltások kerültek elő, amelyeket adott esetben egy sajtpapíron igyekeztek kimutatni, kézzel írt fecniket mutogattak, amelyek állítólag alátámasztanák a követelés megalapozott mivoltát. Éppen azért, hogy ebben a dzsungelben rendet vágjunk, a Jobbik egy beadványsorozattal készül. Egyrészt a végrehajtási rendszer túlkapásait és különböző vadhajtásait igenis meg kell állítani, de addig, amíg ez a helyzet beáll, tehát amíg ez a vizsgálati folyamat lezárul, óriási szükség lenne arra, hogy a végrehajtói letiltások tekintetében rendet tegyünk. Az én javaslatom a következő: az alapvető létfenntartáshoz szükséges bevételt, legyen szó kis fizetésről vagy kis nyugdíjról, ne lehessen semmiféle végrehajtói letiltással terhelni. Ha bármi jogos és létező, jogszerű tartozásra alapozó letiltásra ragadtatná magát egy végrehajtó, az maximum az alapvető létfenntartáshoz szükséges összeg fölötti bevételre terjedhessen ki, és ott sem tartok egészségesnek egy 10 százalék fölötti mértéket. [[15.10]] Miért mondom mindezt? Azért mondhatom, mert az utóbbi jóval több mint tíz évben, talán államtitkár úr is megerősíti és kormánypárti képviselőtársaim is, kormányokon átívelő módon történt egy olyan merényletsorozat, amit nem lehet csak a mostani kormányok nyakába varrni, nem lehet csak a 2010 előtti kormányok nyakába varrni. Ha úgy tetszik, egyfajta jó nagy koalíciós összeesküvés történt, ahol szemlesütések, félrenézések mentén ez a kifosztó gépezet majdnem zavartalanul tudott működni. Nem vitatom el a jobbító szándékú beadványok létét és azt sem, hogy ezek egyike-másika átmeneti levegőt biztosított családok számára, gondoljunk a Nemzeti Eszközkezelőre, vagy akár ötéves időtartamra, az árfolyamgátra. De azt mondom, hogy rendszerszinten nem mert, nem akart ez a kormány sem hozzányúlni a kérdéshez. Ezek az emberek forinthitelt kaptak, a törlesztési kötelezettségük forintban állt elő. Egyetlen igazságos megoldás lenne, az úgynevezett hitelek felvételkori árfolyamon történő forintosítása. Ezzel szemben a Fidesz-KDNP piaci alapú forintosítást zúdított az emberekre; aki 160 forinton vette fel, végül 256 forinton kellett hogy elszámoljon. Milliókat buktak indokolatlan módon a családok egy olyan klíma mellett, ahol ezek az érintett kereskedelmi bankok rekordnyereségeket realizálnak. Az utolsó időszakban 600 milliárd feletti abszolút regionális rekordnyereséget tudtak az asztalra letenni és kimutatni a könyvekben. Éppen ezért javasoljuk, hogy a letiltások ne érvényesülhessenek a legnehezebb sorsúak körében, tehát adjuk vissza a konkrét és nettó életlehetőségeket számukra. Nem palotákat szeretnénk, nem segélyeket szeretnénk, igazságot szeretnénk. Mert az igazság nem adomány, nem segély kérdése jár ezeknek az embereknek. Elszántak vagyunk a tekintetben, hogy a jogszerűtlen eseményeken a jövőben is ott leszünk, igyekszünk segíteni a magyar polgároknak, hogy ezek a folyamatok visszakerüljenek a jog medrébe. De azt szeretném, ha az igazság medrébe is visszatérhetnének. Köszönöm a figyelmet. [[Taps a Jobbik padsoraiból.]]
Köszönöm szépen, képviselő úr. A kormány nevében az elhangzottakra Menczer Tamás államtitkár úr válaszol. Parancsoljon, államtitkár úr!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Szeretnék röviden reagálni az ön által felvetett kérdésre, tekintettel arra, hogy a kormányt most én képviselem, és bár ez elsősorban nem külügyi kérdés, de rendkívül fontos és tudom, mert többször hallottam, hogy ön sokszor felszólal a devizahitelezéssel kapcsolatban. Teljes mértékben egyetértek önnel a tekintetben, hogy ez egy rendkívül súlyos probléma és kihívás volt. Nem vitatom önnek azon állítását, hogy a mai napig vannak ennek leágazásai. Az ön jobbító szándékát sem vitatom. Azt hiszem, legalább napirend után már hogy is mondjam csak , ahogy ön is említette, legyünk egymással annyira korrektek, mert ahogyan talán ön is utalt rá felszólalásában, számos lépés történt a kormány részéről az elmúlt években a devizahitelezés rendezésére. Itt a végtörlesztés, az eszközkezelő, az árfolyamgát, majd a forintosítás lépését említeném meg. Lehet, hogy ön ezzel is elégedetlen, vagy másfajta rendszerszintű megoldást látott volna örvendetesnek. Ugyanakkor azt hiszem, ezt a kormányt azért az a vád mégsem annyira illetheti, hogy a bankokkal szemben sok csatát ne vívott volna. Gondolhatunk itt rögtön a bankadóra, amelynek annak idején elképesztő visszhangja volt, és számos támadás, politikai és gazdasági támadás is történt a magyar kormánnyal és Magyarországgal szemben azért, mert a magyar kormány akár a bankadót vezette be, akár a devizahitelezéssel kapcsolatban olyan lépéseket vezetett be, amelyek az emberek életét könnyebbé tették. Mindazonáltal természetesen egy ember is sok, akinek problémája van, természetesen azzal foglalkozni kell. Ugyanakkor pedig azt, amit ön említett, hogy kormányokon átívelő koalíció idézte elő ezt a problémát, szeretném visszautasítani. Ezt a problémát az én meggyőződésem szerint és szerintem a történelmi tapasztalat szerint kizárólag a balliberális kormány felelőtlen lépései okozták és hozták létre. Ha pedig már koalíció, akkor azt javaslom, hogy önök a jövőben ne támogassák vagy ne lépjenek együttműködésre, ne lépjenek közös platformra olyan párttal, amely ezt a helyzetet előidézte és létrehozta. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. „Köszönet a nyíregyháziaknak!” címmel napirend utáni felszólalásra jelentkezett a Fidesz képviselőcsoportjából Szabó Tünde képviselő asszony. Parancsoljon, képviselő asszony, öné a szó.
Köszönöm szépen. Tisztelt Elnök Úr! Tisztelt Ház! Az első szó a köszöneté, köszönet mindenkinek, aki részt vett az október 13-ai önkormányzati választáson. Külön köszönöm a nyíregyházi választópolgároknak, hogy meggyőző többséggel a Fidesz-KDNP-pártszövetségnek szavaztak bizalmat.A város egyéni országgyűlési képviselőjeként is hangsúlyozom, hogy elkötelezettek vagyunk városunk fejlesztésének folytatásában, és érdemes felidézni a teljesség igénye nélkül, hogy milyen fejlesztések valósultak meg az elmúlt időszakban és milyen előttünk álló feladatok vannak, amelyek megvalósításához bizalmat kértünk és kaptunk a nyíregyháziaktól. Az elmúlt esztendőben befejeződött a nyíregyházi szabadtéri színpad rekonstrukciója 1,2 milliárd forint forrásból, és felújításra került a Benczúr, a Bessenyei tér, amellyel egy vonzó, modern és korszerű park létesült. 32 önkormányzati fenntartásban lévő óvoda, 9 bölcsőde teljesen megújult, és új óvoda is épült, amellyel nőtt a férőhelyek száma. 14 Ovi-Sport pálya került átadásra, valamint az önkormányzat támogatja a gyermekek úszás- és korcsolyaoktatását is. A városi rendelőintézet két program keretében teljesen megújult, és az elmúlt időszakban a Jósa András Oktatókórház sürgősségi osztálya 1400 négyzetméteren új épületet kapott. Valamint a fejlesztések között új parkolóházzal is gazdagodott a megyei kórház. Az elmúlt esztendő végén a nyíregyháziak birtokba vehették az új multifunkcionális jégcsarnokot, amellyel a versenysport és a szabadidősport mellett lehetőséget kaptak a testnevelő tanárok, hogy a jégcsarnokban is megtarthassák a testnevelésórájukat. Mindemellett a Vasvári Pál Gimnázium, a Zrínyi Gimnázium, a múzeum és az önkormányzati épületek energetikai korszerűsítése is teljes mértékben megújult. Emellett megújult Nyíregyháza tömegközlekedése is, amelyhez környezetbarát technológiai megoldásokat alkalmazhattunk, ehhez kiszolgáló létesítmények, utak, településhelyek épültek meg, és 41 modern buszt tudtunk megvásárolni, mindezt 7 milliárd forint értékben. A közelmúltban a nyugati elkerülő út teljes mértékben megújult és átadásra is került, a barnamezős területek rehabilitációja keretében megújultak a Tiszavasvári úti laktanyák, ami növeli a gazdasági fejlődés lehetőségét, az üzleti park és a technológiai központ kialakítását. Átadásra került a Pangea Szálloda, amely a „Modern városok” program keretében 1,6 milliárd forint támogatásból valósult meg, és megépült egy négycsillagos hotel Sóstógyógyfürdőn, valamint felújításra került az Ózon Hotel és a Bencs Villa épülete a turisztikai és a kulturális örökségünk megőrzése érdekében. A nyíregyházi lakók életminőségét növelve útfejlesztések, körforgalmak, parkok és sétányok valósulhattak meg, ligeteket és területeket, tereket építhettünk és újíthattunk fel. Az elmúlt években átadtuk a Sóstói Múzeumfalu fejlesztésének keretén belül a rendezvényházat is, valamint megvalósult a Nyíregyházát Tokajjal összekötő biztonságos kerékpárút, amellyel a város kerékpárút-hálózata elérte a 71 kilométert. Mindezen túlmenően folyamatban van a régi Kállay-kúria felújítása. Hamarosan átadásra kerül a nyíregyházi városi fedett uszoda és a Kisfaludy-program keretében megújuló Fürdőház, a Svájci Lak, valamint tervezzük a Krúdy Szálló és a park teljes megújítását. Folytathatjuk az orvosi rendelők felújítását, a helyőrségi művelődési ház fejlesztését, zajlik a nyíregyházi atlétikai centrum fejlesztése és építése is, és egy új, modern stadionaréna fejlesztése is hamarosan elindul, amellyel egyidejűleg megújul a stadion teniszpályaközpontja is. Mindemellett új ipari parkot alakítunk ki a nemzetközi versenyképesség előmozdítása érdekében. Mindezen fejlesztések eredményezik, hogy a város munkanélküliségi rátája mára 4 százalékra csökkent, ami óriási eredmény, hiszen a 2010-es években ez a mutató 8,5 százalékos volt. Befejezésül, még egyszer köszönöm a nyíregyháziak bizalmát. A jövőben is felelősséggel és elhivatottsággal fogjuk szolgálni tovább a városunkban élőket, és azt, hogy Nyíregyháza még élhetőbb és a XXI. század kihívásainak megfelelő, csodálatos és vonzó városunk legyen. Köszönöm szépen. [[Taps a kormánypártok padsoraiból.]]
Köszönöm szépen, képviselő asszony. Tisztelt Képviselőtársaim! Napirend utáni felszólalásra jelentkezett „Emlékezés az 1956-os forradalom és szabadságharc XV. kerületi áldozataira” címmel Hajdu László képviselő úr, a DK képviselőcsoportjából. Parancsoljon, képviselő úr, öné a szó. [[15.20]]
Tisztelt Elnök Úr! Kedves Képviselőtársak! Mint az országban mindenhol, a XV. kerületben is október 23-án az 1956-os forradalom és szabadságharc hőseire és áldozataira emlékeztünk, és egyben a Magyar Köztársaság kikiáltásának 30. évfordulójára is. Ugyan már nyolc éve nincs ez a köztársaság, de ezen a napon kiáltották ki. Emlékezett az ország, és emlékeztünk mi is a választókerületünkben, Rákospalotán, Pestújhelyen, Újpalotán. Emlékeztünk azokra, akik a XV. kerületben estek áldozatul, akik a XV. kerületben éltek abban az időben, amikor még csak Rákospalota és Pestújhely volt, hiszen Újpalota csak ezt követően épült meg. Az emlékezés a XV. kerületben 1956-os családi futással van hagyománnyá alakítva már 17 éve, és a szép nyári időnek is köszönhetően valószínűleg 1700 sorszámot gyártottunk le, és mindenki egy ’56-os feliratú mezben futott. 2000 ember jelentkezett sportolásra, tehát többeknek majd utólag fogjuk szállítani. Azt kell hogy mondjam, hogy ezt a hagyományt, ezt az ünnepet önmagukénak érezték a fiatalok, a családok. Mondhatni azt, hogy ők a mi pesti srácaink, és sporttal, a szabadidő hasznos eltöltésével ünnepeltek. Ünnepelt a kerület hagyományos helyeken: az 1989-ben a Karácsony Benő parkban közmegegyezéssel állított kopjafánál koszorúzunk minden évben. E kopjafának az az emlékezetessége, hogy anno az összes új, demokratikusan alakult párt közösen állította, és évente ide szoktunk eljönni elsőként, és koszorúzunk a közmegegyezés, a megbocsátás és az emlékezés jegyében. Évek óta ez a kopjafa-koszorúzás politikailag megosztott módon történik, ahogy ebben az esztendőben is. A Fidesz nem vett részt ezen a rendezvényen, ahogyan nem vett részt a hagyományosan az ’56-os emlékhelyünknél tartott kerületi koszorúzáson sem. Érdekes dolog, hogy a kormánypárt évek óta külön szokott koszorúzni pártünnep keretében. Szeretném azoknak a nevét fölsorolni és fölolvasni itt napirend utáni hozzászólásomban, akik neve a rákospalotai temető és a Kossuth utcai katolikus templom márványfalára be van vésve, akik áldozatai és van néhány, aki hőse az 1956-os szabadságharcnak: Fekete József, 25 éves villanyszerelő; Nagy József Attila, 21 éves egyetemi hallgató; Morvai Gyula, 37 éves tetőfedőmester; Merk László, 19 éves géplakatossegéd; Litauszki Levente, 17 éves gépmunkás; Szalai József, 16 éves gépipari technikumi tanuló; Bódis János, 16 éves gépipari technikumi tanuló; Juhász István, 42 éves segédmunkás; Rada János, 18 éves MÁV-lakatos; Brandhuber József, 26 éves villanyszerelő; Sütő Imre, 30 éves gépkocsivezető; Bocsi Ferenc, 32 éves fűtő; Miklós Mihály, 27 éves raktárkezelő; Kovács Vilmos, 58 éves kertész; Tóth Dezső, 35 éves vízvezeték-szerelő; Sztuhár János, 46 éves fűtő, mozdonyvezető; Grób Imre, 29 éves továbbszolgáló honvéd tiszthelyettes; Nagy Ferenc, 38 éves gépmunkás; Boldizsár Ferenc, 36 éves gépkocsivezető; ifj. Salpauer János, 21 éves sorkatona; Fazekas Pál dr., 29 éves orvos; Fleskenstein Béla, ismeretlen életkorú; Vastagh Albert, 19 éves fémcsiszoló; Klics József, 28 éves építésztechnikus; Nyitray Károly, 39 éves üvegessegéd; Nyilas Lászlóné Mária, 26 éves ápolónő; Sinka László, 16 éves segédmunkás; Nagy István Gábor, 28 éves gyári segédmunkás. Áldás, békesség emléküknek! Köszönöm, hogy meghallgattak.
Köszönöm szépen, képviselő úr. Tisztelt Képviselőtársaim! Ezzel a napirend utáni felszólalások végére értünk. Tájékoztatom önöket, hogy az őszi ülésszak következő ülésére várhatóan 2019. november 4-én kerül sor. Megköszönöm munkájukat, az ülést bezárom. Mindenkinek szép jó éjszakát kívánok!